
דוד רותם  -  היו"ר

אורי מקלב

<מוזמנים:> 
עו"ד גלי בן-אור

 -  מח' ייעוץ וחקיקה, משרד המשפטים

עו"ד אסנת כהן

 - מח' ייעוץ וחקיקה, משרד המשפטים

עו"ד רעות לונדין
 - מח' ייעוץ וחקיקה, משרד המשפטים

עו"ד עמית מררי

 - מחלקת ייעוץ וחקיקה - פלילי, משרד המשפטים

עו"ד אביגיל סון

 - עו"ד, משרד המשפטים

עו"ד ערן עסיס

- מח' ייעוץ וחקיקה, משרד המשפטים

עו"ד נעמה פויכטונגר
 - מחלקת ייעוץ וחקיקה פלילי, משרד המשפטים

עו"ד רינת וייגלר

 - סגנית בכירה ליועץ המשפטי, משרד הרווחה

טלי עדן


 - מדריכה, משרד הרווחה

עו"ד נועם פליק

עו"ד שרונה עבר הדני
 - יועצת משפטית, משרד הבריאות

ד"ר דיויד כהן

 - קרימינולוג קליני בכיר, משרד הבריאות

עו"ד נועה וינשטוק עסיס
 - עוזרת ליועץ משפטי, המשרד לביטחון פנים

בן ציון


 - מתמחה בייעוץ המשפטי, המשרד לביטחון פנים

עו"ד נירית להב קניזו
 - עוזרת ליועץ משפטי, משטרת ישראל

גנ"מ יוסי גובר

 - ראש מחלקת חינוך טיפול ושיקום, שב"ס

סגן גונדר שלי הרפז גרינברג - מפקדת יחידת צור, שב"ס

רב כלאי רוברט אפשטיין
 - פסיכולוג מחוז מרכז, שב"ס

רב כלאי אבישי כהן
 - יועץ משפטי, שב"ס

טלי גבע שפורן

 - קצינת אלימות במשפחה ארצית, שב"ס

אריאל אבקסיס

 - יועץ מחוזי ואחראי תחום עברייני מין ברש"א, הרשות לשיקום האסיר
עו"ד שי צרפתי

 - לשכה משפטית, הנהלת בתי המשפט

ד"ר חגית לרנאו

 - סגנית הסניגורית הציבורית הארצית, סנגוריה ציבורית

ענתי משיח

 - מנהלת ענף - פיקוח על עברייני מין, סנגוריה ציבורית

רימון לביא

 - פסיכולוג חבר בהפ"י, הסתדרות הפסיכולוגים

ליאור שני

 - חקיקה, מרכז נגה, הקריה האקדמית קרית אונו

מיכל רוזין

 - מנכ"לית, איגוד מרכזי סיוע לנפגעות תקיפה מינית

עו"ד ליאת קליין

- יועצת משפטית, איגוד מרכזי סיוע לנפגעות תקיפה מינית

מאירה בסוק

 - לשכה משפטית, ארגון נעמ"ת

מאיה יעקובוב

 - קרימינולוגית חברתית-שיקומית, מרכז סיוע לנפגעי תקיפה מינית

שמחה עודי

 - יו"ר עמותת הקרימינולוגים החברתיים-שיקומיים

דנה קייזר

 - יו"ר ועדת דוברות, תקשורת ויחסי ציבור, עמותת הקרימינולוגים החברתיים-שיקומיים

מלי שחורי

 - עמותת הקרימינולוגים החברתיים-שיקומיים, מרצה בבר אילן

אתי רחמים

 - קרימינולוגית בעמותת הקרימינולוגים החברתיים-שיקומיים

דורון אגסי

 - מנכל העמותה "שלום בנייך"

ד"ר נימרוד שמואל שני
 - מטפל ומאבחן עברייני מין במרכז טיפול פרטי

יוסף סילאוי

 - סטודנט, אוניברסיטת בר אילן, עמותת הקרימינולוגים החברתיים-שיקומיים

דניאל ענתבי

 - עמותת הקרימינולוגים החברתיים-שיקומיים

חגית כהן מדינה

 - מרצה

פרופ' שרה בן-דוד
 - ראש לימודי תעודה, אוניברסיטת בר אילן

מלכה אלק

 - ראש המגמה לקרימינולוגיה חברתית-שיקומית

אינה לוי

 - מרצה, אוניברסיטת בר אילן

מורדי תליו

 - סגן יו"ר עמותת הקרימינולוגים החברתיים-שיקומיים

<ייעוץ משפטי:>
נעמה מנחמי
<מנהלת הוועדה:>
דורית ואג
<קצרנית פרלמנטרית:>
אסתר מימון
הצעת חוק הגנה על הציבור מפני עברייני מין (תיקון), התש"ע-2010   

<היו"ר דוד רותם:>
בוקר טוב. רבותי, אני רוצה שיהיה לכם ברור שאנחנו מתכוונים היום לגמור את הפרק הזה. כבר ננזפתי הבוקר קשות על-ידי חבר הכנסת אפללו. הוא טוען שאנחנו כבר מקיימים יותר מדי דיונים ואנחנו חוזרים והולכים – צעד תימני – והוא מתנגד לדברים האלה. אני מתכוון היום לגמור את פרק הרישוי בנוסח שגובש כל הזמן. גברתי היועצת המשפטית, קדימה.

<נעמה מנחמי:>
בישיבה הקודמת כבר התחלנו את פרק הרישוי. כמה הערות על סעיפים שכבר נידונו בישיבה הקודמת. קודם כול, משרד המשפטים מבקש להוריד את המלה "אכיפה" ובכמה מקומות לאחר מכן. כלומר, "פרק ג'1 – חובות רישוי וסמכויות פיקוח במרכזים לטיפול ייעודי", ולא "סמכויות אכיפה ופיקוח".

<היו"ר דוד רותם:>
למה? מי מוכן לתת לי את התשובה בשלושה משפטים? 

<אסנת כהן:>
הסמכויות שמצויות בפרק הזה הן סמכויות פיקוח בלבד, לא סמכויות אכיפה, לכן אנחנו רוצים להוריד את המלה "אכיפה". מדובר בסמכויות פיקוח הכוללות הזדהות, דרישת מסמכים - - -

<היו"ר דוד רותם:>
מה זה סמכויות פיקוח שאין בהן אכיפה?

<אלי אפללו:>
יש דבר כזה?

<היו"ר דוד רותם:>
האם כאשר באים ומוצאים שאדם פועל שלא על-פי התנאים של הרישיון, ולכן שוללים לו את הרישיון לתקופה זמנית, זה אכיפה או רק פיקוח?

<אסנת כהן:>
זה פיקוח מינהלי בניגוד לאכיפה של עבירות פליליות.

<היו"ר דוד רותם:>
אכיפה זה רק בעבירות פליליות? קודם כול, אכיפה זה גם כאשר אני עושה פעולה מינהלית, ואין שום ספק שיש פה גם פעולות מינהליות.

<אסנת כהן:>
אנחנו עושים את ההבחנה בנוגע לסמכויות עצמן. סמכויות שמבוססות על חשד לביצוע עבירה, הכוללות למשל תפיסה או חקירה, אנחנו קוראים להן "סמכויות אכיפה פליליות" - - -

<היו"ר דוד רותם:>
חבר'ה, אני לא יכול לשמוע שלושה אנשים יחד. אני בקושי שומע אחד.

<אסנת כהן:>
סמכויות האכיפה שאני מדברת עליהן הן סמכויות מבוססות חשד לעבירה פלילית. זה לא המצב שאנחנו נמצאים בו כאן. אנחנו נמצאים במצב של פיקוח רגיל ושוטף על העבודה במקומות כאלה כדי לפקח על הפעילות שלהם.

<היו"ר דוד רותם:>
אתם אוכפים את התנאים. מה אתם עושים כאשר התנאים לא מתבצעים?

<אסנת כהן:>
לא מדובר על עבירות פליליות, מדובר על סנקציות מינהליות לסוגן.

<היו"ר דוד רותם:>
מי אומר שאכיפה זה רק עבירות פליליות? כאשר אני שולל רישיון, זה לא אכיפה?

<אסנת כהן:>
במובן מסוים כן, אנחנו עושים הבחנה כדי להבין את טיב הפעולה של הרגולטור. יש פעולה של פיקוח שוטף - - -

<היו"ר דוד רותם:>
יש לו פיקוח שוטף ויש לו סמכויות אכיפה כאשר הוא מוצא שיש חריגה.

<אסנת כהן:>
אנחנו רוצים להבחין בין שני מדרגים שונים: מדרג שכולל את הפעילות השוטפת ומדרג שמבוסס על חשד. לכן אנחנו עושים את ההבחנה הזאת. זה הרציונל.

<נעמה מנחמי:>
איך זה מתחבר עם הצווים השיפוטיים שיש פה?

<היו"ר דוד רותם:>
רבותי, זה לא מקובל עלי.

<נעמה מנחמי:>

נשאיר אכיפה.

<היו"ר דוד רותם:>
בהצעה המקורית היה אכיפה וזה יישאר אכיפה, כי אני רוצה שיאכפו את החוק הזה.

<נעמה מנחמי:>
בהגדרת "הממונה" משרד המשפטים מבקש להדגיש שזה יהיה "ממונה על הרישוי שמונה לפי סעיף 20א1" ולא "הממונה שמונה לפי סעיף 20א1".

<היו"ר דוד רותם:>
לא שזה משנה משהו, אבל שיהיה.

<נעמה מנחמי:>
הממונה אחראי לא רק על הרישוי באופן רשמי, אלא הוא אחראי גם על התקיימותם של התנאים. 

<היו"ר דוד רותם:>
יקראו לו "הממונה על הרישוי" ויש לו סמכויות נוספות, לא קרה שום דבר. אין לזה שום חשיבות. עוד שני עצים ייכרתו ביערות כדי להדפיס את המלה הזאת על הנייר.

<נעמה מנחמי:>
בהתאמה לכך, ב-20א1, "המנהל הכללי ימנה, מבין עובדי משרדו, ממונה על הרישוי, שתפקידיו יהיו לפי הוראות פרק זה". אני מזכירה שאדוני ביקש שיוספו תנאי הכשירות. משרד המשפטים ביקש את הדיון על תנאי הכשירות לעשות בעוד שעה וחצי, כשהאנשים שאמונים על כך יצאו מוועדה אחרת.

<אלי אפללו:>
רק אנשים מסוימים - - -

<נעמה מנחמי:>
עדיף.

<היו"ר דוד רותם:>
באיזו ועדה הם?

<קריאה:>
הוועדה לענייני ביקורת המדינה.

<היו"ר דוד רותם:>
אתם כנראה לא יודעים את סדר החשיבות.

<נעמה מנחמי:>
זה לא בעייתי, ממילא יש לנו מספיק להיום.

<היו"ר דוד רותם:>
אני אחכה שעה וחצי. אין בעיה, אני ממילא לא מתכוון לגמור.

<נעמה מנחמי:>
בסעיף 20ב, חובת רישוי, אני מזכירה שהיו מספר גופים שנתבקשנו לפטור מחובת הרישוי, כשמשרד הרווחה מבקש להוסיף את רשות חסות הנוער. אתם רוצים לפרט?

<רינת וייגלר:>
במסגרת הגופים במשרד שניתן לפטור ולנהל אותם בהתאם לכללים ולנהלים פנימיים נמצאים גם שירות המבחן, גם הרשות לשיקום האסיר וביקשנו להוסיף את סעיף קטן (2), רשות חסות הנוער. מדובר במעונות ממשלתיים שמופעלים על-ידי רשות חסות הנוער, ולכן חובת הרישוי הפורמלית לא חלה עליהם.

<היו"ר דוד רותם:>
כל דבר שאתם מוסיפים פה, אתם פוגעים בסופו של דבר בסעיף 20ב(4), כי שם יש הגדרה כללית – "יחידה במשרד הרווחה והשירותים החברתיים או במשרד הבריאות". אחר-כך יהיה מי שיפרש ויגיד: רבותי, ברגע שפירטתם, פירושו של דבר שאתם לא יכולים להכניס לפה כלום. אין לי בעיה עם זה. אתם רוצים להכניס עוד כמה, תכניסו.

<רינת וייגלר:>
חשבנו ההיפך, אדוני. מאחר שזו לא יחידה במשרד, אז אולי ייטען שזה לא במשרד.

<היו"ר דוד רותם:>
משום שזו רשות חיצונית?

<רינת וייגלר:>
כן, לכן ביקשנו.

<היו"ר דוד רותם:>
בסדר. תודה.

<נעמה מנחמי:>
בנוסף נתבקש השינוי של הרישה כך שיהיה ברור שהשר יקבע נהלים לעניין הפעלתם של אותם גופים, שזה סעיף ב' החלופי. 

התחלנו לדון והבהרנו שמרכז לטיפול ייעודי ייחשב לכזה מהמטופל השישי. 

<היו"ר דוד רותם:>
אני מקווה שהתחלתם להכין את הנהלים, כי יש לי הרגשה שאם לא יהיו נהלים, אי-אפשר יהיה להפעיל את היחידות האלה.

<רינת וייגלר:>
אלה יחידות שפועלות, יש לגביהן כבר נהלים.

<היו"ר דוד רותם:>
יכול להיות, אבל ברגע שאני אומר שחובת הרישוי כאמור באותו סעיף לא תחול לעניין כל המפורטים להלן, והשר יקבע נהלים לעניין הפעלתם, אי-אפשר יהיה להפעיל אותם ולא יהיה פטור אם הוא לא יקבע את הנהלים.

<רינת וייגלר:>
כמו שאי-אפשר יהיה להפעיל את המרכזים אם לא יהיו תקנות. זה אותו דבר, אדוני.

<היו"ר דוד רותם:>
תקנות זה יותר פשוט. נהלים, יש לי הרגשה שזה לוקח לכם יותר זמן.

<רינת וייגלר:>
בעניין הספציפי הזה הנהלים כבר קיימים.

<נעמה מנחמי:>
מכל מקום, עולה השאלה מתי אמור אדם שמנהל קליניקה פרטית, כשמגיע אליו המטופל החמישי או השישי, לפנות לקבלת רישיון, והאם יש הגבלה לממונה לתת לו רישיון בפרק זמן מסוים. שתי האפשרויות נמצאות כאן כרגע: האחת, שהוא יגיד עם הגעת המטופל השישי, ואז כאילו יש לו רישיון עד שלא תימסר תשובה על-ידי הממונה לגבי אותו רישיון למרכז לטיפול ייעודי. השנייה היא להגיד שהוא יצטרך להגיש את הבקשה, ולא יינתן לו לכאורה רישיון, לא יראו כאילו ניתן לו רישיון, אבל אז, בעיני לפחות, נכון להגביל את המועד שבו הממונה צריך לתת לו את התשובה. ל-45 יום, ל-60 יום, בכל מקרה צריכה להיות מגבלה כלשהי.

<היו"ר דוד רותם:>
הנוסח החלופי נראה לי יותר, משום שטרם התקיימה פגישת הטיפול הייעודית השנייה או השלישית למטופל השישי. מה יקרה אם הוא קיבל אותו שלוש פעמים והוא הגיש את הבקשה בין השלישית לרביעית? הרי ממילא, ברגע שהוא הגיש את הבקשה, נראה כאילו יש לו רישיון עד שיגידו לו אחרת. לכן הנוסח השני נראה לי הרבה יותר רציני. הוא יגיש את הבקשה מהמטופל החמישי, ואז הממונה יהיה מוגבל בזמן.

<נעמה מנחמי:>
בכמה זמן?


<רינת וייגלר:>
60 יום.

<היו"ר דוד רותם:>
60 יום.

<אלי אפללו:>
אם הוא לא מספיק ב-60 יום? האם יראו בזה אישור?

<נעמה מנחמי:>
יש לו אפשרות לתת אישורים זמניים.

<היו"ר דוד רותם:>
הוא ייתן אישורים זמניים.

<אלי אפללו:>
פה לא ברור.

<היו"ר דוד רותם:>
אם לא תכתוב זמן - - -

<אלי אפללו:>
אני מסכים, אדוני היושב-ראש, לזמן. אם בתוך 60 יום לא תינתן תשובה, ולצערי הרב אני נתקל בזה עשרות פעמים, יראו בזה רישיון עד שלא תינתן תשובה אחרת.

<היו"ר דוד רותם:>
זה לא טוב.

<אלי אפללו:>
60 יום אצלם זו המלצה?

<היו"ר דוד רותם:>
60 יום זו חובה.

<אלי אפללו:>
החובה הזאת הופכת להמלצה אם לא נתנו תשובה. לפקידים, יש תשובות שאין להם - - -

<היו"ר דוד רותם:>
חבר הכנסת אפללו.

<אלי אפללו:>
אני שואל שאלה.

<היו"ר דוד רותם:>
אני לא שואל שאלות, ואני אסביר לך למה.

<אלי אפללו:>
אני שואל.

<היו"ר דוד רותם:>
אתה שואל, אז אני אתן לך תשובה. ברגע שאני קובע שאם בתוך 60 יום הוא לא נותן לו את הרישיון, רואים את זה כאילו יש לו רישיון - - -

<אלי אפללו:>
זה מה שרציתי - - -

<היו"ר דוד רותם:>
אני אגיד לך מה יקרה, הממונה אף פעם לא ייתן את הרישיון. מה אכפת לו, שירוץ.

<אלי אפללו:>
אני רואה בזווית הפוכה.

<היו"ר דוד רותם:>
אני מפחד מזה שאני נותן לפקידים את האפשרות. שב ואל תעשה זה כאילו שנתתי תשובה חיובית – יאללה, הוא לא ממהר לשום מקום. אני רוצה לחייב אותו. הוא לא ייתן בתוך 60 יום - - -

<אלי אפללו:>
מה הסנקציה?

<היו"ר דוד רותם:>
יצטרכו לסגור את המרכז הזה, ואז הממונה יצטרך להסביר את זה בצורה קשה מאוד.

<אלי אפללו:>
אני רואה פה פגיעה במרכז הזה. אני לא מסתכל על הפקיד שצריך לעשות את עבודתו והוא לא עושה. אני צריך שתהיה סנקציה על הפקיד הזה.

<היו"ר דוד רותם:>
זו לא סנקציה. זו תהיה הפרה של הוראת חוק, והוא יהיה בבעיה.

<שרה בן-דוד:>
חשבנו שבמקרה שלא יינתן בתוך 60 יום, יינתן רישיון זמני לתקופה של חצי שנה למשל.

<היו"ר דוד רותם:>
אני לא צריך לכתוב את זה בחוק, יש לו סמכות לעשות את זה בכל מקרה.

<אלי אפללו:>
הבעיה היא לא סמכות, אלא שתהיה חובה.

<היו"ר דוד רותם:>
אני לא רוצה חובה. ואם יתברר שזה מכון לא טוב, בכל אופן יהיה לו רישיון? לא רוצה.

<אלי אפללו:>
מה לעשות ש- - -

<היו"ר דוד רותם:>
שיחליט הממונה בתוך 60 יום, נקודה.

<אלי אפללו:>
זה בדיוק מה שהם רוצים. זו דרך לפתרון הבעיות שלהם, כי במשרדים שלהם לפעמים לא פועלים ולא נותנים את התשובות בזמן.

<היו"ר דוד רותם:>
חבר הכנסת אפללו, אני אגיד לך - - -

<אלי אפללו:>
אני יכול להגיד את דעתי, עם כל הכבוד.

<היו"ר דוד רותם:>
אתה יכול להגיד את דעתך, אבל אתה יודע, ההבדל בינינו זה, שאני בעד הממשלה הזאת ואתה נגדה. הממשלה הזאת פועלת - - -

<אלי אפללו:>
פה אני לא חושב שיש בעד ונגד.

<היו"ר דוד רותם:>
הממשלה פועלת על-פי חוק. ואם החוק אומר "60 יום", אז הממשלה מקיימת את זה בתוך 60 יום. אין לי בכלל ספק, ודאי שבמשרד הרווחה ובמשרד הבריאות. 

<אלי אפללו:>
אין לי ספק שאתה לא צודק בעניין הזה.

<חגית לרנאו:>
שמעתי שהיושב-ראש רוצה לסיים הכול היום, אבל אני לא מצליחה להבין מה החוק מבקש להגיד. מטפל פרטי שמטפל באנשים שהם עברייני מין, לא רק, אבל גם בעברייני מין, ומקבל מהם באופן פרטי כסף לטיפול והוא לא רוצה להיות מרכז, רוצה להמשיך לטפל באופן פרטי - - -

<שרונה עבר הדני:>
יש לו חובת רישוי רק אם יש לו יותר משישה.

<חגית לרנאו:>
תהיה עליו המגבלה? תמיד הבנתי שהרעיון הבסיסי של החוק הזה - - -

<היו"ר דוד רותם:>
יש הבדל בין קליניקה לבין מרכז. הוא יפעיל קליניקה ולא מרכז.

<חגית לרנאו:>
זאת בדיוק השאלה. הפעלת קליניקה פרטית, שלא רוצה להיות חלק מחוק הגנה על הציבור, שמגיעים אליה אנשים באופן פרטי - - -

<שרונה עבר הדני:>
יש חובת רישוי.

<חגית לרנאו:>
זאת השאלה. כאן היושב-ראש אומר משהו אחד והיועצת המשפטית של משרד הבריאות - - -

<רינת וייגלר:>
עד שישה מטופלים.

<חגית לרנאו:>
מעבר לשישה מטופלים המטפל הפרטי יהיה חייב לקבל רישוי? 

<רינת וייגלר:>
כן, הצגנו את זה בפעם הקודמת.

<חגית לרנאו:>
הבנתי שהיושב-ראש חושב שמי שרוצה לתת שירות לפי חוק הגנה על הציבור מפני עברייני מין, מי שרוצה להיות מרכז טיפולי שיפנו אליו בצווים, שיהיה חלק מהמערכת הזאת, הוא יהיה חייב ברישוי – בעיני לא משנה כמה מטופלים יהיו שם, אף-על-פי שהגיוני שהוא חושב על מסגרת גדולה – אז נותנים קצת להתארגן בהתחלה, אבל מי שלא רוצה, מי שרוצה לטפל בעברייני מין באופן פרטי ואישי? יש לציבור זכות כזאת.

<היו"ר דוד רותם:>
אין שום ספק, יש לציבור זכות.

<חגית לרנאו:>
אם אני רוצה לפנות למטפל פרטי שיטפל בי, לא רוצה שזה יהיה רשום בשום מקום, לא רוצה שאף אחד - - -

<היו"ר דוד רותם:>
אין לי שום בעיה. אני רק אומר לאותו מטפל: אדוני, אם אתה מטפל ביותר מאשר חמישה אנשים, זה הופך להיות מרכז, כי אני רוצה לוודא שהטיפול הוא טיפול נכון, שמישהו בודק את הטיפול הזה, שאדם לא עושה מה שהוא רוצה, ולכן אני הופך אותו באופן אוטומטי למרכז.

<חגית לרנאו:>
אם הוא מטפל רק בחמישה לאורך כל החיים המקצועיים שלו, אין בעיה?

<היו"ר דוד רותם:>
הוא לא מרכז. יש בעיה, אבל היינו צריכים לשים במקום מסוים את הקו השרירותי הזה. בהתחלה דיברו על שלושה, ארבעה, חמישה. אני קובע קו שרירותי ואומר: עד חמישה זה לא מרכז מחמישה ואילך זה מרכז.

<חגית לרנאו:>
אני חושבת שזה הופך על ראשו את הרעיון הבסיסי. הרעיון הבסיסי הוא לחייב את מדינת ישראל להקים מסגרות טיפול.

<רינת וייגלר:>
גם זה וגם זה, יש פה כמה דברים בחוק.

<חגית לרנאו:>
להפוך את החוק הזה בעיקר להיות דרך לפקח על מטפלים? מי שיש לו כסף ורוצה ללכת לטיפול פרטי, ילך לטיפול פרטי, זה מצוין לכולם. אם הוא גם מבצע עבירות ואם אחר-כך יש עליו צו פיקוח, יכולה מדינת ישראל להגיד לו שאת הטיפול הוא חייב לעשות בהתאם לצו פיקוח, בתוך אחד המרכזים המורשים, זה גם בסדר, אבל צריך לזכור שהמטרה המרכזית כאן, והיא חייבת להיות מושגת, שמדינת ישראל תהיה חייבת להקים מרכזים שייתנו מענים. 

<רינת וייגלר:>
זה לא סותר. זה כתוב שחור על גבי לבן.

<היו"ר דוד רותם:>
קודם כול, זה כתוב במפורש. אין הבדל ואין סתירה בין מה שאת אומרת לבין מה שאנחנו מדברים. מדינת ישראל חייבת להקים את מרכזי הפיקוח ואת מרכזי הבדיקה ואת מרכזי הטיפול, זה פעם אחת. עם זאת, יש כמו שאת אומרת אנשים עשירים שרוצים ללכת למטפלים פרטיים. אני רוצה גם לפקח על המטפלים הפרטיים האלה, כי בסופו של דבר העובדה שיש למישהו הרבה כסף לא אומרת שהטיפול שהוא צריך לקבל לא צריך להיות מפוקח.

<חגית לרנאו:>
האינטרס המרכזי מבחינת קניית שירות של טיפול בעברייני מין, שזה לא יהיה רשום בשום מקום. זה האינטרס המרכזי של אנשים. אנשים רוצים, ונראה לי שזאת זכות שצריך להגן עליה, שהם יוכלו לקחת את עצמם, או את הילדים שלהם, או את הקרובים שלהם לקבל טיפול בבעיות הקשורות בעבירות מין. אגב, זה לא חייב להיות אחרי שהם ביצעו עבירה.

<היו"ר דוד רותם:>
גם לפני.

<חגית לרנאו:>
זה יכול להיות אם הם חושבים שההתנהגות המינית של הילד הופכת להיות חריגה ומעוררת בעיות, בלי שהדבר הזה יהיה רשום בכל מיני - - -

<רינת וייגלר:>
הוא לא רשום.

<היו"ר דוד רותם:>
המרכז רשום. אני לא יודע מי מקבל טיפול במרכז ולא צריך לדווח לי, אבל אני רוצה לדעת שאת המרכז הזה מישהו בודק, שהמטפלים האלה לא שרלטנים, אלא אנשים רציניים.

<עמית מררי:>
אם כבר מישהו הגיע לטיפול, הכוונה היא להבטיח שהוא יקבל את הטיפול הנכון, ולא להתחיל לעקוב אחרי מי שמגיע לטיפול.

<שרה בן-דוד:>
האם החוק מתייחס רק למי שהורשע ומוגדר בגדר עבריין מין?

<רינת וייגלר:>
לא.

<שרה בן-דוד:>
ההגדרה היא רק הגדרה של עבריין מין.

<היו"ר דוד רותם:>
איפה יש הגדרה של עבריין מין? על איזה סעיף את מדברת?

<נעמה מנחמי:>
ספציפית הפרק הזה, שמתעסק ברישוי, מתעסק ברישוי של כל מי שמטפל בטיפול ייעודי בהפחתת מעשים מיניים בעלי אופי בעייתי. ההגדרה של עבירות מין לא קשורה. לדוגמה, אגב, הטיפול שמדינת ישראל עתידה לתת יהיה רק למי שהורשע בעבירות מין ולא יהיה לגבי אנשים - - -

<שרה בן-דוד:>
במסגרות הפרטיות אפשר גם באנשים האחרים.

<היו"ר דוד רותם:>
כן, טיפול ייעודי. הלאה.

<נעמה מנחמי:>
אנחנו בסעיף 20ו(ג). יש כאן קצת ויכוח לגבי ההגדרה של שוהים. ברור שהכוונה היא לאנשים שנמצאים במרכז מעבר לקליניקה, מעבר לאדם שמגיע לקבל טיפול פרטני והולך הביתה שעה אחרי. יש לנו קצת ויכוח איך נגדיר את זה. משרד המשפטים מציע שזה יהיה מקום שבו מקבלים טיפול נוסף על הטיפול הייעודי. חשבנו שאולי זה קצת סיבה ומסובב, ונכון אולי כן לכתוב "שוהים לזמן ממושך". אני מודה שגם ל"שוהים לזמן ממושך" יש בעייתיות מסוימת. אני מניחה שננסה לפתור את זה במסגרת נוסח. ברור שהכוונה היא לאנשים שמגיעים לפרק זמן ממושך. נמצאים מעבר לזמן הטיפול הספציפי.

<רינת וייגלר:>
אבל לא "ממושך", כי זה בעייתי.

<נעמה מנחמי:>
הכוונה היא לא שהם נמצאים שם כל היום, אלא גם אם הם מגיעים לכמה שעות.

באותו סעיף 20ו(ג)(1) החזרנו שהממונה הוא זה שנותן אישור שאותו אדם שאמור להיות מועסק במרכז לא הורשע בעבירה פלילית או משמעתית וכו'.

<היו"ר דוד רותם:>
איך הממונה ידע?

<רינת וייגלר:>
הוא יקבל את המרשם.

<נירית להב קניזו:>
הסעיף הזה מקנה לו סמכות לקבל מידע מהמרשם הפלילי ועל בסיס זה להחליט.

<היו"ר דוד רותם:>
אתם שמים לב שפה מדובר רק בהרשעות, לא במב"דים ולא בשום דבר דומה לזה?

<נירית להב קניזו:>
אנחנו שמים לב, ואף-על-פי-כן חוק המרשם הפלילי קובע בסעיף 11 שמידע מועבר גם לגבי מב"דים.

<היו"ר דוד רותם:>
התשובה היא לא. אתם לא מסוגלים להתמודד עם המערכת שלכם – הסעיף הזה לא ייכנס. הגיע הזמן שאתם תשלטו במערכת שלכם ולא היא תשלוט בכם.

<נירית להב קניזו:>
אדוני בטח ישמח לשמוע שמערכת המרשם הפלילי תעלה עד סוף השנה הזאת, עד סוף שנת 2011.

<היו"ר דוד רותם:>
אני שומע את זה כבר שנתיים.

<נירית להב קניזו:>
לא נקבנו במועד עלייה. התוכניות הן שהמערכת תעלה בסוף שנת 2011.

<היו"ר דוד רותם:>
אני מודיע לך שהודיעו לי במפורש מועדים – מתי תעלה המערכת החדשה ומתי זה יופרד – כשדנו בתקנות השבים. אני מודיע לכם, רבותי, אם אתם מתכוונים שפה יהיה גם מב"דים, אני לא אתן את הסמכות הזאת.

<נעמה מנחמי:>
אתם מתחייבים להבטיח שזה לא יקרה? לעשות נוהל שהשוטרים יעברו וימחקו?

<נירית להב קניזו:>
השוטרים לא יעשו את זה. הפרשנות הרשמית של משרד המשפטים לחוק המרשם הפלילי, שסעיף 11 קובע שגורם שזכאי לקבל מידע לפי חוק המרשם הפלילי, מידע על הרשעות, זכאי לקבל גם מידע על מב"דים. גם ועדת קנאי שדנה - - -

<היו"ר דוד רותם:>
ועדת קנאי ומשרד המשפטים הם יצביעו על הסעיף הזה? אני מודיע לכם שהסעיף הזה לא יהיה בחוק, נקודה, סוף פסוק. חבל על הזמן. אם אתם רוצים שאני אצביע עכשיו ואני אפיל אותו כדי שתמשכו את החוק, אני עושה את זה עכשיו. אתם רוצים את זה, רק תגידו לי שכן.

<רינת וייגלר:>
אנחנו לא נמשוך את החוק.

<היו"ר דוד רותם:>
אני מודיע לכם, הסעיף הזה לא יהיה.

<עמית מררי:>
האם יש הצעה קונסטרוקטיבית?

<היו"ר דוד רותם:>
ההצעה הקונסטרוקטיבית היא נורא פשוטה, קודם כול, אמרו לי אנשי משטרה שאין בעיה, לוחצים על עוד שני כפתורים במחשב ויוצאות רק ההרשעות. אם לא, יצא פלט, יחתכו את המב"דים. אם השוטרים לא יכולים לעשות את זה, לא יהיה סעיף כזה.

<אסנת כהן:>
הכוונה מעולם לא היתה שיעברו רק הרשעות, גם לפי החוק - - -

<היו"ר דוד רותם:>
הכוונה של מי לא היתה?

<אסנת כהן:>
- - - הוא כתוב בנוסח כזה, בעצם הועבר לו גם מידע - - -

<היו"ר דוד רותם:>
הכוונה של מי לא היתה?

<אסנת כהן:>
העניין עם התקנות - - -

<היו"ר דוד רותם:>
עכשיו הכוונה משתנית – רק הרשעות, נקודה. אפשר להגיע לזה – טוב. אי אפשר להגיע לזה – אין את הסעיף.

<רינת וייגלר:>
בכל זאת אני רוצה להבין. הרי בחקיקות השונות שמאפשרות לגורמים שונים להביא בחשבון את נושא המרשם הפלילי חוק הוא זה שמתווה את שיקול הדעת של הגורם המינהלי. כלומר, גם אם הגורם המינהלי מקבל בפועל את המב"דים, לפי הסמכות שנתונה לי כאן בחוק אני לא יכולה כממונה להתחשב, אלא בהרשעות.

<אלי אפללו:>
למה צריך לתת אותן? זה מה שהוא שואל.

<רינת וייגלר:>
אני רוצה לחדד. אני מבינה את מה שאדוני אומר, אדוני אמר את זה גם בישיבה הקודמת ולא פעם אחת. אני, כממונה, אשמח לקבל רק את הדף הגזור. מאחר שבפועל יש כאן תפיסה עקבית בכל החקיקה שאומרת שאני כממונה צריכה להפעיל את שיקול דעתי בהתאם לסמכות שניתנה לי בחוק הספציפי, אם בחוק הזה כתוב שמותר לי לקחת החל מהגשת כתב אישום, זה אומר שאסור לי להביא בחשבון את המב"דים, גם אם הם מועברים אלי, ואני אמורה להפעיל את שיקול דעתי בהתאם למה שכתוב בחוק. מדוע אדוני לא מוכן - - -

<היו"ר דוד רותם:>
לשון הרע זה דבר נורא ואיום, ואני לא רוצה שהממונה ידע שיש נגדי 17 תלונות שהמשטרה עוד לא חקרה, עוד לא בדקה - - -

<רינת וייגלר:>
אסור לי להביא אותן בחשבון.

<היו"ר דוד רותם:>
אני לא רוצה שתדעי על זה בכלל. למה שידעו מה יש עלי? אנחנו רואים מה קורה. המשטרה לא יכולה לטפל, הפרקליטות לא יכולה לטפל, לכן "קורידו" מסתובב ברחובות.

<רינת וייגלר:>
הדרך לעודד את המשטרה או את הפרקליטות להגיש כתבי אישום זה לא על-ידי זה ששוללים ממני את הסמכות כממונה לשקול את הדברים האלה. 

<היו"ר דוד רותם:>
אין לי שום בעיה, תקבלי את מה שמותר לך לשקול. אם המשטרה לא מסוגלת להתמודד עם חיתוך נייר, אז לישיבה הבאה אני אזמין את השר לביטחון פנים ואני אדאג שמשטרת ישראל תקבל תקציב לקנות מספריים; ואם יהיה צורך, גם להעביר את השוטרים קורס מה צריך לחתוך.

<נירית להב קניזו:>
אדוני, המידע מהמרשם הפלילי לא מועבר בתדפיסים, הוא מועבר בקבצים ממוחשבים. לא מדובר על מספרים. אם יורשה לי לקרוא מדוח ועדת קנאי, מהמסקנות שלה לעניין - - - 

<היו"ר דוד רותם:>
דוח ועדת קנאי לא מעניין אותי. אתם מדברים כבר שנתיים על כך שעוד מעט המערכת תעלה ותהיה לכם אפשרות וכל הדברים האלה. זה פשוט לא מעניין אותי. יש שני חוקים שתקועים כי אתם לא מסוגלים להעלות את המערכת שלכם. זה לא יקרה – לא חשוב מה כתוב בדוח קנאי, לא חשוב מה כתוב בדוח גולדברג, לא חשוב מה כתוב בכל הדוחות ולא מה העמדה המשפטית של משרד המשפטים, בחוק הזה יהיה כתוב במפורש שרק אתם תוכלו להעביר, רק תיקי הרשעות, נקודה. כך זה יהיה מנוסח, ואתם תעשו מה שאתם רוצים, אבל זה יהיה מנוסח רק על הרשעות.

<נירית להב קניזו:>
שאלת העברת המב"דים היא לא שאלה של יכולת המערכת היא שאלה של עמדה עקרונית בדבר נחיצות המידע על המב"דים.

<היו"ר דוד רותם:>
את העמדה העקרונית אני קובע, לא אתם. אם אתם לא יודעים את זה, אתם תדעו את זה מהיום. 

<רינת וייגלר:>
השאלה, האם האיזון הנכון אומר, על-ידי העמדה כפי שאדוני מציג כרגע, שהממונה לא יוכל לקבל כל מידע מהמרשם הפלילי? השאלה אם זה האיזון הנכון.

<היו"ר דוד רותם:>
למעט תיקים שבהם האדם הורשע. חבל על הוויכוח הזה.

<רינת וייגלר:>
אני מתווכחת ברמת התוצאה.

<היו"ר דוד רותם:>
ברמת התוצאה לא מעניין אותי אם הוא יביא את זה בחשבון או לא יביא את זה בחשבון, הוא לא ידע מזה. אני יודע בדיוק איך פותחים תיק, אני יודע איך נרשם מב"ד, ועם כל הכבוד לכם – לא אצלי.

אני מבקש שיירשם בצורה נורא פשוטה שהסמכות של הממונה היא לקבל אך ורק הרשעות קודמות, נקודה. לא מב"דים ולא הצהרות תובע ולא הצהרות חוקר – לא כל הסיפורים האלה. אך ורק הרשעות של בית משפט.

<נעמה מנחמי:>
או כתב אישום שהסכמנו עליו בפעם הקודמת.

<היו"ר דוד רותם:>
כתב אישום, כשיוגש כתב אישום.

<עמית מררי:>
נשקול לוותר על הסעיף.

<היו"ר דוד רותם:>
אין שום בעיה, אתם יכולים לוותר. אתם מבינים מה אתם עושים? זה רק מוכיח מה הרצינות שלכם בעניין הזה. 

<אלי אפללו:>
כמה אתה צודק.

<היו"ר דוד רותם:>
אם יהיה צורך להדפיס ולחתוך, אתם מעדיפים שלא תדעו כלום, גם לא את ההרשעות. אין בעיה. רבותי, תבטלו את הסעיף, אין לי שום בעיה.

<חגית לרנאו:>
אם אפשר הערה דווקא בתור חברה בוועדת קנאי בזמנו, אני חושבת שהעמדה העקרונית שהיושב-ראש אומר היא עמדה נכונה – יש בעייתיות עם העברת מידע כשלא הוגש כתב אישום וזה פוגע בחזקת החפות. ודאי שהעמדה הזאת היא עמדה נכונה, אני רק חושבת שנכון יותר לתקן אותה בתיקונים לחוק המרשם הפלילי. אחת הבעיות שוועדת קנאי ניסתה לטפל בה זה, שיש כל מיני פירורי חקיקה ספציפיים שמגדירים כל מיני הגדרות ואין אחידות. מבחינת האינטרס של אחידות, יש קושי להוציא חקיקה היום כשיש כוונה ממילא לחוקק את חוק המרשם הפלילי, ולהתחיל לקבוע - - -

<היו"ר דוד רותם:>
גברתי הסנגורית, חוק המרשם הפלילי ותקנות השבים שוכב אצלי במצב של גסיסה מתמשכת מטעם אחד ויחיד, אני לא מוכן לתקן אותו ואני לא מוכן להוסיף שם גופים ולהוריד גופים עד שהמערכת לא תאפשר את החלוקה.

<חגית לרנאו:>
העמדה הזאת של היושב-ראש היא עמדה צודקת, אני דווקא תומכת בה.

<היו"ר דוד רותם:>
זה לא חשוב אם היא צודקת או לא צודקת, זו העמדה.

<חגית לרנאו:>
הקושי הוא להשאיר היום טביעות אצבעות בחוק שכשיבואו לתקן את חוק המרשם הפלילי כדי לנסות ליצור אחידות כלשהי, תהיה כבר חקיקה. אחד הדברים שלמדתי כשישבתי בוועדת קנאי, שיש מאות הוראות חוק בכל מיני חוקים, שמגדירות כל מיני דברים שמותר או אסור להוריד מהמרשם. יש קושי מערכתי, וצריך לראות גם מבחינה מערכתית וגם מבחינת אחידות החקיקה. זאת ההערה. באמת ברמה העקרונית היושב-ראש צודק.

<היו"ר דוד רותם:>
בחוק המרשם תהיה הוראה שתגבר על כל דבר אחר, כי אני אדאג לכתוב בה שעל אף האמור בכל דין, יש הרשעות ויש מב"דים וכל הדברים האלה.

<נעמה מנחמי:>
פסקה (2), היה לנו בפרט א' "תנאים ואמצעים הדרושים להפעלתו התקינה של המרכז, לרבות תנאים פיזיים, סביבתיים, בטיחותיים ותברואתיים", ונמחק כאן בטעות לא בעקוב אחר שינויים גם הנושא של תנאי אבטחה, והמשרד לביטחון פנים ביקש למחוק את זה.

<נועה וינשטוק עסיס:>
מהמשטרה ביקשנו להוריד. זו תוספת שהגיעה מהתיקון של חוק המסגרות לפעוטות. אנחנו לא חושבים שזה מתאים כאן.

<היו"ר דוד רותם:>
אלא איפה זה מתאים?

<נירית להב קניזו:>
ההנחיה בנושא האבטחה ניתנת לגופים שיש אינטרס מיוחד להגן עליהם, בשים לב לאיומים על אותן מסגרות. באופן כללי יש הנחה שמסגרות חינוך, ששוהים בהן קטינים, כמות גדולה של קטינים, חשופים לאיום יותר גדול, בעיקר בהיבט הפח"עי, וזאת הסיבה שניתנת להם הנחיה. ככל שאנחנו מדברים על מסגרת קטנה יותר, האיום הזה יורד, המסגרת פחות בולטת, היא פחות מעניינת את ארגוני הטרור, ולכן הצורך להנחות הולך ופוחת, וכאן אנחנו נכנסים לאיזון התקציבי, את מי אפשר להנחות ואת מי אי-אפשר להנחות.

<היו"ר דוד רותם:>
גברתי, אני רוצה להבין באיזה דרג ההתנגדות הזאת נקבעה?

<נירית להב קניזו:>
לא הבנתי את השאלה, אדוני.

<היו"ר דוד רותם:>
האם זה הגיע אל השר לביטחון פנים שקבע את זה או שזה נעצר בדרגה של קציני משטרה?

<נירית להב קניזו:>
זה נעצר ברמה המשטרתית.

<היו"ר דוד רותם:>
אני מבקש להעביר את זה, גברתי היועצת המשפטית - - -

<נועה וינשטוק עסיס:>
זו תוספת מאוחרת להצעת החוק.

<נירית להב קניזו:>
אדוני, זו תוספת להצעת החוק, זה לא היה בנוסח הכחול. העניין הזה נשקל והוחלט בוועדת השרים.

<היו"ר דוד רותם:>
אני מבקש שהעניין יועלה לשר לביטחון פנים ואני מבקש לקבל את עמדתו בעניין הזה.

<רינת וייגלר:>
אדוני, אולי אני אוכל להסביר. מבחינת התנאים שניתן לקבוע למרכזים, מופיעה לנו המלה "בטיחות". ההבדל הוא במינוח בין בטיחות ואבטחה, כשהשימוש במלה אבטחה הוא שעורר את הבעיה ברמה המשטרתית. המלה אבטחה מופיעה ולא מופיעה בחלק מהחוקים שנוגעים להסדרת מסגרות. ההצעה לאבטחה בעיננו לא מאוד-מאוד משמעותית, שכן אנחנו חושבים שבמלה בטיחות השר יכול להתקין תקנות שנוגעות לבטיחות המקום, דהיינו, למשל להציב במקום מצלמה במעגל סגור, להציב במקום בקרה בכניסה – דברים שהם רלוונטיים למסגרות מעין אלה.

<היו"ר דוד רותם:>
איזה שר יעשה את זה?

<רינת וייגלר:>
הרי מי שאמור כאן להתקין את התקנות זה שר הרווחה בהתייעצות רלוונטית.

<היו"ר דוד רותם:>
שר הרווחה מבין בענייני אבטחה?

<רינת וייגלר:>
לא, אני מציינת את ההבדל בין השימוש במלה "אבטחה" לשימוש במלה "בטיחות".

<היו"ר דוד רותם:>
אני יודע את ההבדל בין בטיחות ואבטחה, תאמיני לי. אני מבקש לקבל את עמדת השר בנושא הזה.

<נועה וינשטוק עסיס:>
שוב, הסעיף קובע שהתנאים ייקבעו על-ידי שר הרווחה.

<היו"ר דוד רותם:>
"בהסכמת השר לביטחון פנים."

<נועה וינשטוק עסיס:>
בהתייעצות עם השר לביטחון פנים.

<אלי אפללו:>
לא בהתייעצות, זה בהסכמה.

<היו"ר דוד רותם:>
"בהסכמת השר לביטחון פנים".

<נועה וינשטוק עסיס:>
זו תוספת מאוחרת שלא עברה בהצעת החוק.

<היו"ר דוד רותם:>
זה לא עבר, אז מה. עכשיו אני רוצה את העמדה שלו.

<נועה וינשטוק עסיס:>
נעביר את זה לשר.

<היו"ר דוד רותם:>
אתם שוכחים שאני לא עובד בוועדת השרים לענייני חקיקה. אצלי היא בקושי המלצה.

<רינת וייגלר:>
אנחנו מנסים להסביר את המהות.

<היו"ר דוד רותם:>
את המהות הבנתי. תאמינו לי שאני מבין את המהות.

<נעמה מנחמי:>
סעיף 20ט.

<שרונה עבר הדני:>
עדיין בסעיף הזה, בסעיף 20ו – יש כאן כפל מסוים. סעיף 20ו(א)(1) הוא כפילות לסעיף 20יב. 

<נעמה מנחמי:>
20ו(א)(1) – "לא יועסק - - -".

<שרונה עבר הדני:>
"לא יועסק  במתן טיפול ייעודי אלא מי שהוא בעל היתר לכך לפי סימן ג'." זה כפילות לסעיף 20יב, כשההוראה היא קצת שונה. 

<נעמה מנחמי:>
20יב זה חובת היתר? לזה את מתכוונת?

<שרונה עבר הדני:>
כן. "לא ייתן אדם טיפול ייעודי במרכז לטיפול ייעודי - - - אלא אם - - -

<רינת וייגלר:>
זו לא כפילות.

<עמית מררי:>
זה לא קשור.

<שרונה עבר הדני:>
ודאי שזה קשור. לא יועסק במתן טיפול ייעודי, אלא מי שהוא בעל היתר. זה אותו דבר. וזה סותר את 20יב ששם החרגנו ואמרנו שחובת ההיתר למטפלים היא במסגרות שדורשות רישוי.

<עמית מררי:>
נבחן את השאלה הזאת. חבל על הזמן. נבדוק את זה.

<שרונה עבר הדני:>
אפשר הערה נוספת על סעיף שכבר עברנו עליו או שהדלת נסגרה?

<היו"ר דוד רותם:>
הדלת נסגרה. גמרנו. החוק הזה הולך קדימה, לא אחורה.

<נעמה מנחמי:>
סעיף 20ט(א)(1)(ד). היה לנו סעיף שמדבר על הפרעה למפקח כחלק מהאפשרות לבטל רישיון או להתלותו ומשרד הרווחה ומשרד המשפטים הודיעו שהם מוותרים על הסעיף הזה.

<היו"ר דוד רותם:>
יופי. נהדר. אני שמח.

<נעמה מנחמי:>
שינוי נוסף שמוצע גם לסעיפים שכבר עברנו עליהם, נוגע לחובת היתר. סעיף 20יב אושר קודם לכן – "לא ייתן אדם טיפול ייעודי במרכז לטיפול ייעודי שחייב ברישיון, אלא אם כן ניתן לו היתר לכך לפי סימן זה, ובכפוף לתנאי ההיתר ולהוראות לפי סימן זה." נושא ששכחנו בזמן שהסדרנו את נושא ההיתר זה הנושא של סטודנטים שנמצאים בפרקטיקום ושל מתמחים. מאחר שכדי להיות מטפל זקוקים להכשרה, צריכים להסדיר איך יוכשר אותו מומחה, אותו מטפל. 

מוצע כאן סעיף, בהמשך לסעיף קטן (א), שמדבר על כך שלא ייתן אדם טיפול ייעודי, אלא אם כן יש לו היתר – סעיף 20יב(ב), שנוסחו המוצע הוא "על אף האמור בסעיף קטן (א), אדם שנמצא בשלבי הכשרה רשאי ליתן טיפול ייעודי בכפוף לתנאים שקבע השר". רק נזכיר שהסימנים הכחולים שאתם רואים כאן ובהמשך מציעים נוסח קצת שונה שעושה הבחנה בין סטודנטים בפרקטיקום, שלא זקוקים להיתר, ומתמחים שזקוקים להיתר. 

<רינת וייגלר:>
התפיסה אומרת שאנחנו מתייחסים רק לאדם בשלבי הכשרה, וסטודנט בפרקטיקום לא מטפל. לכן קבענו לגבי אדם מתלמד ובתנאי הכשרה שהוא לא יהיה כפוף להיתר הזה ויהיו תנאים לגבי הכשרה, מי מותר לו לעשות הכשרה ואיך והדרכה וכו'. ובזה אנחנו חושבים שנפתרה הבעיה.

<היו"ר דוד רותם:>
מה זה שהוא לא נותן טיפול? מה הוא עושה?

<רינת וייגלר:>
סטודנט.

<היו"ר דוד רותם:>
מתמחה.

<רינת וייגלר:>
יש הבדל. אם זה אדם שהוא מתמחה, דהיינו, כבר סיים את מקצועות הבסיס או סיים את מה שהוא אמור לעשות כתנאי, סיים למשל בפסיכולוגיה והוא רוצה להתמחות בטיפול בעברייני מין, במהלך ההתמחות הזאת הוא לא יצטרך לקבל היתר, כי הוא עוד לא יכול לקבל היתר, ולכן אנחנו אומרים שנקבע שמי שעושה הכשרה במסגרת לימודיו להכשרה לא יצטרך לקבל היתר. זה מה שהתכוונו להגיד. אם זה לא מובן ברמת הנוסח, נשנה את הנוסח.

<היו"ר דוד רותם:>
סעיף 20יב(ב) בנוסח הכחול הוא נכון.

<רינת וייגלר:>
נכון, זו ההצעה.

<נעמה מנחמי:>
נשווה את זה לנוסח שחשבנו עליו. "הממונה ייתן היתר להתמחות במתן טיפול ייעודי למבקש שמתקיימים לגביו התנאים המפורטים בסעיף קטן (א)(1), (3) ו-(4); השר בהתייעצות עם שר הבריאות - - 

<היו"ר דוד רותם:>
חבל, חבל, חבל, חבל. את מסבכת לי את החיים.

<נעמה מנחמי:>
- - יקבע כללים להתמחות ובכלל זה תנאים לאימון מתמחים ולהיתר למאמנים."

<רינת וייגלר:>
לא צריך.

<היו"ר דוד רותם:>
בסוף עוד יצטרכו להקים ועדת התמחות כמו בלשכת עורכי-הדין. עזבי, לא צריך את זה. זה מיותר גם בלשכה. השר יקבע בתנאים מי מתמחה, איך מתמחה ואיפה מתמחה.

<נעמה מנחמי:>
האם אתה רוצה שהוועדה תאשר את התנאים שקבע השר?

<היו"ר דוד רותם:>
בוודאי. אני אתן לשר סמכויות בלי שאני אפקח עליו?

<חגית לרנאו:>
אתה נכנס לתוך הביצה בידיעה.

<היו"ר דוד רותם:>
אני נכנס לתוך הביצה בידיעה מסיבה אחת פשוטה, אני חושב שזה אחד החוקים הכי חשובים שהוועדה הזאת מטפלת בהם, ואני רוצה להיות בטוח שהכול מושלם.

<נעמה מנחמי:>
כמעט מושלם.

בבקשה להיתר, סעיף 20יג, כבר לא נזדקק לתוספת "או להתמחות בטיפול ייעודי". אני מדלגת לעמוד הבא, כנ"ל לא נזדקק לסעיף קטן (ב) ולסעיף קטן (ה).

סטודנט לא עושה טיפול?

<רינת וייגלר:>
לא.

<נעמה מנחמי:>
מה הוא כן עושה? 

<היו"ר דוד רותם:>
הוא צופה.

<נעמה מנחמי:>
הוא רק צופה?

<נימרוד שמואל שני:>
איך אפשר להכשיר אותו אם הוא רק צופה? איזה מין דבר זה?

<טלי עדן:>
סטודנט מטפל אבל תחת השגחה, תחת הדרכה צמודה.

<נעמה מנחמי:>
הוא כן מטפל.

<רינת וייגלר:>
סטודנט לעבודה סוציאלית מטפל?

<טלי עדן:>
לא סטודנט לעבודה סוציאלית.

<רינת וייגלר:>
מי שמתמחה בתחום של עברייני מין.

<נעמה מנחמי:>
האם אדם שלומד קרימינולוגיה לא עושה פרקטיקום במב"ן ומטפל?

<רינת וייגלר:>
לא.

<נימרוד שמואל שני:>
אפילו לא קצת.

<שרה בן-דוד:>
צריך הכשרה מיוחדת לטיפול בעברייני מין - -

<טלי עדן:>
זאת הכוונה.

<שרה בן-דוד:>
- - וההכשרה הזאת ניתנת לאחר שלאדם יש תואר, ובמסגרת הזאת הוא כן אמור לטפל. תחת השגחה ותחת פיקוח, אבל הוא אמור לטפל.

<נעמה מנחמי:>
את זה כבר הסדרנו. הסעיף שקראנו עכשיו מטפל בנושא הזה. השאלה היא לגבי אנשים שעדיין אין להם את מקצועות הבסיס.

<שרה בן-דוד:>
לא.

<נעמה מנחמי:>
ירד גם סעיף קטן (ה) וסעיף קטן (ב). 

נמשיך את 20יד, תנאים למתן היתר – אין כבר צורך "לטיפול או להתמחות", אז רק "היתר לטיפול".

"הממונה ייתן היתר למתן טיפול ייעודי ,במרכז לטיפול ייעודי, למבקש שמתקיימים לגביו כל אלה: (1) הוא אחד מאלה: (א) רופא מומחה בפסיכיאטריה;" – אני מבינה שאין צורך להוסיף "או פסיכיאטריה של הילד". ב-(ד) כרגע מופיע "קרימינולוג שקיבל רישוי לפי חוק לעסוק בטיפול". היה לנו ויכוח שלם לגבי זה, אבל ננסה להתגבש ממנו. 

<היו"ר דוד רותם:>
מי גברתי?

<שמחה עודי:>
 אני יושבת-ראש עמותת הקרימינולוגים החברתיים-שיקומיים. היינו בדיון הקודם והבענו את המחאה שלנו. הגשנו נייר עמדה מסודר שהופיע גם כחומר רקע לדיון הנוכחי. אני רוצה להפנות, אם אפשר, את הנוכחים לעמוד הראשון, שבעצם ציטטנו שתת-הוועדה שהוקמה בשנת 2001 סיכמה למעשה כמה דברים שיהיו בחוק, דהיינו, תואר ראשון ותואר שני בעבודה סוציאלית בלבד, ולגבי קרימינולוגים, היה רשום במפורש שלגבי הקרימינולוגים החברתיים-שיקומיים, משום שרצו שיהיה רישוי מסודר מטעם אחד המשרדים, רשום שם שנהיה חריגים לעניין הצורך ברישום. ב-2008 הורדנו מהחוק, וההגדרה היתה "קרימינולוג שתחת משרד ממונה". ב-2009 התחלנו בפניות לכל מיני חברי כנסת ולמשרד הפנים בבקשה להתייחסות רצינית, להגיד לנו למה הורדנו.

<היו"ר דוד רותם:>
למי פניתם?

<שמחה עודי:>
למשרד הפנים ולכל מיני חברי כנסת.

<היו"ר דוד רותם:>
רציתם התייחסות רצינית?

<שמחה עודי:>
ביקשנו להבין למה הורידו אותנו מהחוק.

<דנה קייזר:>
אני אציין שבמקביל, על-פי בקשת כבוד היושב-ראש, גם העברנו במהלך השבועיים האחרונים סקירה מפורטת של כל הפעולות שנקטנו החל משנת 2007.

<היו"ר דוד רותם:>
לא העברתם סקירה מפורטת, כל מה שהעברתם זו פנייה שעשיתם לפני שבועיים בעקבות הישיבה ובעקבות הדרישה שלי. העברתם פנייה למשרד הבריאות. זה מה שקיבלתי – התקדמויות קודמות, אי-מיילים שונים וכו'.

<דנה קייזר:>
גם ישיבות קודמות שכינסנו בנושא.

<היו"ר דוד רותם:>
לא ישיבות. ביקשתי גם בישיבה הקודמת שתראו לי פנייה רשמית אחת שהפניתם למשרד הרווחה או למשרד הבריאות כדי שיכירו בכם. זה מה שביקשתי. את זה לא קיבלתי.

<שרה בן-דוד:>
פניתי מספר פעמים.

<היו"ר דוד רותם:>
אפשר לראות את הבקשות?

<שרה בן-דוד:>
עמית מררי כאן.

<היו"ר דוד רותם:>
עמית מררי לא בעסק בכלל.

<שרה בן-דוד:>
יש פניות, פנינו מספר פעמים.

<היו"ר דוד רותם:>
אני יכול לראות את הפניות האלה? ביקשתי אותן.

<שרה בן-דוד:>
שלחנו העתקים של המיילים.

<היו"ר דוד רותם:>
לא ביקשתי מיילים. פנייה רצינית היא מכתב פורמלי שפונים למשרד ומבקשים הכרה וכו'. אם עושים במיילים, אז גם תראו לי שהם קיבלו את זה.

<שרה בן-דוד:>
קיבלתי תשובה. אם קיבלתי תשובה, אז הם ראו. בעקבות הפנייה שלי היתה ישיבה במשרד המשפטים – אני מצטערת, שכחתי את שמה - - -

<עמית מררי:>
רחל גוטליב?

<שרה בן-דוד:>
רחל גוטליב. היתה ישיבה, ובישיבה היו נציגים של גופים שונים, ועד היום לא קיבלתי את הפרוטוקול של הישיבה, על-אף מספר פניות בטלפון. בפעם הבאה נכתוב מכתב ולא מייל. תודה, אדוני, למדתי משהו. בגילי המופלג אני לומדת, כנראה שאני עדיין צעירה.

<היו"ר דוד רותם:>
זה שאת צעירה זה בטוח, חוץ מזה, תדעי לך דבר אחד, גם בגיל מופלג עוד אפשר ללמוד.

<שרה בן-דוד:>
מי שלומד הוא צעיר, אז כדאי ללמוד. פניתי מספר פעמים, ביקשתי העתק של הפרוטוקול, קיבלתי תשובה מאוד-מאוד מנומקת שכרגע מי שצריכה לעשות את הפרוטוקול חולה או משהו כזה, ועד היום אני מחכה. נדמה לי שיש חוק מדינה שאומר - - -

<היו"ר דוד רותם:>
היא עדיין חולה, מה את רוצה...

<שרה בן-דוד:>
לומר שלא פנינו ולא ביקשנו, בלשון המעטה זה לא מדויק. פנינו מספר פעמים, ביקשנו ישיבות, ביקשנו פגישות, עמית מררי ניסתה לסייע לנו כמיטב יכולתה, אפילו כתבתי לה. אולי זה לא נכון – הייתי צריכה לכתוב לה מכתב רשמי ולא במייל - כתבתי לה תודה. מהיום דואר ישראל יסבול מההצעה שלך, אני אתחיל לשלוח מכתבים. לומר שלא פנינו, זה לא מדויק.

בנימה יותר רצינית לגבי מה שכתוב בחוק. כל מי שמסתכל על זה, רואה שיש כאן איזו בעיה. כתוב כאן "רופא מומחה בפסיכיאטריה",  כתוב "פסיכולוג". סליחה, איזה פסיכולוג? הבן שלי, היקר לי מאוד, הוא ד"ר בפסיכולוגיה קוגניטיבית – אני גם משוויצה כאן קצת – הוא לא יכול לטפל, על אף שאם החוק יהיה כך, תהיה לו פרנסה. אני לא אתן לו לטפל. לא יכול להיות כתוב "פסיכולוג", צריך להגדיר איזה פסיכולוג.

למה לגבי קרימינולוג מפורט בפרטי פרטים? מי שמסתכל על החוק אומר: יש כאן בעיה, יש כאן הטיה. לעניות דעתי, מי שקובע את המקצוע שראוי ורצוי לטפל הוא ועדה מקצועית. היתה ועדה מקצועית כזאת שמונתה כתת-ועדה של הוועדה הזאת.

<היו"ר דוד רותם:>
של הוועדה הזאת?

<דיויד כהן:>
של יהודית קרפ.

<שרה בן-דוד:>
בוועדה הזאת היו נציגי משרד הרווחה, קציני מבחן, פסיכולוגים, קרימינולוגים, עובדים סוציאליים למיניהם, שכחתי פסיכיאטרים. היתה רשת רחבה, וכל אנשי המקצוע האלה קבעו חד-משמעית שגם קרימינולוג קליני וגם קרימינולוג חברתי-שיקומי יכול להיות תנאי בסיס להכשרה של עברייני מין. גם בתוכנית ההכשרה מקבלים את הקרימינולוגים החברתיים-שיקומיים. 

אחת הטענות לחוק, ואני אגיד את זה על רגל אחת, כי אני לא רוצה לבזבז את זמנה של הוועדה יותר מדי, שבהיעדר חוק אין פיקוח, אבל יש חוק לטיפול בעברייני מין, החוק שאנחנו כרגע דנים בו. בחוק הזה יש מסגרת פיקוח. אותה מסגרת פיקוח שתפקח על כל אדם שיש לו הכשרה מקצועית והוא מטפל – אותו חוק יפקח גם על הקרימינולוגים החברתיים-שיקומיים שקיבלו הכשרה.

אני מבקשת לעשות שני שינויים בהצעת החוק: האחד, שלא יהיה כתוב "פסיכולוג", אלא שיהיה כתוב "פסיכולוג קליני ופסיכולוג שיקומי". כמו כן, אני מציעה שיהיה כתוב "קרימינולוג קליני וקרימינולוג חברתי-שיקומי".

<רימון לביא:>
האם אפשר להתייחס מטעם הסתדרות הפסיכולוגים? לא מזמן תוקן חוק הפסיכולוגים ויש תיקון לסעיף 9(ב) שמגדיר בדיוק את הדרך ומגביל את הפסיכולוגים לעסוק רק במומחיות שהם רכשו והמיומנויות שהם רכשו. מיותר להגיד כאן, כי תהיה כפילות.

<מלי שחורי:>
אני לא חושבת שזה סותר.

<רימון לביא:>
זה לא סותר, אבל מדובר - - -

<היו"ר דוד רותם:>
רבותי, אין כאן דו-שיח.

<רימון לביא:>
מה שאני אומר, שלפי התיקון הקיים, ההגבלה עכשיו, אם תכניסו הגבלה רק לקליניים ולשיקומיים זה לא יהיה נכון, כי יש רפואיים ויש התמחויות נוספות וכן הלאה. אני מציע לא לעשות את זה, כי על-פי חוק הפסיכולוגים - - -

<קריאה:>
שיהיה כתוב רק "קרימינולוג".

<רימון לביא:>
בדיוק כך.

<שרה בן-דוד:>
פסיכולוג לפי חוק.

<היו"ר דוד רותם:>
רבותי, נא להירגע.

<רינת וייגלר:>
אדוני, אני מבקשת לעשות קצת סדר ולראות מה הדיון שנכון, בעיני לפחות, לקיים כדי שהוא יהיה מעשי לגבי החוק הספציפי הזה. ברמת ההיסטוריה אכן היתה ועדה שדנה במכלול היבטים שקשורים לטיפול בעברייני מין, שהמסקנות שלה הוגשו בזמנו לוועדה שישבה כחלק מתהליך הצעת החוק הממשלתית, והצעת החוק הממשלתית קיימה דיונים ואכן אימצה חלק מהמסקנות ולא אימצה מסקנות אחרות הרלוונטיות לגבי החוק הזה. ואכן היתה ישיבה במשרד המשפטים וגם נפגשו עם אנשי שירות המבחן, ואנשי שירות המבחן גם נתנו התייחסות. אדוני ביקש לפני שבועיים, ולדעתי זה מה שכרגע חשוב, ההיסטוריה פחות רלוונטית – אדוני כל הזמן מדבר על להתקדם קדימה, אז נתקדם קדימה, אנחנו קצת הולכים אחורה – הוגשה בקשה למשרד הבריאות לצורך הכרה במקצוע כמקצוע טיפולי. לבקשה הזאת יש השלכות על כל מיני דברים, גם על החוק הזה, אבל גם לדברים אחרים. הקרימינולוגים היישומיים מבקשים להיות מוכרים. לצורך הזה הוגשה כרגע בקשה שהם יהיו מוכרים כמקצוע טיפולי. הבקשה הזאת מונחת על שולחן משרד הבריאות, ומשרד הבריאות, אני בטוחה, יקיים התייעצות עם כל הגורמים הרלוונטיים לצורך עמדה לעניין הזה. ולכן אדוני שינה גם פה וגם בהקשר של מעריכי המסוכנות את ההגדרה מקרימינולוג קליני לקרימינולוג שקיבל אישור לעסוק במקצוע טיפולי, ובכך לא סתם את הגולל על קרימינולוג כזה או אחר.

מאחר שאנחנו באים כרגע להסדיר טיפול שלא היה מוסדר עד היום, אנחנו מבקשים להציע כרגע מתווה שאומר מה אנחנו עושים עם האנשים שמטפלים היום. הרי כאשר אנחנו באים להסדיר מקצוע שאף פעם לא היה מוסדר, אנחנו לא יכולים לבוא ולומר שמי שטיפל עד היום לא יטפל לעולם יותר, ורק מי שחלים לגביו 1, 2 ו-3, רק הוא יוכל לטפל. אני צריכה להביא לכאן התייחסות לנושא חופש העיסוק, זה ברור מאליו. ולכן ברור לנו היום שאנחנו צריכים להציע הוראות לגבי מה שנקרא "דור המדבר", הוראות מעבר שיחולו לגבי האנשים שמטפלים גם היום. בעיני, זאת השאלה כרגע.

<היו"ר דוד רותם:>
הוגשה בקשה, נכון רק לפני שבועיים. האם מישהו יכול להגיד לי ממשרד הבריאות כמה זמן ייקח עד שתהיה החלטה?

<מלי שחורי:>
כמה שנים.

<היו"ר דוד רותם:>
מי אמר את זה?

<מלי שחורי:>
אני.

<היו"ר דוד רותם:>
מי את?

<מלי שחורי:>
ד"ר מלי שחורי.

<היו"ר דוד רותם:>
כמה אמרת?

<מלי שחורי:>
ודאי כמה שנים.

<היו"ר דוד רותם:>
קיבלתי תשובה, את לא צריכה לענות לי.

<רינת וייגלר:>
אני מקווה שלא.

<היו"ר דוד רותם:>
אמרת לי עובדה – כמה שנים. ייקח כמה שנים, ולכן אנחנו צריכים סעיף דור המדבר.

<אלי אפללו:>
נשמע את עמדתו של משרד הבריאות.

<היו"ר דוד רותם:>
בוועדה הזאת אני שומע רק תשובה אחת. מי שמתנדב לתת אותה, נתן אותה. לא צריך עוד יותר. כמה שנים – ייקח כמה שנים.

<אלי אפללו:>
ברשותך, אדוני היושב-ראש, אולי בכל זאת נשמע את עמדתו של משרד הבריאות, מה הוא אומר. אתה צודק במה שאתה אומר, אבל אולי משורת הדין לשמוע.

<היו"ר דוד רותם:>
אתה רוצה לשמוע?

<אלי אפללו:>
בטח.

<היו"ר דוד רותם:>
שרונה, את יכולה לקחת אותו לחדר ההתייעצות, לתת לו תשובה?

<אלי אפללו:>
אני רוצה שכל הוועדה תשמע.

<היו"ר דוד רותם:>
אתה רוצה שגם אני אשמע. אין בעיה, גם אני אשמע.

<אלי אפללו:>
תודה.

<שרונה עבר הדני:>
הבקשה התקבלה. קשה מאוד להאריך כמה זמן זה ייקח, אני לא יכולה לשלול את האפשרות שזה באמת ייקח שנים, אבל אני מבקשת שיהיה ברור שמדובר בבקשה שמבחינתנו היא ייחודית. זו פעם ראשונה זה הרבה מאוד זמן, בוודאי בתחום הניסיון של האנשים שעובדים כיום במשרד הבריאות, שהמשרד מתבקש להכיר במקצוע חדש שהוא לא הכיר קודם, ופעולה כזאת, מה לעשות, לא נעשית מהיום למחר. 

התחילו בחינה ראשונה של החומרים שהוצגו, אבל בפירוש יש כאן שאלה, שהיא אפילו מרתקת את העוסקים בנושא כרגע, איך מכירים במקצוע חדש. מה שהמשרד עסק בו עד עכשיו, זה היה בהסדרה של מקצועות שמוכרים במשרד מקדמת דנא, או לפחות עשרות שנים. חוק מקצועות הבריאות התחיל בארבעה מקצועות שהיו מוכרים במשרד לפני החוק והסדיר אותם, לאחרונה הוספנו עוד כמה, אבל בכל שלב אנחנו מטפלים במקצועות שכבר מוכרים למשרד. 

זו כאמור פעם ראשונה זה הרבה מאוד זמן שיש מקצוע חדש. קשה לומר האם זה מקצוע שמקומו במשרד הבריאות או לא. בין השאר, כדי להדגים את המורכבות בעניין של השאלה, אחד מהראשונים שבדק את העניין אמר: רגע, זו לא עבודה סוציאלית? ואז עלתה השאלה: ואם עובדים סוציאליים – באופן תיאורטי, כי לא ממש צפוי שזה יקרה בקונסטלציה החוקית שקיימת היום – היו פונים היום ומבקשים להיות מוכרים כמקצוע בריאות, האם זה כל כך טריוויאלי וברור שהם לא היו מוכרים, בוודאי אם אני לוקחת תחום מסוים של עובדים סוציאליים, יש דבר כזה, עובדים סוציאליים קליניים? זה לא פורמלי, כי זה לא מבוסס על-פי חוק, אבל במציאות זה בפירוש קיים. אלה מטפלים שעובדים בבתי חולים פסיכיאטריים ובמרפאות פסיכיאטריות ונותנים טיפול מאוד-מאוד דומה למה שפסיכולוג נותן. מה שאני מנסה להגיד שקשה לנו להתחייב על זמן תגובה כאשר מדובר בדבר כל כך חדש. 

<היו"ר דוד רותם:>
לפני שבוע ראיתי תקנות שהגיש משרד הבריאות, ויש דבר מעניין בהגדרה של טיפול רפואי. הסרת שיער במכשירים מסוימים הופכת להיות טיפול רפואי.

<שרונה עבר הדני:>
בלייזר.

<היו"ר דוד רותם:>
זאת אומרת, נורא קל לכם לקבוע מה זה טיפול רפואי ומה זה לא.

<שרונה עבר הדני:>
להגיד לך כמה זמן התקנות האלה בצנרת?

<היו"ר דוד רותם:>
אני לא יודע כמה זמן, אני לא מבין.

<שרונה עבר הדני:>
הרבה. זה לגמרי לא קל. אלה נושאים שבדרך כלל נידונים בפני ועדה אחרת - - -

<היו"ר דוד רותם:>
ראיתי את התקנות במקרה.

<שרונה עבר הדני:>
אני יכולה לציין שאם לדוגמה אדוני ישווה לצורך העניין לחוק הפסיכולוגים, יש שם התייחסות מסוימת מהו עיסוק בפסיכולוגיה, וקביעת איסור על מי שאינו פסיכולוג לעסוק בפסיכולוגיה. בחקיקה החדשה, בחוק מקצועות הבריאות, לא נכנסים בכלל להגדרות של מה העיסוק עצמו בפיזיותרפיה, העיסוק עצמו בריפוי בעיסוק, בגלל הקושי המהותי בהגדרת הדברים האלה, ובאמת לא תמצא שם את איסור העיסוק, אלא רק איסור שימוש בכינוי. דרך אגב, זה תואם חקיקות שיש בעולם בהקשרים אחרים, שהגיעו למסקנה שדי קשה להגדיר את הדברים האלה. תלך לפקודת הרופאים, יש שם הגדרה של עיסוק ברפואה, גם אני כנראה עוסקת ברפואה ברמה זו או אחרת. 

היום החקיקה שנוגעת לרישוי היא באמת נוגעת יותר להסדרת הרישום והגנה על התואר. בהקשר הספציפי של הקרימינולוגיים היישומיים או החברתיים, מה לעשות, זה מקצוע חדש ומשרד הבריאות לא מכיר אותם, והוא צריך להתכבד ולהכיר אותם לפני שהוא מחליט שמקומם במשרד הבריאות.

<דנה קייזר:>
אם יורשה לי בכמה מלים, קודם כול, למחות על ההגדרה "מקצוע חדש". אנחנו עוסקים במקצוע זה 12 שנים.

<היו"ר דוד רותם:>
אנחנו רוצים להתקדם. מחאות זה לא פה.

<דנה קייזר:>
אם היינו מקצוע חדש, ספק רב בידי אם היינו מגיעים לכאן ונלחמים על מקומנו במילייה הטיפולי, משום שללא הניסיון הנדרש במסגרות ציבוריות ובמסגרות פרטיות במשך למעלה מעשור – ד"ר מלי שחורי כאן מתקנת אותי ואומרת 15 שנים – לא היינו מתיימרים בכלל לשבת כאן סביב לשולחן, לדרוש את מקומנו ולתבוע אותו. זו באמת הפעם הראשונה שעמותת הקרימינולוגיים החברתיים-שיקומיים תובעת את מקומה כחלק מהמילייה הטיפולי, ולא בכדי. יש לנו הוכחות מספיק מגופים שבהם הוכשרנו, למדנו, עבדנו ופעלנו, כולל משרד הרווחה.

<שרונה עבר הדני:>
השאלה אם זה כולל את משרד הבריאות.

<דנה קייזר:>
אני אומר בצורה ברורה. אין לנו חלילה שום כוונה לפגוע בשום מקום - - -

<היו"ר דוד רותם:>
הבנתי את הדברים. רבותי, דור המדבר.

<רינת וייגלר:>
אני רוצה להציג מסגרת, אדוני, שהפרטים הקונקרטיים שלה עוד נתונים לגיבוש סופי, אבל היא לדעתי יכולה להראות את הבסיס בתפיסה. אני רק רוצה להעיר שיש קצת קושי במובן זה שאין לנו תמונה – אולי אני באמת אפנה לגורמי המקצוע בהקשר הזה – ולא למשרד הבריאות ברמת מספר האנשים שעוסקים כיום בשטח בטיפול בעברייני מין, הן מהמקצועות שלכם והן ממקצועות אחרים. לכאורה, מפני שהשטח הזה, כמו שכולנו יודעים, לא הוסדר עד היום, יכולים להיות גם בעלי מקצוע אחרים שעוסקים. אנחנו לא יודעים, אין לנו מושג על ההיקף, אין לנו גם מושג על ההיקף של האנשים בתחום שלכם, והיינו מאוד שמחים לקבל מידע קונקרטי על כמות האנשים, המסגרות שהם עובדים בהן, שנות הניסיון, כי זה יכול במפורש לעזור לצורך הסדרת הנושא של הוראות המעבר.

<נימרוד שמואל שני:>
נשמח לסייע.

<רינת וייגלר:>
את החורים המהותיים צריך למלא, כי זו גם פונקציה של הדברים שאמרתי בפתיחה. הרעיון נתון לעיבוד. הרעיון אומר כך – ושוב אני אומרת, הוא נתון לעיבוד – יהיו בעלי מקצועות בסיס, בהנחה שיש להם X שנות ניסיון, ניקח לדוגמה חמש שנות ניסיון באבחון - - -

<דנה קייזר:>
אפילו אין הכשרה אם זה חמש שנים.

<היו"ר דוד רותם:>
רבותי, אני מבקש עכשיו לא להתערב בדיון.

<רינת וייגלר:>
אני מבקשת לתת לי להציג את הכול. לדוגמה חמש שנות ניסיון באבחון וטיפול בעברייני מין או בסטיות מיניות מתוך למשל שמונה השנים האחרונות, בהיקף למשל של עשר שעות שבועיות, יקבלו היתר לעבוד כמטפלים לאחר השלמת הכשרה מסוימת במהלך X שנים. 

כאשר מדובר באנשים שעובדים בשטח והם לא בעלי מקצועות הבסיס, כפי שהחוק מגדיר היום, לאותם אנשים יהיו שתי אלטרנטיבות: האחת, אם יש מספר שנים ארוך של ניסיון, למשל עשר שנים, אז בהיקף למשל של עשר שעות שבועיות לא יהיה צורך לעשות שום השלמה למקצועות הבסיס, אלא תידרש רק השלמת הכשרה אם ההכשרה אינה קיימת, ואז הם יוכלו להמשיך לטפל, כלומר, לא תהיה פגיעה ביכולת שלהם להמשיך ולטפל; כאשר מדובר באנשים שהם לא במקצועות הבסיס, ואין להם אותה הכשרה, אותו ניסיון ארוך שנסכים לגביו, עשר שנים, שמונה שנים – נצטרך לראות – אז יוכלו לעבוד X שנים, כשבמהלך השנים האלה יצטרכו לעשות השלמה כזאת או אחרת לאחד ממקצועות הבסיס. זו המסגרת.

הרעיון הכללי בעיני הוא רעיון נכון, הוא עולה בקנה אחד גם עם חופש העיסוק וגם עם הצורך להסדיר את המקצוע, את הפרטים נצטרך למלא. ככל שיהיה לנו יותר מידע זה יקל עלינו בעניין הזה.

<היו"ר דוד רותם:>
אין שום בעיה עם חופש העיסוק בעניין הזה, יש שם סעיף שאומר שבתנאי שזה למטרה ראויה, והסדרת העניין הזה הוא בכל מקרה מטרה ראויה.

<אינה לוי:>
אני רוצה להבחין בין דור המדבר לבין האנשים שעדיין לא מטפלים, ועל זה אנחנו מדברים. אני קרימינולוגית חברתית-שיקומית, ואני לא מטפלת בעברייני מין, אני מרצה, ובעתיד אולי אני ארצה לעבור הכשרה ואני רוצה שתהיה לי זכות לטפל בעברייני מין אם אני עוברת הכשרה מתאימה. אני חושבת שזה כן פוגע בחופש העיסוק, ובצורה לא הוגנת אם אנחנו לא רשומים בחוק הזה כמקצוע בסיס. אני חושבת שיש לנו הכשרה מתאימה ומספיקה ולא נופלת מזו של עובדים סוציאליים או פסיכולוגים.

<היו"ר דוד רותם:>
משרד הבריאות צריך להכיר בזה, אז יהיה בסדר.

<חגית לרנאו:>
אני רוצה להעיר הערה מהזווית של הסנגוריה הציבורית, ואני באמת לא נכנסת כל כך לשאלה מי מקבל איזו הכשרה, כי זו לא המומחיות שלי. אנחנו היום הגוף העיקרי שקונה שירות לטיפול בלקוחות שלנו. הסנגוריה כגוף ואני באופן פרטי משקיעים לא מעט אנרגיה לנסות לאתר, לראיין, להפנות ולמצוא אנשי טיפול טובים. אני מוכרחה להגיד שכל הדיון קצת מתמיה, כי מהאנשים שאני עובדת אתם אני לא רואה הבדל באיכות השירות, ככל שאני מבינה, שהלקוחות שלנו מקבלים - -

<רינת וייגלר:>
לכן אנחנו מכירים בדור שכבר עובד.

<חגית לרנאו:>
לא מבחינת התפיסה הטיפולית, לא מבחינת איכות חוות-הדעת, כמעט מכל בחינה, בשאלה האם מדובר בקרימינולוג קליני או בקרימינולוג חברתי-שיקומי או מי שעבר משירות המבחן והוא עובד סוציאלי. יש בוודאי הבדל באיכות של אנשי מקצוע, אני לא חושבת שכל מי שעובד בתחום הזה טוב באותה מידה, אבל, ככל שאני יכולה להגיד, לא בשאלה מאיפה האנשים האלה באים, מה השורש המקצועי שלהם. 

אני כן חושבת שהפרטים הקטנים הם פרטים חשובים, ומבחינתי הדוגמה הכי חזקה זה ההנחיות שהיו לגבי מי יכול לתת הערכות מסוכנות, והחשש הוא שיהיה אותו מהלך – עשו הנחיות ולכאורה חייבות להיות הנחיות, אבל הנהלים היו כאלה שלמעט אנשים שגדלו בתוך המערכת של מב"ן, אף אחד לא יכול לעמוד בקריטריונים האלה, אלה קריטריונים שהם בלתי ניתנים להשגה. והתחושה הלא נוחה היא שכל הרעיון הזה נועד בשביל לחסום אנשים שמבקשים לתת הערכות מסוכנות והם לא גדלו במב"ן.

<דיויד כהן:>
לא צריך לבדוק מעריכי מסוכנות?

<היו"ר דוד רותם:>
לא, דיויד כהן. עד לישיבה הבאה אני מבקש לשקול שינוי בחוק, יכול להיות שאני אציע שהסנגוריה הציבורית היא זו שתכיר במקצועות בסיס...

<חגית לרנאו:>
אנחנו מבטיחים לעשות את זה בתוך שנה. נגיש דוח מאוד מנומק ומסודר.

<היו"ר דוד רותם:>
אתם לא צריכים לחכות שנה, אתם יכולים לעשות את זה הרבה יותר מהר. אחרי ששמעתי אותך, אני רואה שהדוח כבר כתוב במחשב.

<נעמה מנחמי:>
לדיון הבא נשמח לקבל נוסח.

<אריאל אבקסיס:>
ברש"א יש לנו לא מעט עובדים קרימינולוגיים יישומיים או שיקומיים שעובדים בטיפול בעבריינים ובאסירים משוחררים, ויש לנו כוונה שקרימינולוגים בעלי תואר שני, יישומיים או שיקומיים, שעברו הכשרה בטיפול בעברייני מין גם הם יעבדו בטיפול בעברייני מין. אנחנו כן גוף שמכיר את המקצועות האלה וחשוב שהדבר הזה ייוודע.  

<היו"ר דוד רותם:>
נא להוסיף עוד סעיף, זה לא רק הסנגוריה, זה הסנגוריה ורש"א...

<דנה קייזר:>
אני רוצה עוד הערה ברשותך. אני מברכת על הדיון הזה, מחד גיסא, מאידך גיסא, אני אומר בנימה אישית, דעתי אינה נוחה מהגיחוך והציניות הנלווים. אנחנו נלחמים פה על חיינו ועל פרנסתנו, על היכולת שלי להגיע מחר הביתה ולשים אוכל על שולחן ילדי. אני חושבת שהנימה המבודחת: טוב, לך ניתן לעבוד כי את כבר שלוש שנים בתחום והטלת האחריות פה לא מניחה את דעתי, משום שבסופו של דבר שכשיושבים כאן ומדברים בכללים, בסעיפים ובחוקים, הדעת מוסחת מן הפרטים בשטח, ואנחנו הפרטים בשטח. אני יכולה לבקש פה מכל מי שהוא קרימינולוג חברתי להרים את ידו?

<היו"ר דוד רותם:>
לא, את לא יכולה. סליחה, עד כאן.

<דנה קייזר:>
לאנשים האלה יש פרצופים.

<היו"ר דוד רותם:>
יוצא מן הכלל...

<דנה קייזר:>
אנחנו פרצופים, אנחנו לא כותרת.

<היו"ר דוד רותם:>
זה לא מניח את דעתך, זה גם לא אמור להניח את דעתך, זה אמור להניח את דעתי. זה הכול.

<דנה קייזר:>
אני שמחה ומברכת על כך...

<היו"ר דוד רותם:>
תודה. הלאה.

<נעמה מנחמי:>
דנה קייזר, צריך לראות מה יהיו הוראות המעבר.

<דנה קייזר:>
הוראות המעבר נוגעות למי שכבר עוסק. אנחנו מדברים על זה שכרגע, בדקה נתונה זו, יש ארבעה קרימינולוגים חברתיים-שיקומיים בתוכנית ההכשרה באוניברסיטת בר-אילן, חלקם מטעם רש"א וחלקם מטעם עצמם. זה אומר שבינואר הבא הם יסיימו, עד אז, למועד זה, תסתיים חקיקת החוק, הם לא נכנסו, ואלפי השקלים שהם מוציאים בדקות אלה ממש על הכשרה ייעודית לנושא הם ברכה לבטלה. גם האוכלוסייה הזאת מטרידה אותי בנוסף למי שכבר עוסק. אני כבר עוסקת, סיימתי את התוכנית, מחר אחר-הצהרים אני גם אקבל על כך תעודה, והניסיון שלי מקסים. יופי, אז אני אמשיך לעבוד, כי עורכת-הדין וייגלר תיתן לי פה הנחה ותכניס אותי לדור המדבר. מה עם מי שעובר הכשרה עכשיו? מה עם מי שרוצה להירשם לתוכנית שתיפתח בשנה הבאה? למה אדם שיש לו הכשרה של חמש שנים, מתוכן שתיים כוללות עבודה מעשית בהיקף של שמונה שעות בשבוע, בנוסף הוא יוכל ללמוד עוד שנתיים בהיקף של 570 שעות טיפול בעברייני מין, כשכל מהותו מכוונת למקום של טיפול באוכלוסייה הזאת, ואני לא רואה את שאר מקצועות הבסיס פה צובאים על הפתחים, אנחנו מכוונים לשם ומעוניינים בכך, אותו אדם יימצא מחוסר פרנסה, משום שהוא לא נכלל בדור המדבר? הדלת כאן נטרקת. 

<רינת וייגלר:>
בגלל שהוא לא נכלל במקצועות הבסיס.

<דנה קייזר:>
יש כאן מקום לכלול אותו במקצועות הבסיס.

<היו"ר דוד רותם:>
אני לא אכניס אף אחד למקצועות הבסיס, זה לא תפקידי.

<שרה בן-דוד:>
יש לי הצעה לגבי דור המדבר. האם אפשר בדור המדבר לכלול את כל מי שקיבל הכשרה ייעודית עד לתאריך מסוים, ונודיע שמי שמתקבל לתוכנית ההכשרה הבאה, אם הוא לא עומד בתנאים של החוק הקיים, הוא לא יוכל לטפל?

<היו"ר דוד רותם:>
נשקול גם את זה. הלאה.

<נעמה מנחמי:>
עד כאן התיקונים לישיבה הקודמת. אנחנו בסימן ה', שזה סימן שעוד לא דנו בו בישיבה הקודמת.

סימן ה': סמכויות פיקוח – אני מניחה שהיושב-ראש ירצה להשאיר אכיפה ופיקוח.

<היו"ר דוד רותם:>
כן. לפני שאנחנו מתחילים היושב-ראש רוצה חמש דקות הפסקה.

<(הישיבה נפסקה בשעה 10:20 ונתחדשה בשעה 10:30.)>
<היו"ר דוד רותם:>
רבותי, אני רוצה להמשיך. 

<נעמה מנחמי:>
אנחנו בסימן ה' – סמכויות אכיפה ופיקוח. אנחנו נקרא את הכול, מאחר שאלה סעיפים שלא דנו בהם עדיין. 

סעיף 20כ – מינוי מפקחים ותנאים למינוי

"(א) השר ימנה מפקחים מבין עובדי משרדו, לשם פיקוח על ביצוע ההוראות לפי פרק זה. (ב) לא יתמנה למפקח לפי סעיף זה, אלא מי שמתקיימים לגביו כל אלה: (1)" – היה קודם סעיף קטן (3) – "הוא קיבל הכשרה מתאימה, לרבות בתחום הסמכויות שיהיו נתונות לו לפי פרק זה, כפי שהורה השר, בהסכמת השר לביטחון הפנים ; (2) הוא עומד בתנאי כשירות נוספים ככל שהורה השר בהסכמת השר לביטחון הפנים; (3)" – הנוסח בכחול היה "משטרת ישראל הודיעה בתוך 90 ימים ממועד פניית השר אליה כי אינה מתנגדת למינויו מטעמים של ביטחון הציבור, לרבות בשל עברו הפלילי. התיקון שהמשרד לביטחון פנים והמשטרה מבקשים להכניס זה במקום הסעיף האחרון שיהיה – "הוא לא הורשע בעבירה שמפאת מהותה, חומרתה ונסיבותיה אין הוא ראוי לדעת השר לשמש כמפקח לפי פרק זה." אתם רוצים להסביר את השינוי?

<נירית להב קניזו:>
משטרת ישראל לא רואה את עצמה גוף שמרשה תחומי עיסוק שונים. אנחנו מעבירים עמדה במקום שבו אנחנו חושבים שיש אינטרס ציבורי מיוחד שהמשטרה תיתן דעתה האם נכון שהאדם יעסוק באותו תחום, למשל יחזיק נשק או יפעיל סמכויות פליליות כנגד אנשים אחרים. במקרה זה, כפי שהסברנו בהתחלה, מדובר בסמכויות מינהליות בלבד שבחומרתן ובעוצמת הפגיעה בזכויות הפרט לא שונה מסמכויות שיש בידי פקידי ממשלה אחרים, שגם בהם המשטרה לא מעבירה עמדה, ולכן אנחנו חושבים שניתן להסתפק בהעברת מידע מהמרשם הפלילי לשר, שמסמיך את המפקח, והוא זה שישקול האם האדם יכול להיות מפקח לפי פרק זה.

<נעמה מנחמי:>
זו מגמה חדשה? זה מופיע בעוד חוקים? איפה זה נמצא? גם בנוסח הכחול וגם בהצעת חוק המעונות מה שאושר זה הנוסח שאתם מבקשים להחליף. ממה נובע השינוי?

<נירית להב קניזו:>
בחוק הפיקוח על מעונות יש דיפרנציאציה בין פקחים של משרד התמ"ת שיפעילו סמכויות פיקוח, ורק אז תהיה העברה של מידע מהמרשם, לעומת כאלה שיפעילו גם את הסמכויות הפליליות, ששם תהיה עמדה של המשטרה. זאת עמדה שהתגבשה בשנה האחרונה לאור ריבוי החקיקה שנותנת סמכויות וההבחנה שנוצרה בין הסמכויות הפליליות לסמכויות המנהליות וההבנה שלנו באילו מצבים ראוי שנעביר עמדה ובאילו מצבים עדיף שלא. 

<נעמה מנחמי:>
לא הבנתי. האם יש חוקים שכבר התקבל בהם הנוסח הזה?

<אסנת כהן:>
כן. פעלנו לפי ההסדר הזה גם בחוק אכיפה סביבתית שעבר בוועדת הפנים.

<היו"ר דוד רותם:>
האם זו עמדת משטרה או עמדת שר?

<נירית להב קניזו:>
גם בעניין הזה, אדוני?

<היו"ר דוד רותם:>
כן. ודאי גם בעניין הזה. אם גם בטעמים של ביטחון הציבור המשטרה לא צריכה לטפל, מעניין אותי לדעת במה כן. אני רוצה לפחות שהשר ידע מה אתם רוצים לשנות, בעיקר כשהוא חבר בוועדת השרים לענייני חקיקה והוא אישר את הניסוח הזה.

<נירית להב קניזו:>
אין בעיה.

<נעמה מנחמי:>
"(ג) הודעה על הסמכת מפקח לפי סעיף זה תפורסם ברשומות."

סעיף 20כא – סמכויות מפקח

"(א)
לשם פיקוח על ביצוע ההוראות לפי פרק זה, רשאי מפקח, לאחר שהזדהה לפי סעיף קטן (ב): (1) לדרוש מכל אדם למסור לו את שמו ומענו ולהציג בפניו תעודת זהות או תעודה רשמית אחרת המזהה אותו; (2) לדרוש מכל אדם הנוגע בדבר להציג לפניו  - - - . "

<היו"ר דוד רותם:>
"או מטופל" הורדנו?

<נימרוד שמואל שני:>
איך הוא ידע? זה ממש לא ברור. סליחה שאני מתפרץ.

<היו"ר דוד רותם:>
אדוני לא מתפרץ, אדוני מחכה.

<נעמה מנחמי:>
הנוסח בכחול היה "לדרוש מכל אדם". הייעוץ המשפטי של הוועדה הציע לכתוב במקום זה "מטפל/עובד [או מטופל] או מי שנחזה ככזה, או מי שנמצא במרכז לטיפול ייעודי" כדי להבהיר שזה חייב להיות אנשים שנמצאים במרכז, ואדוני חשב שנכון יותר לצמצם את זה רק למטפל או עובד.

<היו"ר דוד רותם:>
אני לא רוצה שאף אחד ידע שאני מטופל.

<נעמה מנחמי:>
גם לא המפקחים שזאת המטרה שלהם והמהות שלהם?

<היו"ר דוד רותם:>
גם לא המפקחים. מה זה עניינו אם אני מטופל? אני לא מורשע, לא עברתי עבירה, לא עשיתי שום דבר. אני מרגיש שיש לי כל מיני בעיות, ולכן אני הולך לטיפול. מה פתאום שהמפקח ידע מי אני?

<רינת וייגלר:>
הרעיון הוא לא שהמפקח ידע מי אתה, המשמעות - - -

<היו"ר דוד רותם:>
אני לא רוצה שהוא ידרוש ממני שם, מען, להציג תעודת זהות או תעודה רשמית אחרת המזהה אותי.

<אסנת כהן:>
המפקח לא יודע מי עובד בפניו.

<היו"ר דוד רותם:>
אני אגיד לו: אדוני, אני מטופל, לא רוצה לתת לך את הפרטים. זה הכול.

<אסנת כהן:>
איך הוא ידע שזה נכון?

<היו"ר דוד רותם:>
הוא לא ידע שזה נכון. מקסימום הוא יכתוב דוח ויגיד: היו שם שני אנשים שסירבו להזדהות, ולכן אני ממליץ לשלול לו את הרישיון.

<חגית לרנאו:>
אני לא יודעת מאיפה הנוסח הזה לקוח, אבל יש פה סוג של חזקה.

<אסנת כהן:>
כך סמכויות פיקוח מנוסחות.

<חגית לרנאו:>
לדרוש מכל אדם שהוא מטפל? מה חושבים שיעשו במוסדות האלה?

<אסנת כהן:>
מדובר בסמכות פיקוח ראשונית. חייבים לדעת מול מי אתה עומד כדי לדעת ממי אתה מקבל את המידע, לדעת מה המשקל שלו כדי לאפשר את יכולת הפיקוח הכי בסיסית. נוסח כזה של סמכות פיקוח מופיע בכל חוקי הפיקוח שאנחנו מכירים.

<נימרוד שמואל שני:>
קודם כול, אני רוצה להתייחס לזה שיש קליניקות שיש בהן לא רק עברייני מין. המפקח מגיע ואני רוצה לראות מפקח שמגיע וניצב בפני מטופל, קרוב לוודאי שהמטופל גם ייתן את תעודת הזהות שלו כי נמצא שם אדם שמבקש את זה, וזה מפר את הזכות שלו, גם לפרטיות, גם לחיסיון.

<היו"ר דוד רותם:>
לכן אני רוצה להוריד את המלה "מטופל". המטופל ירד.

<נעמה מנחמי:>
אם אתה מוריד "מטופל" נכון גם להוריד "ממי שנמצא במרכז לטיפול ייעודי".

<היו"ר דוד רותם:>
נכון.

<אסנת כהן:>
אנחנו מציעים אולי להוסיף בדרישת הזדהות "מכל אדם הנוגע בדבר", כך נדגיש שרק האנשים הרלוונטיים לפיקוח, מהם המפקח ידרוש הזדהות.

<עמית מררי:>
כמו שיש בפסקה (2).

<היו"ר דוד רותם:>
מה זה "מכל אדם הנוגע בדבר"? אני רוצה שיהיה ברור שהוא לא יכול לדרוש ממטופל להזדהות.

<אסנת כהן:>
הוא יבין שזה באמת מטופל - - -

<שרה בן-דוד:>
איך הוא יודע מי מטפל ומי מטופל?

<היו"ר דוד רותם:>
הוא יגיד לו "אני מטופל", אז הוא לא יכול לקבל ממנו פרטים. הוא ירשום בדוח שהיו שם שני אנשים שטענו שהם מטופלים, אבל הוא חושד שהם מטפלים בלי רישיון. שיכתוב מה שהוא רוצה.

<אסנת כהן:>
מאחר שהפיקוח אמור להיות על המטפלים - - -

<היו"ר דוד רותם:>
לכן אני כמטופל לא רוצה לתת לו שום פרט.

<עמית מררי:>
כדי לנהל פיקוח יעיל לא מספיק שידברו רק עם המטפלים ויבקשו מהם מידע. כדי לפקח באופן יעיל, כדאי שהפיקוח יהיה, ככל הנדרש, בקבלת מידע מהמטופלים.

<היו"ר דוד רותם:>
אני מחליט ללכת למכון כזה, עוד לא הורשעתי, עוד לא עברתי שום עבירה, אני רק מרגיש כל מיני זמזומים בשכל, ואני הולך לשם, ואני לא רוצה שידעו. אין לי זכות לפרטיות בינתיים?

<רינת וייגלר:>
אדוני, הקושי בהסדרה היום של התחום הזה הוא לא קושי במובן הזה שיש תחום פרוץ שאנחנו חושבים שמי יודע מה קורה בו ולכן צריך להסדיר אותו, אלא אנחנו מביאים ניסיון שיש לנו מהסדרה של תחומים אחרים, למשל בתחום שנוגע לתחום שלנו, התחום של מסגרות שמטפלות במכורים לסמים, ששם יש שוק פרוץ במובן הזה שאנשים לא מוסמכים פותחים מסגרות, מה שנקרא "מסגרות פירטיות", ומה שמתנהל שם לא כל כך ברור, ולעתים רחוק מאוד ממה שכל אחד מאתנו יחשוב שהם סטנדרטים מקצועיים. בהקשר הזה אנחנו רואים את המקומות הלא טובים ולא את המקומות הטובים לנגד עינינו. זה מה שאנחנו רואים כשאנחנו מדברים על הפעלת סמכויות פיקוח. לא מדובר פה בהפעלת סמכות פיקוח שגרתית, אלא כאשר אנחנו חושבים שמשהו לא בסדר קורה באיזה מקום. נקודת המוצא היא שהמפקח אמור להפעיל את הסמכויות שלו, ככל שהן נוגעות לביצוע הוראות פרק זה ולא רק משום שהוא קם בבוקר ומחליט להתלבש על איזה מקום, בהנחה שיש לו ידיעות שמה שקורה במקום הזה לא תקין. אני חושבת שכן יש אינטרס ציבורי לאפשר להשיג עד כמה שאפשר את המידע שהוא צריך על מנת לברר מה שקורה שם. אנחנו גם לא רוצים שהוא יפעיל צו סגירה מינהלי, והוועדה כל הזמן מחזיקה אותנו שלא נשתמש בו, כשהוא לא צריך. אנחנו גם לא רוצים להשתמש בצווים האלה רק משום שלא קיבלנו מידע או רק משום שאנחנו חושדים. צריך לאפשר למפקח להפעיל את סמכויותיו באופן מידתי, אני מסכימה לגמרי, ולא בצורה פרועה, אבל כשהוא צריך את הסמכות הזאת, תנו לנו להפעיל אותה.

<היו"ר דוד רותם:>
 אני אתן לכם להפעיל אותה, אבל למה הוא צריך לדעת את הפרטים שלי כמטופל? הלכתי למכון רע, כולם פירטים, אף אחד לא מקצועי, אף אחד לא יודע כלום.

<רינת וייגלר:>
לפעמים צריך מידע מהמטופל.

<היו"ר דוד רותם:>
איזה מידע אתה צריך מהמטופל?

<רינת וייגלר:>
אני לא צריכה מידע על מה שקורה שם עם המטופל? איך הוא מטופל? האם למשל הוא מטופל יחד עם בגירים? למשל יש פה איסור לטפל בבגירים וקטינים יחד, זה מידע שאני יכולה לקבל ממטופל.

<היו"ר דוד רותם:>
לא.

<רינת וייגלר:>
למה?

<היו"ר דוד רותם:>
מאיפה המטופל יודע מי האנשים האחרים שמטופלים?

<רינת וייגלר:>
אני אשאל אותו, הוא לא ידע. אבל הוא יכול לדעת.

<היו"ר דוד רותם:>
אני לא רוצה לאפשר לאף אחד לקבל פרטים על זה שאני הולך לטיפול.

<רינת וייגלר:>
מבלי לדעת פרטים, אני יכולה לקבל ממך מידע?

<היו"ר דוד רותם:>
אין לי בעיה שתקבלי מידע. אם את רוצה לשאול אותי אם יש שם גם קטינים, אין לי בעיה, אני רק לא רוצה שתקבלי את השם שלי, את תעודת הזהות שלי, תדרשי ממני להזדהות וכל הדברים האלה. אם יהיה לך צורך בפרטים כאלה, תמיד אפשר לפנות לבית משפט, לבקש להסיר את החיסיון, לתפוס את התיקים, לעשות מה שאתם רוצים. לא סביר שאני אשב במרפאה כזאת ואתן לכם פרטים.

<נעמה מנחמי:>
בפסקה (1) נכתוב "לדרוש ממטפל, עובד או מי שנחזה ככזה למסור לו את שמו ומענו ולהציג בפניו תעודת זהות או תעודה רשמית אחרת המזהה אותו", בעוד שפסקה (2) תדבר על ידיעה - - -

<רינת וייגלר:>
מכל אדם הנוגע בדבר.

<נעמה מנחמי:>
ידיעה מכל אדם הנוגע בדבר.

<היו"ר דוד רותם:>
לא "כל ידיעה או מסמך שיש בהן כדי להבטיח את ביצוען". צריך להיות ברור שהוא לא יכול לדרוש ממני פרטים.

<נימרוד שמואל שני:>
אני רוצה להבין משהו בניסוח. כתוב פה "או ממי שנחזה ככזה", ואני לא מבין מה זה אומר.

<היו"ר דוד רותם:>
אני לא יודע אם הוא באמת מטפל או לא. הוא מסתובב שם עם תווית "מנהל המרכז", אז הוא נחזה להיות מטפל, ואני רוצה ממנו פרטים, כדי לבדוק אם הוא באמת מטפל.

<חגית לרנאו:>
אני לא יודעת איך זה הולך כשנכנסים מפקחים לכל מיני מסגרות ומסתכלים עליהן, אבל יש כאן סוג של הנחה שמדובר בקשר עברייני, שפה צריך לדרוש תעודות זהות. ייכנס המפקח, ידבר עם מי שידבר אתו - - -

<היו"ר דוד רותם:>
לא קשר עברייני. פיקוח על כך שמדובר במרכז שהעובדים בו הם אנשים שהם בעלי מקצוע, שהם בעלי רישיון ולא מין חאפרים.

<חגית לרנאו:>
לדרוש מידע מכל אדם?

<היו"ר דוד רותם:>
בתקנות לשכת עורכי-הדין יש סעיף שאומר שכאשר המפקח על המתמחים נכנס למשרד עורכי-דין, הוא רשאי לדרוש מהמאמנים ומהמתמחים פרטים ותעודות זהות וכל הדברים האלה. למה? כולם חשודים? חס ושלום, בין עורכי-הדין אין חשודים בכלל... לא יכול להיות דבר כזה... אני רוצה לבדוק האם באמת האנשים המטפלים פה הם אנשי מקצוע. זה אינטרס של כולם. אף אחד לא רוצה שיבואו לשם כל מיני שרלטנים ויציגו את עצמם כמטפלים. רוצים לבדוק האם באמת האנשים האלה הם מטפלים.

<חגית לרנאו:>
אין בעיה. ההבחנה שצריכה להישמר גם לגבי מידע בהצגת מסמכים זה בין המטפלים, זה מי שמנהל את המרכז הזה, לבין המטופלים.

<היו"ר דוד רותם:>
בוודאי, המטופלים בחוץ, חוץ מאשר מידע לא מזוהה. אם אני מגיע וחושש שיש שם טיפול בקטינים ובמבוגרים גם יחד, אני לא מתכוון לשאול אדם איך קוראים לו, אני לא אדע את הפרטים שלו, אבל אני אשאל אותו: האם יש פה גם ילדים קטנים. ועל זה אני רוצה לקבל ממנו את התשובה, כי אחרת לא יהיה פיקוח. 

<רימון לביא:>
אם הוא ירצה לתת. לא תוכל לחייב אותו בלי הפרטים.

<היו"ר דוד רותם:>
אני לא צריך לקבל ממנו פרטים. הוא יגיד לי "אני מטופל", אני אגיד לו "תודה רבה, אדוני, אל תיתן לי פרטים, רק תן לי בבקשה מידע האם ראית פה מטפלים בילדים קטנים?"

<אסנת כהן:>
למעשה לא תוכל לדעת שהוא מטופל קטין אם אתה לא תדרוש ממנו להזדהות.

<היו"ר דוד רותם:>
אם אני אראה שם ילד קטן, אני אשאל אותו בן כמה הוא, ואז אני אכתוב: מצאתי פלוני שהוא בן 16.  

<שרה בן-דוד:>
נראה בן 16, אמר שהוא בן 30.

<אסנת כהן:>
אתה לא יודע את זה.

<היו"ר דוד רותם:>
אני שואל אותו בן כמה הוא. מידע כזה מותר לי לקבל ממנו.

<אסנת כהן:>
מותר לקבל, אבל בשביל להפעיל סנקציה מינהלית, אתה צריך תשתית מוצקה יותר. 

<היו"ר דוד רותם:>
תלכו אחר-כך לבית משפט, תבקשו צו להסרת חיסיון, תתפסו את כל התיקים, ותראו את הגילים ואת השמות. אני לא אתן לשום פקח להיכנס למקום כזה ולקבל את הפרטים של כל מי שנמצא שם.

<אסנת כהן:>
זה עלול לגרום לפגיעה יותר קשה להגיע לכל תיקי המטפלים. אנחנו רוצים פה סמכות ראשונית, בסיסית, בלי להתחיל להיכנס לכל התיקים האישיים.

<היו"ר דוד רותם:>
בית משפט, לפני שהוא ייתן לכם להיכנס לכל התיקים, יבדוק בצורה רצינית.

<אסנת כהן:>
המפקח לא - - -

<היו"ר דוד רותם:>
כבר הייתי נוכח בביקורת של שמות. נכנסים שני שוטרים – כולם לעמוד ליד הקיר, תעודות זהות. אני לא מכיר את זה?

<אסנת כהן:>
המטרה שלו היא לא לבקש מכולם תעודות זהות, המטרה שלו לפקח על ביצוע ההוראות.

<היו"ר דוד רותם:>
יכול להיות, גם לשוטר אין מטרה לבקש תעודות זהות. הוא בא לפקח, לראות שלא מוכרים אלכוהול בבר לצעירים. יש שוטר שעושה משהו שהוא לא מכוון לקיום הדין? אין דבר כזה...

<אסנת כהן:>
יש חשיבות, וגם כאן אנחנו חושבים - - -

<היו"ר דוד רותם:>
אני לא אגלה לו מי המטופלים.

<שרה בן-דוד:>
כתוב "תיקי מטופלים".

<נימרוד שמואל שני:>
כתוב "תיקי מטופלים".

<דנה קייזר:>
בהמשך כתוב "דינים וחשבונות, תעודות, חומר מחשב ופלט".

<היו"ר דוד רותם:>
לכן אמרתי שצריך לתקן את זה.

<נעמה מנחמי:>
מה אתה מבקש להוריד?

<היו"ר דוד רותם:>
הוא לא יכול לבוא ולומר: רבותי, תנו לי את כל תיקי המטופלים, חומר מחשב, פלט – כל הדברים האלה.

<נעמה מנחמי:>
מה אם נרשום "תיקי המטופלים, ובלבד שיחסו בהם את הפרטים"?

<היו"ר דוד רותם:>
מה הוא יעשה עם זה?

<נימרוד שמואל שני:>
בדיוק. יש שם גם מטופלים שאינם עברייני מין.

<רינת וייגלר:>
הרעיון הוא לא על עברייני מין, הרעיון הוא להסדרה של המקום.

<היו"ר דוד רותם:>
מה יקרה? לא הבנתי. תקבלו 300 תיקים, אין לכם שמות, אין לכם פרטים, מה אתם רוצים לדעת בתיקים?

<רינת וייגלר:>
למשל אופן הטיפול. שוב אני אומרת, הסעיפים האלה הם סעיפי פיקוח, לא המצאנו אותם לצורך החוק הזה. הם סעיפי פיקוח סטנדרטיים שקיימים בחקיקה אחרת. גם כך לעתים קרובות יש צורך להכניס את המשטרה לצורך הסיפור, והמפקח ודאי לא יכול לעשות פה הכול. להיפך, נתנו כאן פחות למפקחים ממה שקיים בחקיקה אחרת למפקחים, כי חשבנו שבנקודה מסוימת נכון לערב את המשטרה ולא לאפשר - - -

<היו"ר דוד רותם:>
איפה יש חקיקה שמאפשרת למפקח או לשוטר לתפוס תיקים?

<רינת וייגלר:>
בחוק הפיקוח על המעונות למשל.

<היו"ר דוד רותם:>
מה הוא יכול לתפוס שם?

<רינת וייגלר:>
כל מה שיש פה.

<שרה בן-דוד:>
במעונות זה משהו אחר.

<רינת וייגלר:>
פה מדובר על מפקח שמסדיר גם מרכזים לטיפול.

<דנה קייזר:>
בטיפול אמבולטורי, לא בטיפול פנימייתי, אי-אפשר להשוות בין המישורים.

<שרה בן-דוד:>
במעונות אלה גם אנשים שמוכנסים על-פי צו או על-פי חוק.

<רינת וייגלר:>
לא. מדובר אפילו בבתי אבות למשל. בתי אבות זה תחום שמוכר לי, הוא מוכר לי מתחום בתי האבות הפירטיים, ולעתים יש הרבה מסגרות שיש צורך להיכנס כדי לבדוק מה קורה שם, והמידע שיש בתיקים לגבי התרופות שניתנות, לגבי דברים כאלה ואחרים, הוא מידע רלוונטי. אם אדוני רוצה שהוא יהיה בלי פרטים, הוא יהיה בלי פרטים.

<היו"ר דוד רותם:>
השאלה, מה זה נותן לי. אם אין לי שמות, מה את רוצה לדעת? איזה תרופות נתנו לי?

<נעמה מנחמי:>
לא רק. אני יכולה לחשוב על כמה טיפולים הוא קיבל, כמה אנשים היו בכל טיפול, מה התגובות שלו לטיפול.

<נימרוד שמואל שני:>
אני חושב שצריך להבחין בין מוסד כוללני למוסד שנותן טיפול אמבולטורי שהוא קצר טווח, לפחות מבחינת משך הטיפול שהאדם מקבל. במוסד כזה, כמו שציינת קודם על מוסדות שמטפלים במסוממים או נפגעי סמים, יש באמת טעם למשהו כוללני מבחינת הפיקוח, אבל לא כשמדובר על קליניקה, כשאדם מגיע לטיפול של שעה וחצי בשבוע. זה נראה לי פשוט אבסורד, גם לא תואם את חיסיון המטופל, גם לא משרת את הטיפול, סתם יוצר הפחדה ואיום מיותרים. אני רוצה לראות את המטופל שיבוא עוד פעם לטיפול אחרי שיבקשו ממנו תעודת זהות.

<היו"ר דוד רותם:>
לא יבקשו תעודת זהות. כבר עברנו סעיף.

<אסנת כהן:>
בכל מקרה מפקח נכנס לשם, הוא רואה מי האנשים. הם לא יכולים להיות חסויים בפניו.

<היו"ר דוד רותם:>
יכול להיות, הוא רק לא יודע מי אני.

<רינת וייגלר:>
צריך גם לחשוב על המקומות שלא מנוהלים באופן תקין. יש גם עניין לעתים לפעול מול המקומות שהם לא תקינים. מקום תקין לא יגיעו אליו ולא יצטרכו את זה. גם לאנשים שעוסקים היום בטיפול צריך להיות אינטרס כזה או אחר שדברים לא ינוהלו באופן שהם מנוהלים. מה לעשות, אדם כמוני, שעובד אולי בדברים היותר בעייתיים, ורואה את הדברים האלה לנגד עיניו, הוא גם חושש מהדברים האלה, כמו שאדם שעובד בבית חולים אולי חושש מהדברים היותר גרועים. יש אינטרס ציבורי שעליו אנחנו רוצים להגן, שיטפלו אנשים שאמורים לטפל, שהמטופלים, בין עברייני מין ובין אחרים, יגיעו למקומות שצריכים לטפל בהם, בין שיש להם כסף ובין שאין להם כסף, שיכולים לתת להם את הטיפול הנכון. אם לא תהיה תופעה של מקומות פירטיים, לא יצטרכו להפעיל את הסמכויות, אבל בסיטואציות שצריך להפעיל את הסמכויות, לא צריך ליצור מצב שלכל דבר צריך להכניס משטרה, שבלי צווי בית משפט אי-אפשר להשיג אפילו מידע בסיסי. זה חותר תחת הבסיס של היכולת לעבוד. הרי אפשר יהיה להשיג פתרון, הפתרון יהיה ללכת לבית משפט ולהוציא צווים ולהגיע לקליניקות עם צווים ועם שוטרים. בשביל מה? למה לא לאפשר?

<היו"ר דוד רותם:>
אני באמת לא מבין, תיקי מטופלים זה לא מידע בסיסי.

<רינת וייגלר:>
לעתים צריך תיקי מטופלים. כשלא צריך אותם – לא צריך אותם.

<היו"ר דוד רותם:>
לא אמרתי שלא צריך אותם, השאלה רק אם זה מידע בסיסי. לפעמים צריך אותם - - -

<רינת וייגלר:>
כשצריך אותם, זה יכול להיות מאוד חשוב.

<היו"ר דוד רותם:>
בכמה מקרים לדעתך צריך תיקי מטופלים?

<רינת וייגלר:>
במקרים חריגים, אבל במקרים חריגים צריך.

<היו"ר דוד רותם:>
כמה מקרים חריגים כאלה יש?

<רינת וייגלר:>
אני לא יודעת. אני מקווה שאף פעם אני לא אצטרך.

<היו"ר דוד רותם:>
תגידי לי בבתי אבות פירטיים - - -

<רינת וייגלר:>
אני אלך ואבקש צווים, אדוני.

<היו"ר דוד רותם:>
זה מה שאני רוצה.

<רינת וייגלר:>
זה מה שאתה אומר, אז יבקשו צווים לדברים האלה. יכול להיות שלא תהיה לי אפילו התשתית הראייתית לבקש את הצו, כי אני לא יכולה לקבל את החומר הבסיסי כדי לדעת אם אני יכולה לבקש.

<היו"ר דוד רותם:>
אני יודע – אני כל הזמן דואג שלא יעבירו מב"דים – אבל פה יהיה תיק שיסתובב באיזה מקום.

<רינת וייגלר:>
אני לא חושבת שהוא יסתובב, אדוני. המפקח הוא עובד מדינה, לא שעובדי מדינה לא מפעילים את סמכותם שלא לצורך. אם אנחנו יוצאים מנקודת הנחה שיש תופעה כלשהי שאנחנו רוצים להילחם בה – אם לא נצטרך, לא נצטרך – האם לא יותר נכון שייכנס למקום מפקח? הרי הוא לא פעם ראשונה מגיע, הוא שולח מכתב התראה, הוא מבקש מידע, הוא מברר באפשרויות שיש לו, ואז הוא נכנס למקום. כך אני מכירה את זה מהמקומות האחרים שאנחנו מתנהלים מולם.

<היו"ר דוד רותם:>
זה נכון מה שאת אומרת. את טוענת את הטענה הבסיסית שהיא תמיד נכונה, שהרי לא מהמשטרה, לא מהפרקליטות ולא מהפיקוח משהו דולף... את זה אנחנו יודעים... אין הדלפות מהמקומות האלה...

<רינת וייגלר:>
זה לא מה שאני אומרת, אדוני, ואדוני יודע טוב מאוד שזה לא מה שאני אומרת. הרי המקרים המוסדרים שמבקשים רישיון באופן שוטף ועומדים בתנאים, לא עליהם אנחנו מדברים. אני מקווה שאני לא אצטרך להגיע למצב כזה. לא זה הרעיון, הרעיון הוא כאשר מישהו מביא לידיעתי שיש מקום  שמנוהל לא ברישיון, שקורים שם דברים שלא אמורים לקרות, ואני צריכה להיכנס לשם כדי לדעת מה קורה. זה העניין. אם בסיטואציה הזאת רוצים שאני אתחיל להביא צווים לכל דבר, אני חושבת שזה לא נכון.

<היו"ר דוד רותם:>
לא. בסיטואציה הזאת קרוב לוודאי שכאשר תיקחי את פסקה (1) ותדרשי מכל אחד את הפרטים ותגלי שאלה שמטפלים שם לא מורשים לטפל, גמרת את הסיפור. את לא צריכה יותר.

<רינת וייגלר:>
יכול להיות שזה יהיה יותר מורכב. אדוני, הדמיון והיצירתיות בדברים האלה - - -

<היו"ר דוד רותם:>
אני רוצה לבדוק את הסעיף הזה עוד פעם.

<שרונה עבר הדני:>
אפשר בכל אופן להעיר הערה על הדבר הספציפי הזה?

<היו"ר דוד רותם:>
כן, בבקשה.

<שרונה עבר הדני:>
אני רוצה להזכיר שכאשר קבענו חובת רישוי למסגרות האלה, בין השאר קבענו שהשר, שר הרווחה, רשאי לקבוע בהתייעצות עם שר הבריאות, תנאים לעניין ניהול תיקים, תיעוד וכן הלאה. כלומר, חשבנו שראוי שייקבעו כללים לעניין הזה. אין דרך לפקח על ביצוע תנאים כאלה בלי לגעת בתיקים עצמם. זה לגבי מוסדות שמתנהלים ברישוי, שאנחנו רוצים לוודא שהם עומדים בתנאים שנקבעו. 

יתרה מזו, גם אם השר לא יקבע, בלתי סביר לחלוטין במציאות המודרנית לטפל באנשים בלי מינהל תקין. 

<היו"ר דוד רותם:>
אין ספק.

<שרונה עבר הדני:>
לא ברור איך אפשר לפקח שמקום יתנהל כראוי בלי לדוגמה לבדוק שאכן יש תיקים מסודרים, ואיך אפשר לבדוק שהתיקים מסודרים בלי לגעת בהם. אין ברירה אלא לגעת בתיקים. התיק הפרטני הוא לב לבו של הניהול של המקום. יש תיקים שנוגעים לכך שהרישיונות של העובדים בסדר, עם זה אין לנו כל כך בעיה. אבל איך אני יכולה לבדוק שמקום מנוהל ראוי מבלי שאני יכולה לבדוק שהוא מנהל תיקים מסודרים. זה אל"ף-בי"ת של טיפול. ואי-אפשר לבדוק שהתיקים מסודרים בלי לגעת בהם. זה לגבי מקום שיש לו רישיון ואני רוצה לבדוק שהוא מתנהל בצורה ראויה. לפחות במוסדות הבריאות ניהול תיקים מסודרים זה אחד מהסעיפים החשובים בבקרה, כי זה כלי הבקרה העיקרי לגבי איכות הטיפול. אחר-כך כשעולות טענות של רשלנות וכן הלאה, זה הכלי המרכזי שיכול לאשר או להפריך טענות של רשלנות. אין דרך לפקח על ניהול מקצועי של מקום בלי לגעת בתיקים. זה דבר ראשון.


לגבי המוסדות הפירטיים לצורך העניין, זו כבר סוגיה אחרת. יהיה בלתי אפשרי להוכיח שמקום הוא פירטי בלי לבדוק את התיקים, כי אנחנו מגדירים רק מקומות שנותנים טיפול ייעודי כהגדרתו בחוק, ואנחנו נדון בהגדרה של החוק. בלי לראות שלכאורה מדובר במקום שנותן טיפול ייעודי, אין בכלל מה לפתוח בהליכים. כאן אפשר לומר: ניחא, אז לא נתפוס מקומות פירטיים. אפשר לחשוב איזו קטסטרופה קורית – יש לי מקום פירטי, שלא מבצעים שם צווי שיקום, ואין תלונות על המקום, נאמר ניחא. אבל לגבי המקומות שיש להם רישיון, פיקוח ראוי מחייב לבדוק את ההתנהלות של המקום, ולב לבו של ההתנהלות של המקום זה הטיפול שניתן. הטיפול מתועד ברשומות הפרטניות.

<שרה בן-דוד:>
צריך גם להגדיר מי יכול להיות מפקח.

<היו"ר דוד רותם:>
על זה כבר דיברנו.

<דיויד כהן:>
רציתי להוסיף שאנחנו צריכים תמיד לזכור שהמטרה של החוק הזה היא להגן על הציבור מפני עברייני מין. עבריין מין, אם הוא לוקח את עצמו למקום פירטי ולא הולך למקום מורשה, הוא כנראה יודע למה הוא עושה את זה.

<היו"ר דוד רותם:>
מה זה עבריין מין?

<דיויד כהן:>
עבריין מין שזקוק לסוג של טיפול כשלהו.

<היו"ר דוד רותם:>
עבריין מין זה מישהו שהורשע, נכון?

<דיויד כהן:>
נכון.

<היו"ר דוד רותם:>
אני עוד לא הורשעתי, אבל אני מרגיש שאולי אני הולך לעשות משהו, אז אני רוצה לקבל טיפול ואני הולך למישהו, זה הכול, ואני לא רוצה שתדע שהלכתי אליו.

<דיויד כהן:>
המישהו הזה לא בהכרח יהיה מרכז טיפול לפי חוק. אבל אם מישהו פותח מרכז טיפולי ומנהל אותו כמו שצריך, הוא פוגע ביכולת שלו להגן על הציבור. ולכן צריך לתת - - -

<היו"ר דוד רותם:>
אני עדיין לא במצב שצריך להגן על הציבור מפני, אני עוד לא עבריין מין. אני רוצה שעוד נחשוב על הסעיף הזה.

<נעמה מנחמי:>
"(3) להיכנס למקום שיש לו יסוד סביר להניח שניתן בו טיפול ייעודי, ובלבד שלא ייכנס למקום המשמש למגורים בלבד אלא על פי צו של בית משפט;" פסקה (4) הוסכם להוריד.

20כא(ב) "מפקח לא יעשה שימוש בסמכויות הנתונות לו לפי סעיף זה, אלא בעת מילוי תפקידו ובהתקיים שניים אלה: (1) הוא עונד באופן גלוי תג המזהה אותו ואת תפקידו" – אפשר להוסיף גם – "הנושא את תמונתו".

<היו"ר דוד רותם:>
לא. התגים האלה עם השם "כולנו שחר אילון". אתם מכירים?

<נעמה מנחמי:>
"(2) יש בידו תעודת מפקח המעידה על תפקידו ועל סמכויותיו, שאותה יציג על פי דרישה." 

20כא(ג) "חובת ההזדהות לפי סעיף קטן (ב) לא תחול אם קיומה עלול לסכל את ביצוע הסמכות בידי המפקח או לגרום לפגיעה בביטחון המפקח או בביטחון אדם אחר. חלפה הנסיבה כאמור, שבשלה לא קיים מפקח את חובת ההזדהות, יקיים המפקח את חובתו כאמור מוקדם ככל האפשר."

<היו"ר דוד רותם:>
תסבירו לי את זה. אני רוצה להבין.

<אסנת כהן:>
אנחנו מתנגדים לסעיף. סעיפים כאלה בדרך כלל ניתנים במקומות שבהם הפיקוח נעשה כלפי אדם שלמשל נמצא בשטח הפתוח, ולכן יש סכנה שהוא יימלט אם מפקח יגלה את זהותו. כאן המפקח מגיע למקום שהוא יודע שהאדם הזה נמצא פה, הוא עובד פה. הוא בא למקום הזה, המקום הזה לא ייעלם למחרת. ברוב הפעמים יש אינטרס לבעל המקום להסדיר את הרישיון. יש אינטרס לשתף פעולה באופן כללי עם מפקח. אנחנו לא רואים מקרים שהביטחון של המפקח יסוכן.

<היו"ר דוד רותם:>
יכול להיות שירביצו למפקח. אתם לא מכירים את המושג הזה?

<רינת וייגלר:>
לי יותר קל עם "ביטחון המפקח", יותר קשה לי עם "לא תחול אם קיומה עלול לסכל את ביצוע הסמכות בידי המפקח", כי לעתים כן ידעו מי המפקח, אז כן היכולת לבצע את הסמכות בידי המפקח תהיה בעייתית.  

<שרה בן-דוד:>
"האח הגדול."

<היו"ר דוד רותם:>
מי אמר "האח הגדול"? את לא חושבת שצריך לעשות פיקוח?

<שרה בן-דוד:>
אני חושבת שצריך לעשות פיקוח - -

<היו"ר דוד רותם:>
אלא מה?

<שרה בן-דוד:>
- - אבל אני לא חושבת שצריך לשלוח מרגלים ולשלוח אנשים בעילום שם ובלי להזדהות וכל הדברים האלה.

<היו"ר דוד רותם:>
האם היית פעם בשעה שבאים לעשות פיקוח כזה?

<שרה בן-דוד:>
אני קרימינולוגית קלינית הרבה שנים.

<היו"ר דוד רותם:>
אני לא יודע מה זה קרימינולוג קליני. אתם כל הזמן נותנים לי כל מיני שמות - - -

<שרה בן-דוד:>
קרימינולוג קליני, כולם יודעים מה זה, גם שרונה עבר הדני יודעת. הרבה שנים עבדתי במסגרות שונות ואני יודעת מה זה. אני לא יודעת איך להגדיר את זה חוץ מ"האח הגדול" כפי שאמרתי. ריבונו של עולם, אתם חושבים שיש פה מקרה קיצוני כזה שאם המפקח יבוא ויזדהה, ירביצו לו, יהרגו אותו, אז תלכו למשטרה ותבואו עם צו. רוב המקרים הם לא כאלה.

<היו"ר דוד רותם:>
לכן המשטרה לא רוצה את זה.

<שרה בן-דוד:>
שהמשטרה לא תרצה את זה. אני נותנת לאדם את הסמכות לבוא במסתרים, במחשכים, כמו במשטרים אפלים, להיכנס בלי להזדהות.

<היו"ר דוד רותם:>
אני לא נותן את הסמכות הזאת. אני רק אומר: קודם כול, תענוד תג, אחר-כך תזדהה, אלא מה, אם יש סכנה - - -

<שרה בן-דוד:>
תלך למשטרה, תבוא עם שוטר.

<היו"ר דוד רותם:>
אני כבר נמצא במקום, ועכשיו אני רואה שפתאום יש שם שלושה בריונים.

<שרה בן-דוד:>
אז תלך הביתה.

<היו"ר דוד רותם:>
את מדברת על האח הגדול ואני מדבר על האח הקטן. האח הקטן זה אומר: אל תפעיל שכל.

<דנה קייזר:>
היום אני בנימה של לראות מי מאחורי הכותרות, אבל אני אדבר על מטופלים ולאו דווקא במרכז של ד"ר שני, שאני מנויה על הצוות שלו. יש לנו גם אסירים משוחררים - - -

<היו"ר דוד רותם:>
המטופלים ירדו מהעניין.

<נעמה מנחמי:>
היא מדברת על חובת ההזדהות.

<דנה קייזר:>
 אני רק מנסה לדמיין את המחשבה של כל פגיעות העבר מהרשויות, וחלק משמעותי מהעבודה שלנו זה ניסיון להתגבר עליהן ולייצר חוויות מתקנות. כשייכנס מפקח כזה, וככל שזה עולה מהחוק זה גם יעמיד אותנו מולם. אני לא רוצה להגיד שדעתי אינה נוחה, כי כבר ננזפתי על זה, אבל התחושה שעולה בי למקרא התנאים האלה היא מאוד לא נעימה.

<היו"ר דוד רותם:>
איזו תחושה?

<דנה קייזר:>
שלי כמטפלת וגם מתוך כך שבאחריות הטיפולית שלי להגן על המטופלים שלי. ייכנס אדם באמצע קבוצה, אני לא יכולה להגיד לו אחר-כך, אני לא יכולה להגיד לו לפני כן – תביאי תעודות שלך.

<היו"ר דוד רותם:>
תשאלי אותו מיהו?

<דנה קייזר:>
מן הסתם.

<היו"ר דוד רותם:>
הוא יזדהה?

<דנה קייזר:>
ואז מה?

<רינת וייגלר:>
הוא חייב להזדהות.

<קריאה:>
אם הוא לא יזדהה, תעיפי אותו החוצה.

<היו"ר דוד רותם:>
הוא חייב להזדהות, אלא אם יש סכנה לשלומו. מה את רוצה, שהוא גם לא יוכל לדרוש ממך תעודה?

<דנה קייזר:>
הייתי רוצה שהוא ירים לי טלפון בתור התחלה, משהו ברמה הבסיסית, איזה קרדיט שניתן כאן למטפל ולמי שקיבל את הרישוי. הרי זה סוג של גול עצמי – נתתם את הרישוי, ישבה ועדה, קבעה שאדם עומד בקריטריונים, הוא קיבל את האפשרות לפתוח את המרכז, ובאותה שנייה שבה הוא קיבל את הזכות לפתוח את המרכז, נלקח ממנו באותה נשימה כל הקרדיט המקצועי והוא חשוף, אני לא יודעת לאיזה השפלות ובדיקות בשם הפיקוח.

הסיטואציה היא לא טיפולית בעליל, היא שומטת את הקרקע מכל חוויה טיפולית, משמעותית, שיקומית שאנחנו אמונים עליה. היא יוצרת מצב מבחינת more of the same של מה שהם עברו עד עכשיו במערכות הכליאה, במערכות המבחן, במערכות שבגללן הם לא מעוניינים יותר בקשר מהסוג הזה.

<רינת וייגלר:>
עדיף שיגיע שוטר על פני מפקח, את צודקת...

<דנה קייזר:>
אני לא חושבת שעדיף שיגיע שוטר, אבל אני חושבת שיש דרכים אחרות לעשות את הפיקוח הזה.

<היו"ר דוד רותם:>
את מעדיפה שאנחנו נוריד את פרק הפיקוח בכלל ונכתוב שלפני שהמפקח בא הוא יתקשר ויבקש לארגן את הדברים כי הוא בא לפקח, ואז הכול יסודר שיהיה מאה אחוז לפי הספר?

<שרה בן-דוד:>
השאלה מה המטרה? אם המטרה שיהיה בסדר - - -

<דנה קייזר:>
יש דרכים אחרות. אדם מקבל את הרישוי, התחיל לעבוד. אתם רוצים דוח תקופתי?

<רינת וייגלר:>
זה יהיה בתקנות, זה כבר כתוב. 

<דנה קייזר:>
דעתי אינה מתקבלת כאן חדשות לבקרים, אני יותר רגילה למצב שבו דעתי אינה מתקבלת, אבל אני אומרת שהתחושה כאשת טיפול לא עולה בקנה אחד עם רציונלים טיפוליים שאני מכירה, אבל אולי אני לא מכירה.

<נעמה מנחמי:>
את סעיף קטן (ג) אתה רוצה לאשר, לא לאשר?

<היו"ר דוד רותם:>
אם משטרת ישראל מתנגדת, המשרד לביטחון פנים מתנגד - - -

<נירית להב קניזו:>
זה משרד המשפטים. למשטרת ישראל אין עמדה.

<היו"ר דוד רותם:>
משרד המשפטים רוצה להוריד אותו, רבותי, מה אני יכול לעשות? מה אומר משרד הרווחה?

<רינת וייגלר:>
אמרתי את דעתי.

<היו"ר דוד רותם:>
אני מציע שתעשו שיעורי בית בבית ותבואו אלי עם הסכמות ביניכם, כי המלחמות שבין משרדי הממשלה - - -

<רינת וייגלר:>
אנחנו לא נלחמים.

<היו"ר דוד רותם:>
הוויכוחים בין משרדי הממשלה, אני לא אוהב כשהם אצלי.

<נעמה מנחמי:>
רינת וייגלר, נדמה לי שאמרת שפגיעה בביטחון המפקח דווקא פחות קריטית לך.

<רינת וייגלר:>
ננסה להביא נוסח מסוכם.

<היו"ר דוד רותם:>
נעצור פה רגע. תגיד לנו מה התכונות שצריך מהממונה.

<ערן עסיס:>
בנושא קביעת כשירות בחקיקה ראשית, באופן מסורתי העמדה שלנו, משרד המשפטים, בתיאום עם נציבות שירות המדינה – אנחנו בדעה אחת בעניין הזה, ואני מדבר בעצם גם בקול שלהם – אנחנו מתנגדים לקבוע את התנאים האלה בדרך כלל בחקיקה ראשית, מתוך הנחה שאלה תנאים שמשתנים בנסיבות החיים. ההנהלה של המשרד תרצה לשנות את ההיררכיה התפקודית, תרצה לשנות את המבנה הארגוני. יכול להיות שבעוד שנים אחדות אנחנו נמצא את עצמנו עם  - - -

<היו"ר דוד רותם:>
מי יכול להיות שופט שלום?

<ערן עסיס:>
אלה כמובן דברים שקבועים בחוק.

<היו"ר דוד רותם:>
זאת אומרת שתנאי כשירות קבועים בחוק.

<ערן עסיס:>
יש תנאי כשירות שקבועים בחוק, לא שללנו את זה לחלוטין. אין מניעה חוקית לקבוע את זה. מטעמים מקצועיים של ניהול כוח-אדם זה לא נראה האופציה היעילה והרצויה מלכתחילה.

<היו"ר דוד רותם:>
יהיו פה תנאי כשירות, כי אני חושב שלמנות ממונה כזה לא פחות חשוב מלמנות רשם בכיר לתביעות עד 50,000 שקל. תגידו לי מה אתם מציעים שיהיו תנאי הכשירות.

<ערן עסיס:>
מתוך מה שהבנתי ממה שנאמר אנחנו יודעים שהממונה רשום בפנקס העובדים הסוציאליים, זה דבר שאפשר - - -

<שרה בן-דוד:>
למה רק - - -

<נעמה מנחמי:>
למה לא אחד ממקצועות הבסיס?

<רינת וייגלר:>
לא חשבנו שצריך להיכנס לעניין הזה כרגע.

<היו"ר דוד רותם:>
עד הישיבה הבאה תחשבו ותיכנסו לעניין הזה, כי אני רוצה תנאי כשירות בחוק בעניין הזה. איך הוא אמר כרגע? הנהלת המשרד תרצה לשנות. זה אחד הדברים שמטרידים אותי, שהנהלת המשרד רוצה לשנות. 

<ערן עסיס:>
הנהלת המשרד תעשה את זה בתיאום עם נציבות שירות המדינה.

<היו"ר דוד רותם:>
מכיוון שאני בשידור וכל מלה שאני אומר מוקלטת, אני לא אגיב על המשפטים האחרונים שאמרתם.

<נעמה מנחמי:>
סעיף 20כב – צו הגבלה מינהלי

"היה לממונה יסוד סביר לחשד כי חדל להתקיים תנאי מן התנאים למתן רישיון הפעלה לפי סעיף 20ה או הופר תנאי מתנאי הרישיון או מההוראות לפי סימן ב', וכי נגרמת בשל כך פגיעה בשלום הציבור או בשלומם של מטופלים במרכז לטיפול ייעודי, או שיש יסוד סביר לחשש שתיגרם בשל כך פגיעה כאמור, רשאי הוא לדרוש בכתב מהבעלים של המרכז או ממי שמנהל את המרכז לקיים את התנאי או ההוראה שחדלו להתקיים או שהופרו (בסימן זה – התראה  מנהלית), באופן ובמועד שנקבעו בהתראה." זה נראה לי קצת ארוך, אבל את זה נשאיר לנוסח החוק. מה מבחינת מהות?

<היו"ר דוד רותם:>
איפה דנה קייזר? 

<נימרוד שמואל שני:>
היא יצאה ותחזור.

<היו"ר דוד רותם:>
פה בטח יש לה הערה לגבי המהות. רבותי, סגירה מינהלית, פירושו של דבר שהמטופלים נמצאים בעצם ברחוב, ואז אותם אנשים שכבר עברו את מדורי הכליאה, את שירות המבחן ואת כל הדברים האלה, פתאום אני מכה אותם עוד פעם ואני אומר: אין לכם מקום לטיפול.

<נעמה מנחמי:>
או שולח אותם למקום אחר.

<שרה בן-דוד:>
צריך לתת פה סייג. כתוב כאן שנגרמת בכך פגיעה בשלום הציבור, זה לא סתם שתנאי כלשהו לא מתקיים, אלא לא מתקיים תנאי מאוד-מאוד בסיסי, מאוד-מאוד רציני שמסכן את הציבור.

<היו"ר דוד רותם:>
זה "בשלום הציבור או בשלומם של מטופלים". יכול להיות שזה חשד לפגיעה בשלום הציבור, אבל המטופלים מקבלים את הטיפול שלהם. אני לא יודע איך בשלום הציבור – כי אין שם אבטחה ואין שם חדרים מספיק.

<שרה בן-דוד:>
מדובר כאן על חשד סביר ומדובר כאן על מפקח שאני מאוד-מאוד מקווה שייקבע על-פי התנאים, בקריטריונים, יהיה מישהו רציני עם הבנה. כל החוק הזה נועד להגנה על הציבור, גם על המטופלים אבל גם הגנה על הציבור. אם המקום הזה איננו עונה על התנאים של הגנה על הציבור, אני כאזרח, הקורבנות והקורבנות העתידיים, יש להם זכויות לא פחות מאשר לעבריינים. צר לי.

<היו"ר דוד רותם:>
לכן רציתי לשמוע את דעתה של דנה קייזר.

<שרה בן-דוד:>
כשהיא תבוא, נבקש ממנה, אבל אני לא דנה קייזר, אני רק הייתי מורה שלה.

<היו"ר דוד רותם:>
שהיא לא תגיד אחר-כך שאתי היא לא יכולה להגיע להסכמות. הלאה.

<נעמה מנחמי:>
"(ב) ניתנה התראה מנהלית לפי סעיף קטן (א), ולא קוימו הוראותיה באופן ובמועד שנקבעו בה, רשאי הממונה להורות, בצו, על הגבלת השימוש במקום לרבות הוראה כי לא יינתן טיפול" – או – "ייעשה כל שימוש במקום שבו מופעל המרכז או כי ייעשה בו שימוש במגבלות ובתנאים שנקבעו בצו, והכול במידה שלא תעלה על הנדרש לצורך השגת מטרות הצו (בסימן זה – צו הגבלה מינהלי); הממונה רשאי לקבוע בצו הוראות לעניין האחראים לביצועו ודרכי הבטחת מילויו."

<היו"ר דוד רותם:>
קודם כול, זה לא יכול להיות "כי לא ייעשה כל שימוש במקום שבו מופעל המרכז".

<נעמה מנחמי:>
גם לי זה הפריע, אבל אני חושבת שיש גם סיבה לכך.

<היו"ר דוד רותם:>
אני רוצה לפתוח שם ישיבה תיכונית. מותר לי?

<נעמה פויכטונגר:>
אין שום בעיה. אם הבעיה במרכז היתה שהטיפול לא היה נכון מבחינה מקצועית או שהיתה פגיעה כשלהי בציבור כתוצאה מהפעלת המרכז לטיפול ייעודי, אתה יכול לפתוח שם גם ג'ימבורי לילדים ולא צריכה להיות שום בעיה. אבל הרישיון בהקשר הזה כולל גם נושאים אחרים לגמרי, למשל אם תהיה לי שם בעיה תברואתית, או דליפת גז, או משהו כזה. זה לא רישיון שמקבל רישיון עסק לפי חוק רישוי עסקים, ולכן גם הנושאים האלה צריכים להיות מוסדרים בהקשר הזה.

<היו"ר דוד רותם:>
יש שם גם בעיה תברואתית, גם ג'וקים וכל הדברים האלה, והחלטתי שאני מוציא משם את המרכז ואני עובר לגור שם. מותר לי? אני אוהב לגור עם עכברים. מה אתם רוצים ממני?

<נעמה פויכטונגר:>
זו שאלה טובה. עכברים הם לא סכנה, למיטב ידיעתי, באופן מיידי.

<היו"ר דוד רותם:>
זה לא צו רישוי עסקים. הפיקוח פה הוא כדי להגן על הציבור. אתם לא יכולים לאסור עלי כל שימוש, אתם יכולים לאסור עלי שימוש שנופל במסגרת החוק הזה. אם אני רוצה לגור שם, אני רוצה לעשות שם בית קפה, אני רוצה לעשות שם כל דבר אחר - - -

<נעמה פויכטונגר:>
דווקא בית קפה או כל שימוש ציבורי אחר הוא דוגמה טובה לנושא - - -

<היו"ר דוד רותם:>
זה לא עניינכם. זה לא בחוק הזה.

<נעמה פויכטונגר:>
אם חוק רישוי עסקים לא חל פה, אין לי כלי אחר לוודא שמקום שנותן שיירות לציבור לא מסכן - - -

<היו"ר דוד רותם:>
סליחה, תסגרי לי את המקום. יצא המרכז, פתחתי בית קפה, באותו רגע חל חוק רישוי עסקים, הוא יסגור אותי. 

<נעמה פויכטונגר:>
אני לא יודעת למשל אם מרכז ג'ימבורי לילדים מחייב רישוי עסקים.

<היו"ר דוד רותם:>
אני לא יודע. אבל אם הוא לא מחייב, אל תנסי להרוויח מפה את חובת הרישוי שלו.

<שרה בן-דוד:>
צריך להסתפק ב"כי לא יינתן טיפול ייעודי", נקודה.

<נעמה פויכטונגר:>
נמצא פה משפט מפתח, שמאפיין כמובן את כל המשפט המינהלי שלנו, "והכול במידה שלא תעלה על הנדרש לצורך השגת מטרות הצו". זאת אומרת שאם הבעיה היא טיפולית, ממילא סגירה מוחלטת של המקום לא תעמוד בתנאי הזה והסמכות המינהלית הופעלה שלא כדין.

<היו"ר דוד רותם:>
בתי המשפט עמוסים, אני לא רוצה שיתחילו לרוץ עם כל דבר לבתי המשפט. אני רוצה לכתוב את החוק נכון, והנכון הוא שאתם מגנים על הציבור, אתם רוצים לתת רישוי למכונים האלה. אל תתערבו לי פה ברישוי עסקים בדיוק כמו שרישוי עסקים לא מוכן לקבל שום מטלה נוספת בדברים אחרים. מה זה עניינכם? אני רוצה לפתוח שם ג'ימבורי לילדים. צריך רישיון? אני אלך לחוק רישוי עסקים. לא צריך רישוי עסקים – לא עניינכם.

<נעמה מנחמי:>
אגב, אני כן יכולה לחשוב על עוד טיעון שתומך דווקא בעמדת משרד המשפטים, והוא שברגע שאתה מאפשר לעשות טיפול, אתה לא יודע - - -

<היו"ר דוד רותם:>
את יכולה למצוא הרבה טיעונים שתומכים במשרד המשפטים.

<נעמה פויכטונגר:>
אנחנו נשמח לשמוע אותם.

<היו"ר דוד רותם:>
אני יודע.

<נעמה פויכטונגר:>
אדוני, יכול להיות שאפשר להסתפק בהגבלה על הטיפול הייעודי, זה לא משהו שאנחנו נילחם עליו.

<היו"ר דוד רותם:>
אין סיבה אחרת.

<נעמה פויכטונגר:>
אדוני יודע היטב שמאוד קשה לצפות מראש את כל התרחישים האפשריים. אנחנו לא רוצים להיות במצב שנגרמת פגיעה ושאין לנו הכלים המתאימים להתמודד אתה. ולכן קצת חבל להשאיר פה את הלקונה הזאת, כאשר ממילא, כמו שאמרתי, הרשות מוגבלת ביכולת שלה לעשות שימוש בסמכות הזאת.

<היו"ר דוד רותם:>
אם תסגרו איזה מקום מפני מגורים שלי על-פי החוק הזה, זה לא למטרות הצו, כי כל צו שניתן מכוח החוק הזה הוא להגנה על הציבור מפני עברייני מין.

<נעמה פויכטונגר:>
מכיוון שזה מקום ציבורי, שכל הרישוי שלו מוסדר רק בהקשר הזה, צריך לתת את הדעת - - -

<היו"ר דוד רותם:>
הוא לא מקום ציבורי, אני רוצה להפוך אותו לדירת המגורים שלי.

<נעמה פויכטונגר:>
בדירת המגורים שלך אין לנו עניין להתערב.

<היו"ר דוד רותם:>
את כותבת לי ש"לא ייעשה כל שימוש".

<נעמה פויכטונגר:>
מעבר למה שאמרתי אני לא יכולה לתת נימוקים נוספים.

<היו"ר דוד רותם:>
זה לא "כל שימוש", לא ייעשה בו שימוש לצרכים שהחוק הזה עוסק בהם. אגב, זה גם לא יהיה מקום ציבורי ברגע שסגרתם - - -

<נעמה פויכטונגר:>
אם אנחנו רק מונעים את מתן הטיפול הייעודי, אתה יכול לעשות בו הרבה שימושים ציבוריים אחרים.

<נעמה מנחמי:>
כתבתי בכוונה את "הייעודי" בסוגריים, כי יכול להיות שדווקא כן כדאי להגדיר "כי לא יינתן טיפול" כדי שלא יהיה קשה לזהות האם הטיפול שניתן הוא טיפול ייעודי או לא ייעודי.

<נעמה פויכטונגר:>
אם אדוני חושב שסגירה מוחלטת היא מעבר למה שאפשר לאפשר, אנחנו נחיה עם זה, אני מקווה שלא יתברר - - -

<היו"ר דוד רותם:>
תשבו בבית, תגידו לי בדמיון הכי פרוע מה יכול להיות שם.

<נעמה פויכטונגר:>
כמו שאמרנו, השיקולים שחשבנו עליהם היו שיקולים שלא קשורים לטיפול הייעודי, אלא לבעיות שמאפיינות את המקום, והן בעיות שיחזרו על עצמן בכל שימוש אחר במקום הזה.

<היו"ר דוד רותם:>
תברואה ודברים כאלה?

<נעמה פויכטונגר:>
סכנה פיזית לציבור, למשל.

<היו"ר דוד רותם:>
זה לא החוק הנכון. תלכו לחוק רישוי עסקים, תקנו אותו שם.

<נעמה פויכטונגר:>
מה שהבנו, זה לא משהו שאני מומחית בו, שברגע שמוסדר הרישיון למקום מסוים בחוק אחד, לא מכניסים אותו לחוק רישוי עסקים.

<היו"ר דוד רותם:>
אנחנו מסדירים אותו לצורך טיפול מסוים. אין רישוי למקום, אתם נותנים רישוי לעיסוק. הלאה.

<נעמה מנחמי:>
"כי לא יינתן" - - -

<היו"ר דוד רותם:>
טיפול.

<נעמה מנחמי:>
"(ג) על אף הוראות סעיף קטן (א), מצא הממונה כי התקיים אחד מאלה, רשאי הוא להוציא צו הגבלה מינהלי בלא התראה: (1) המרכז לטיפול ייעודי פועל בלא רישיון הפעלה; (2) כתוצאה מפעילותו של המרכז לטיפול ייעודי יש אפשרות ממשית לפגיעה מיידית בשלום הציבור או בשלומם של המטופלים בו."

"(ד) לא יינתן צו הגבלה מינהלי אלא לאחר שניתנה לבעלים של המרכז לטיפול ייעודי שלגביו ניתן הצו, הזדמנות סבירה לטעון את טענותיו בפני הממונה; לא ניתן לאתר את הבעלים בשקידה סבירה, תינתן ההזדמנות כאמור למנהל המרכז, ככל שניתן לאתרו בשקידה סבירה."

" (ה) על אף הוראות פסקה (ד), מצא הממונה כי יש חשש לפגיעה מיידית לשלום הציבור או לשלומם של המטופלים בו, רשאי הוא להוציא צו מינהלי לפי סעיף קטן (ג)(2) גם בלא שניתנה הזדמנות לטעון טענות כאמור באותה פסקה, אם סבר שיהיה במתן הזדמנות כאמור כדי לסכל  את מטרת הוצאת הצו , ובלבד שהזדמנות כאמור תינתן בהקדם האפשרי לאחר מכן."
<שרה בן-דוד:>
צריך את "בהקדם האפשרי" להגדיר בזמן או שזה לא רצוי? "בהקדם האפשרי" זה יכול להיות שנה.

<נעמה מנחמי:>
בסעיף קטן (ח) נגיע לנושא של זמנים.

"(ו) עותק של צו הגבלה מינהלי יומצא לבעלים של המרכז וכן למנהל המרכז, אם ניתן לאתרם בשקידה סבירה ויוצג במרכז לטיפול ייעודי שלגביו ניתן." רצינו להוסיף הגדרה בחוק או התחייבות לפרוטוקול לגבי רשימת מוסדות פעילים, ואז בהתאם, בהנחה שבסעיף קטן (ו) יש צו הגבלה מינהלי, שזה גם יופיע באתר.

<היו"ר דוד רותם:>
באתר מה הבעיה?

<נעמה מנחמי:>
נוסיף שיהיה צריך רישום של המוסדות באתר, או רשימה של מוסדות באתר, וברגע שיש צו הגבלה מינהלי, הוא יופיע באתר.

"(ז) לשם קיום הוראותיו של צו הגבלה מינהלי, רשאי שוטר להיכנס למרכז לטיפול ייעודי שלגביו ניתן הצו, ולנקוט אמצעים סבירים, לרבות שימוש  במנעולים או באמצעי סגירה אחרים כפי שייקבע בפקודות משטרת ישראל ושימוש בכוח, הדרושים לצורך ביצועו."

<היו"ר דוד רותם:>
אני רוצה להבין את הסעיף הזה.

<נעמה פויכטונגר:>
הסעיף הזה הוא סעיף שקיים בחקיקה בהקשרים אחרים. 

<היו"ר דוד רותם:>
לא הבנתי. הוא שם לי על הבית מנעולים?

<נעמה פויכטונגר:>
ההוראה הזאת רלוונטית יותר במקרה שבו אתה נותן צו לסגירה מוחלטת של המקום.

<היו"ר דוד רותם:>
צו של סגירה מוחלטת למקום אפשר לתת אם זה משמש משרד לארגון טרור או לארגון בלתי חוקי או משהו כזה.

<נעמה פויכטונגר:>
זה קיים בחקיקה בהקשרים אחרים. ברגע שאנחנו מורידים את זה פה, יכול להיות שאין בזה צורך.

<היו"ר דוד רותם:>
מה פתאום שיסגרו את הבית במנעולים? אני לא מבין. הם הולכים להפסיק את העיסוק. 

<נעמה פויכטונגר:>
עד לפני רגע גם סגירה מוחלטת מבחינתנו היתה אלטרנטיבה, ולכן היה גם מקום להוראה הזאת. אם סגירה מוחלטת היא כבר לא אלטרנטיבה, יכול להיות שאין צורך בסגירה במנעולים. השימוש בכוח עלול להידרש במקרים קיצוניים.

<היו"ר דוד רותם:>
לשימוש בכוח לא צריך הוראה בחוק.

<נעמה פויכטונגר:>
יש דברים שאנחנו מעדיפים להגיד אותם מאשר לא להגיד.

<נעמה מנחמי:>
אתם רוצים לחשוב על הסעיף החדש לאור השינוי הקודם?

<נעמה פויכטונגר:>
לגבי המנעולים, יכול להיות שאין בזה צורך כרגע. "לנקוט אמצעים סבירים, לרבות שימוש בכוח או באמצעי סגירה - - - ".

<נעמה מנחמי:>
להוריד "לרבות שימוש במנעולים או באמצעי סגירה", נכון? מהמלה "לרבות" עד "אחרים".

<נעמה פויכטונגר:>
וגם "שימוש בכוח".

<היו"ר דוד רותם:>
למה לא מספיק "לנקוט באמצעים סבירים כפי שייקבע בפקודות המשטרה"?

<נעמה פויכטונגר:>
אדוני, מכיוון שהסעיף הזה נמצא בחקיקה אחרת, אני לא רוצה שתהיה כאן פרשנות שלילית בגלל היעדר הוראה שקיימת היום בחקיקה.

<נעמה מנחמי:>
כאן באמת צריכה להיות לך פרשנות שלילית, כי אנחנו לא רוצים שיסגרו את המקום.

<נעמה פויכטונגר:>
לגבי אמצעי סגירה. אבל לגבי שימוש בכוח, אם יש מטופלים שמתבצרים וקושרים את עצמם לחלונות, אני בבעיה.

<היו"ר דוד רותם:>
מטופלים שקושרים את עצמם לחלונות, תאמיני לי, לא צריך פה שום הוראה, לא צריך גם תגי זיהוי.

<נעמה מנחמי:>
"ולנקוט אמצעים סבירים, כפי שייקבע בפקודות משטרת ישראל, לרבות שימוש בכוח, הדרושים לצורך ביצועם"?

<נעמה פויכטונגר:>
בסדר גמור.

<נעמה מנחמי:>
הגענו לזמנים. "(ח) צו הגבלה מינהלי יעמוד בתוקפו לתקופה שתיקבע בו, ורשאי הממונה להאריך את תוקפו לתקופות נוספות, ובלבד שסך כל התקופות לא יעלה על 30/60 ימים מיום שניתן; בית המשפט המוסמך לדון בעבירה לפי סעיף 22(א)(2) רשאי להאריך את תוקפו של צו כאמור לתקופות נוספות שלא יעלו על 30 ימים, כל אחת" – "אם שוכנע" זו תוספת של הייעוץ המשפטי – "אם שוכנע כי התקיימה עילה מהעילות האמורות בסעיף 20כב(א) או (ג); ואולם, הוגש כתב אישום בעבירה שבקשר אליה הוצא צו ההגבלה המנהלי, לא יאריך בית המשפט את תוקפו של הצו לפי סעיף זה מעבר ל- 30 ימים לאחר הגשת כתב האישום ויחולו לענין זה הוראות סעיף 20כד."

סברנו שנכון להוסיף את המשפט "אם שוכנע כי התקיימה עילה מהעילות האמורות בסעיף 20כב" וכו', כדי לוודא שהביקורת תהיה ביקורת לתוכן ההחלטה ולא רק ביקורת מינהלית. אני אומרת את זה בעקבות הדיון שהיה לנו הבוקר. אני מודעת לכך שהעמדה שלכם, לפחות כרגע, שאתם רוצים ביקורת מינהלית על - - -

<נעמה פויכטונגר:>
יש פה ערבוב בין שני דברים שונים. אני יכולה להתייחס לזה בשמחה.

<היו"ר דוד רותם:>
חסר פה גם מה שאמרה פרופ' בן-דוד קודם. "ובלבד שהזדמנות כאמור תינתן בהקדם האפשרי לאחר מכן" – אין פה מתי ההזדמנות הזאת.

<נעמה פויכטונגר:>
נכון. המועדים פה לא מתייחסים לשלב הזה. אם רוצים לפתוח את הנושא של המועדים שם, צריך לעשות את זה בנפרד. 

אדוני מבקש להתייחס כרגע לסעיף קטן (ח) הזה? בית המשפט מתערב כאן, לפי הצעת החוק, גם בסעיפים שעוד לא הגענו אליהם, בשלושה הקשרים שונים. דרך אחת היא מה שמדובר עליו כאן בסעיף הזה, שניתן צו מינהלי, הוא מוגבל בזמן, עדיין נדרש, מהסיבות הענייניות שבגללן ניתן הצו, להאריך אותו, והשלב הבא היינו רוצים שייעשה על-ידי בית המשפט. יכול להיות שאחר-כך נרחיב על זה את הדיבור לפי הצורך. במקרה כזה על בית המשפט מכאן והלאה מוטלת האחריות, הוא בודק את הראיות – בהמשך נדבר איזה ראיות הוא בדיוק בודק – והוא מקבל החלטה בעצמו. זה דבר אחד. באמת השאלה בהקשר הזה, שהועלתה פה על-ידי הייעוץ המשפטי היתה, מה יהיה פרק הזמן שאחריו אני דורשת העלאת הרמה והגעה לבית המשפט. אנחנו הצענו 60 ימים, הוצע פה 30 ימים. אפשר לדבר על זה. אני כבר אגיד במאמר מוסגר שאין לנו התנגדות עקרונית שזה יהיה אחרי 30 ימים, אבל יש פה שתי שאלות: דבר אחד, האם בית המשפט אכן יתייצב ויהיה זמין בתוך 30 ימים להמשיך את הדיון. אני יודעת שהנהלת בתי המשפט חוששת בדרך כלל כשכובלים אותם בסד זמנים. לנו אין התנגדות לזה. ודבר שני, זה באמת גם תלוי בסוג הראיות שבית המשפט יוכל לקבל. 

היבט אחר של בית המשפט הוא מצב שבו ניתן צו מינהלי, ולפי סעיף 20כג שעוד לא הגענו אליו, מוגשת בקשה לביטול. במקרה כזה מה שבית המשפט עושה, בהתאם לעקרונות המשפט המינהלי שלנו, הוא מבקר את ההחלטה המינהלית. כשבית המשפט מבקר את ההחלטה המינהלית, הוא לא בודק את הדברים בעצמו כאילו הוא שם את עצמו בנעליו של הגורם המינהלי, אלא הוא בוחן את סבירותה של ההחלטה, והאם היא התקבלה לפי כללי המשפט המינהלי – האם היתה התראה, האם היה שימוע, האם שיקול הדעת שהופעל היה סביר. כך שבית המשפט בשני הכובעים האלה פועל באופן קצת שונה, ואלה לא דברים שאנחנו ממציאים פה, אלה דברים ידועים.

היבט שלישי, שגם עליו הבנתי שיכול להיות שעוד נקיים דיון, הוא הסמכות של בית משפט לסגור את המקום הזה או למנוע מתן טיפול ייעודי במקום הזה במסגרת גזר-הדין, שזה עניין עונשי וזה כמובן סיפור אחר לגמרי. אשמח לשמוע למה עוד יש צורך להתייחס.

<היו"ר דוד רותם:>
כל מה שאמרת מקובל עלי, למרות שאת מבינה שבית משפט, כשהוא מחליט לפי הסעיף הזה או לפי הסעיף הזה, הוא בדיוק חושב באותה דרך. רק בספרים אנחנו חושבים שהוא בודק דברים אחרים. הדבר שמפריע לי הוא סעיף אחר לגמרי, זה 20כג(ב)?

<נעמה מנחמי:>
עוד לא הגענו לשם, נסיים רק את פסקה (ח)?

<היו"ר דוד רותם:>
במעמד צד אחד ביטול צו סגירה מינהלי? גברתי עושה לי ככה. מה?

<גלי בן-אור:>
לא תמיד אפשר להחליט בלוחות-הזמנים האלה במעמד שני הצדדים. לפעמים העניין חמור ומחייב דיון במעמד צד אחד, ובלבד שיתקיים אחר-כך דיון.

<היו"ר דוד רותם:>
לבטל צו סגירה מינהלי במעמד צד אחד? זה חוסר ההיגיון בעניין. זה לא לתת את הצו, זה לבטל את הצו.

<נעמה מנחמי:>
זה לרעתם.

<היו"ר דוד רותם:>
יכול להיות שזה לרעתם. אני לא דואג להם. משרד המשפטים זה לא בדיוק הדבר שעומד בראש מעיני, הציבור עומד בראש מעיני. מה זה ביטול צו כזה במעמד צד אחד?

<נעמה פויכטונגר:>
אין לי אלא לומר שגם אני חושבת שאדוני צודק. נדמה לי שההוראה הזאת מתאימה יותר במקרה שבו התבקש בית המשפט לתת את הצו. 

<היו"ר דוד רותם:>
בדיוק כך.

<נעמה פויכטונגר:>
כיוון שאני לא יודעת את ההיסטוריה של כתיבת הסעיף, אם אדוני מסכים, אנחנו נשמח לבדוק את זה.

<היו"ר דוד רותם:>
אתם תבדקו את זה, כי אני לא הייתי נותן סמכות לבית משפט לבטל צו כזה במעמד צד אחד.

<נעמה פויכטונגר:>
אנחנו נבדוק את זה.

<היו"ר דוד רותם:>
מה מטריד אותך, גברתי היועצת המשפטית?

<נעמה מנחמי:>
שעוד לא גמרנו את פסקה (ח). 

<נעמה פויכטונגר:>
אני אגיד בסוגריים בקשר למה שאמרת קודם על פסקה (ח), שאני חושבת שנכון שגם העילות שינחו את בית המשפט יהיו העילות שכיוונה אליהן היועצת המשפטית. זאת אומרת, אותם חששות מפני פגיעה, אם בציבור המטופלים ואם בקהל הרחב, הם השיקול שמניע את בית המשפט, שהרי אנחנו לא מדברים פה במהלך של ענישה, אלא במהלך של מניעה. לכן לתוספת הזאת אין לנו התנגדות.

<נעמה מנחמי:>
30 או 60 ימים או 42?

<היו"ר דוד רותם:>
אני רוצה לשמוע את הנהלת בתי המשפט.

<שי צרפתי:>
אני מחליף את עורכת-הדין ניבין אלפקס. אני הסגן של לאה רקובר מהנהלת בתי המשפט. שמעתי את נציגת משרד המשפטים, אני מסכים עם רוב הדברים שהיא אמרה ועם כבוד היושב-ראש שלא צריך להגביל את בית המשפט ל-30 יום בהקשר של העומס שמוטל על מערכת בתי המשפט וצריך לאפשר מרווח זמן יותר גדול, ואני אשמח להשיב לשאלות ולהתייחס לסוגיות.

<היו"ר דוד רותם:>
כמה זמן אתה חושב שצריך לאפשר לבית המשפט? סגרו לי את העסק, אני לא יכול לתת לבית המשפט - - -

<שי צרפתי:>
לא זמן בלתי מוגבל, אבל זמן סביר יותר לאור האילוצים הקיימים.

<היו"ר דוד רותם:>
מה זה זמן סביר?

<שי צרפתי:>
45 ימים.

<היו"ר דוד רותם:>
45 ימים. סגרנו עניין.

<נעמה פויכטונגר:>
אביגיל סון מעירה פה בצדק שיש פה התייחסות ל-30 ימים גם בהמשך הסעיף. צריך לקבל החלטה שזה יהיה בשני המקומות?

<שי צרפתי:>
אותו דבר, אותה עמדה.

<נעמה מנחמי:>
כאן זה 30 ימים מהגשת כתב אישום.

<נעמה פויכטונגר:>
לאחר שהוגש כתב אישום, השאלה אם בתוך 30 ימים אפשר יהיה לדון - - -

<היו"ר דוד רותם:>
סליחה, רבותי. ביקשו הפסקה חמש דקות.

<(הישיבה נפסקה בשעה 11:40 ונתחדשה בשעה 11:53.)>
<היו"ר דוד רותם:>
אנחנו ממשיכים, רבותי. 

<נעמה מנחמי:
>
אנחנו חוזרים לדקה אחת לחובת היתר, סעיף 20יב, הסעיף החלופי שהוצע, סעיף 20יב(ב). מופיע כאן, "בכפוף לתנאים שקבע השר". השר שמוגדר בחוק זה שר הרווחה, אז נבהיר שדווקא כאן הכוונה היא לשר הבריאות.

<רינת וייגלר:>
זה לא הסעיף הזה. זה 20ב, זה חובת הרישוי לגבי המוסדות שיש להם פטור מרישוי.

<שרונה עבר הדני:>
כשהשר מכיר ביחידה במשרד הבריאות.

<רינת וייגלר:>
לגבי הכרה ביחידות במשרד הבריאות, הכוונה היא לא ששר הרווחה יסדיר את הנהלים שלהם, אלא שר הבריאות כמובן יסדיר.

<היו"ר דוד רותם:>
לפי העניין.

<שרונה עבר הדני:>
רק לגבי יחידות משרד הבריאות. לגבי יחידות השב"ס, השב"ס רוצה ש - - -

<רינת וייגלר:>
גם שב"ס, זה צריך להיות בהתאם לעניין.

<נעמה מנחמי:>
נבהיר שלגבי יחידות של משרד הבריאות - - -

<רינת וייגלר:>
גם שב"ס. זה צריך להיות בהתאם לעניין. כלומר, כשזה יחידה בשב"ס – השר לביטחון פנים.

<נעמה מנחמי:>
שר הרווחה או שר הבריאות.

<היו"ר דוד רותם:>
או השר לביטחון פנים.

<רינת וייגלר:>
או השר לביטחון פנים, לפי העניין.

<היו"ר דוד רותם:>
ב-20כב(ז) אנחנו מקבלים את בקשת הנהלת בתי המשפט – 45 יום.

<נעמה פויכטונגר:>
אדוני, ברגעים האחרונים של החלק הקודם בדיון, רצינו להפנות את תשומת הלב שהנושא של מועדים מופיע כמה פעמים בסעיף קטן (ח), צריך רק לתת את הדעת האם אנחנו מדברים על כל המועדים האלה. זה מופיע בשלושה הקשרים.

<נעמה מנחמי:>
נכון. הראשון - - -


<נעמה פויכטונגר:>
זו הפעם הראשונה שבה בית המשפט מאריך את הצו, אחר-כך זה התקופות של תוקף צו בית המשפט.

<נעמה מנחמי:>
לדעתי, הראשון יכול להיות 45 יום, והשניים האחרים 30.

<שי צרפתי:>
אנחנו מעוניינים ב-45 יום בכל אחת מהתקופות, אם אפשר, במקום 30 יום.

<רינת וייגלר:>
בכל פעם צריך את בתי המשפט בהארכות הנוספות. הצווים הופכים להיות צווים שיפוטיים ברגע שבית המשפט נכנס לתמונה.

<נעמה מנחמי:>
הסעיף בנוסח הכחול הופיע כ-30 יום. 45 יום אמרנו בתור שינוי מה-60.

<היו"ר דוד רותם:>
זה הארכות שלהם.

<נעמה פויכטונגר:>
ברגע שכבר הגענו לבית המשפט. אגב, ההקשר השלישי הוא קצת אחר, לאחר שהוגש כתב אישום בתוך כמה זמן אני ממיר את הצו בצו שהוא חלק מההליך הפלילי.

<נעמה מנחמי:>
מאחר שאני מניחה שבית המשפט כבר מכיר את העניינים, אני לא חושבת שצריך. מה גם שזה הופיע בנוסח הכחול, הזמנים פחות או יותר קבועים, זו חקיקה דומה. אז נעשה 45 יום, 30 ו-30?

<היו"ר דוד רותם:>
כן.

<נימרוד שמואל שני:>
ההגבלה המינהלית חלה לעניין הטיפול הייעודי, אבל אם מטופלים שם אנשים שאינם בטיפול ייעודי לעברייני מין, מה קורה בהקשר הזה?

<היו"ר דוד רותם:>
אין שום בעיה.

<דנה קייזר:>
אם סוגרים?

<נימרוד שמואל שני:>
אם סוגרים את המוסד. איך זה יסתדר?

<היו"ר דוד רותם:>
השאלה למה סוגרים את המוסד. אם יש שם בעיות תברואה, לא יטפלו שם באף אחד. צריך לזכור שהם רק עוסקים בטיפול ייעודי. אם זה לא טיפול ייעודי, הם בכלל לא מתעסקים עם המקום הזה. גם אם הם יוציאו צו מינהלי, זה יהיה לטיפול הייעודי ולא לדברים אחרים.

<נעמה מנחמי:>
בסעיף קטן (ח), "צו הגבלה מינהלי יעמוד בתוקפו לתקופה שתיקבע בו", או עד להסרת המגבלה או הבעיה שבגללה הוצא הצו, או שיש סעיף אחר שאני מפספסת?

<היו"ר דוד רותם:>
על איזה סעיף את מדברת?

<נעמה מנחמי:>
בסעיף קטן (ח) מופיע ש"צו הגבלה מינהלי יעמוד בתוקפו לתקופה שתיקבע בו". בהנחה שהוא נקבע בגלל קושי כלשהו, פגם כלשהו - - -

<נעמה פויכטונגר:>
עניינית זה נכון, אבל אנחנו בדרך כלל לא כותבים את זה בצורה כזאת, מפני שכאילו יוצא שהגורם המינהלי צריך בכל רגע נתון להמשיך לבדוק האם עדיין יש הצדקה להמשך קיום הצו. אנחנו מצפים שההליך יהיה הפוך. הוא קודם כול קובע צו לתקופה שהיא לא יותר מהמינימום הנדרש, כי זה מה שהוא מוסמך לעשות. אם נדרשת הארכה, הוא יאריך, ואם הוסרה המניעה, אז יגיש בקשה לביטול, והמדינה לא תתנגד.

<נעמה מנחמי:>
השאלה אם חייבים לעבור דרך הבקשה הזאת לביטול?

<היו"ר דוד רותם:>
לא, הוא יכול לפנות לממונה, להגיד לו: אדוני, הנה, תיקנתי את מה שרצית, ואז הוא יבטל לו את הצו.

<נעמה מנחמי:>
השאלה אם כך זה יקרה בפועל. נניח שהממונה נתן 45 יום, תיקנתי אחרי 20 יום ואני פונה לממונה ואני אומרת: תיקנתי. הוא אומר לי: עונש, חכי עוד 15 יום.

<נעמה פויכטונגר:>
לא. קודם כול, העילות שלו הן לא עונשיות.

<היו"ר דוד רותם:>
את באמת מאמינה שעובד מדינה במדינת ישראל שמונה על-ידי שרים והוא אדם רציני, שהוא יודע מה מטרת החוק, הוא מעניש...

<נעמה מנחמי:>
אולי הוא פשוט יגיד שהבקשה הגיעה במייל ולא במכתב, והוא ימתין עד שהמכתב יגיע אליו בדואר ישראל בעצלתיים...

<היו"ר דוד רותם:>
שיגיע המכתב במסירה ידנית.

<נעמה פויכטונגר:>
מה שאפשר להוסיף – לא דיברנו על זה קודם, אני לא חושבת שתהיה פה התנגדות, כי זה נראה לי סביר – סמכות לעיון חוזר על-ידי הממונה עצמו, כך שלא יהיה צורך לפנות לבית המשפט כדי לבטל, אלא להבהיר שאם הוא ראה שהשתנו הנסיבות, הוסרה המניעה - - -

<היו"ר דוד רותם:>
זה ודאי טוב. לבתי משפט לא צריך לפנות, אלא כמה שפחות.

<נעמה מנחמי:>
נעשה בקשה לעיון חוזר. 

<היו"ר דוד רותם:>
אומנם אין מחסור בשופטים, אבל יש over תיקים.

<נעמה פויכטונגר:>
אם הוא ראה שסרה המניעה שבגללה ניתן הצו, אין מניעה שהוא יבטל.

<היו"ר דוד רותם:>
הוא לא רשאי, הוא יאשר או יבטל את הצו המינהלי.

<נעמה פויכטונגר:>
נתכתב בקשר לנוסח, כדי שנהיה כולנו מוסכמים בנושא.

<נעמה מנחמי:>
עושה רושם שנחזור לפרק הרישוי גם בישיבה הבאה.

<היו"ר דוד רותם:>
לא, רק לשני סעיפים.

<נעמה מנחמי:>
לכמה דקות, כדי לסגור דברים אחרים. נעשה את זה כבר במסגרת זו.

סעיף 20כג – בקשה לביטול צו הגבלה מינהלי

"הרואה עצמו נפגע מצו הגבלה מינהלי רשאי להגיש לבית המשפט המוסמך לדון בעבירה לפי סעיף 22(א)(2) בקשה לביטולו."

<היו"ר דוד רותם:>
מקובל עליכם? אתם לא רוצים שזה ילך לבית משפט מינהלי?

<שי צרפתי:>
איזו ערכאה יש כאן?

<נעמה מנחמי:>
זה הולך לבית המשפט המוסמך לדון בעבירה.

<שי צרפתי:>
שזה?

<היו"ר דוד רותם:>
זה בית משפט השלום.

<שי צרפתי:>
בסדר.

<נעמה פויכטונגר:>
למעשה כל הסמכויות כאן של ערכאה ראשונה הן של אותה ערכאה.

<היו"ר דוד רותם:>
הודעתי בכנס לשכת עורכי-הדין השבוע שהעברת סמכויות בג"ץ לבתי משפט השלום לא תעבור, עכשיו אתם בדרך עקיפה מעבירים את זה לבתי משפט השלום.

<גלי בן-אור:>
אדוני רוצה להמשיך את הדיון בפאנל?

<היו"ר דוד רותם:>
הפאנל נגמר.

<גלי בן-אור:>
אנחנו נגיע לאדוני עם הצעה מסודרת ואני מקווה שאדוני יחשוב שההצעה ראויה וטובה. אנחנו לא מדברים פה על העברת סמכויות בג"ץ, אנחנו מדברים על היקף רחב מאוד של סמכויות מינהליות שקיים בחקיקה כבר היום, בחקיקה קיימת שיצאה מדי הכנסת לאורך השנים, כשמצאו לנכון שדווקא בנושאים האלה, שהם חשובים, שהם דחופים, אבל שהם לא עניינים רמי מעלה, לא ראוי להטריח את בג"ץ, ונתנו את הסמכות לבית המשפט המוסמך לדון בעבירה. יש רשימה ארוכה של חוקים.

<היו"ר דוד רותם:>
גברתי היתה בפאנל?

<גלי בן-אור:>
לא, אבל שוחחתי עם חלק ממשתתפיו.

<היו"ר דוד רותם:>
גברתי שמעה את דברי כבוד השופט זמיר, שהיה שופט בית המשפט העליון והיועץ המשפטי לממשלה?

<גלי בן-אור:>
היוזמה היא שלו.

<היו"ר דוד רותם:>
הוא סיפר לנו ש-30% מהעתירות היו בזמנו עתירות אסירים, ומכיוון שהם לא רצו לדון בזה, האסירים הגיעו ב-08:00 והלכו הביתה ב-09:00 עם העתירות שנדחו. הוא אמר: לא היה להם את יומם בבית משפט.

<גלי בן-אור:>
לכן העבירו את זה לבית משפט מחוזי, כדי שיוכל לדון ב-4,000 התיקים שמוגשים מדי שנה.

<היו"ר דוד רותם:>
מה שקורה זה שגם השופטים בבית המשפט המחוזי אין להם עניין לשמוע את זה, אז נוריד את זה לשלום וניתן את זה לרשמים בכירים.

<גלי בן-אור:>
יש בהחלט מקום לבחון את היקף הסמכויות הקיים כיום בידי המערכת השיפוטית ולראות האם כל עניין מצוי בפני הערכאה הנכונה והמתאימה. חשוב לעשות את זה בראייה כוללת של הדברים. יש כיום סמכויות מינהליות שונות שנמצאות בביקורת שיפוטית בפני בית משפט השלום. בית המשפט המוסמך לדון בעבירה הוא בית משפט השלום – בקשה לביטול או הליך של ערעור. אנחנו רוצים להסדיר את כל הדברים האלה כאן בוועדה הזאת.

<היו"ר דוד רותם:>
אם את שואלת אותי זה מסוג הצווים שלדעתי כן צריכים היו ללכת לבית משפט מינהלי ולא לבית משפט המוסמך לדון בעבירה, כי אני סוגר מקום שבו מטפלים באנשים. זה לא דבר כל כך פשוט, ושמענו קודם את דנה קייזר מדברת על זה שנפגעים אנשים. לא ראוי שיבדוק את זה שופט של בית משפט מינהלי שעוסק בדבר הזה?

<גלי בן-אור:>
זו שאלה מצוינת, ואני רואה שאדוני דווקא מסכים לכך שיש סמכויות שראוי שיהיו נידונות בפני בית משפט מינהלי.

<היו"ר דוד רותם:>
אני רק לא מסכים שבית משפט השלום יהיה בית משפט מינהלי. את הצעד הבא אתכם אני לא עושה, אני נעצר במקום שבו אני עומד.

<גלי בן-אור:>
אני לא רוצה לנצל את זמנו של הפורום הנכבד הזה כדי להסביר את הרציונלים ואיך אנחנו מתכוונים לעשות את זה בצורה שאני מקווה שדווקא כן תהלום את הדרישות של אדוני ושהוא יחשוב שיש ביקורת שיפוטית טובה גם בבית משפט השלום – יהיו שופטים שייועדו לזה, עם סדרי דין שייוחדו לעניין, שתהיה מומחיות ותהיה מקצועיות ויגיעו לרמה שהדברים נעשים כיום בבית המשפט המינהלי. 

בדברים האלה אנחנו חושבים שנכון להסתכל על כל הסמכויות ולבדוק אותן בפני ערכאה אחת ולא להגיע למצב שעשויות להיות שתי ערכאות שבוחנות את אותו עניין, משום שכאשר מוגש כתב אישום, הסמכות לתת את צו הסגירה היא לבית המשפט הדן בעבירה, שיכול במסגרת הדיון בכתב האישום לתת גם צו סגירה.

<נעמה פויכטונגר:>
עוד לפני כן גם בסעיף קטן (ח), שהרגע שדיברנו עליו, כשבית המשפט נותן צו בעצמו, הוא גם - - - 

<היו"ר דוד רותם:>
זה במסגרת ההליך הפלילי.

<גלי בן-אור:>
נכון. כיוון שיש מהלך שהרשות המינהלית עושה קודם לכן, לפני שהיא מגיעה להליך הפלילי. לפעמים היא גם לא רוצה להגיע להליך הפלילי, לפעמים מספיקים האמצעים המינהליים כדי להסדיר את העניין וכדי ליישר את העוסקים בתחום, כי מה שאנחנו רוצים להשיג כאן זה ציות לכללים ולהוראות החוק. אין עניין להגיש כתב אישום אם העניין הוסדר קודם לכן, אלא אם כן יש סיבה טובה מספיק ללכת להליך הפלילי. אנחנו לא רוצים להגיע למצב שיש לנו צו מינהלי, שיש עליו הליך ביקורת מסוימת בפני ערכאה אחת, ואז אם הוגש כתב אישום וניתנים צווים בפני בית משפט שמוסמך לדון בעבירה, יש לנו שתי ערכאות שדנות במקביל. אנחנו רוצים להסדיר את הנושאים האלה.

<היו"ר דוד רותם:>
זה לא שתי ערכאות שעוסקות במקביל. ניקח את אותם המקרים שבהם לא מגישים כתב אישום, שידון בזה בית משפט בערר מינהלי, בית משפט השלום.

<גלי בן-אור:>
ידון בזה בית משפט המוסמך לדון בעבירה. בתי המשפט היום שמוסמכים לעסוק בתחום הזה הבהירו שמה שהם עושים זה את הביקורת השיפוטית שאדוני רוצה. אף-על-פי שיושב שופט בית משפט השלום הוא בודק את החלטת הרשות, בודק האם היתה פגיעה ראויה או לא, האם נשקלה ההחלטה כמו שצריך. הוא עושה ביקורת שיפוטית. ויש מספר פסקי-דין שמדגישים את הנושא הזה. כאמור, מכיוון שאנחנו לא רוצים להקים כאן ערכאה בלי חוק שמסדיר את הנושא הזה, נבוא עם הצעה שמסדירה את כל התחום, ויכול להיות שנצטרך אגב זה לעשות שינויים בחקיקה שעברה.

<נעמה מנחמי:>
20כג(ב), "הגשת בקשה לביטול צו הגבלה מינהלי לפי סעיף קטן (א), אינה מתלה את תוקפו של הצו, כל עוד לא החליט בית המשפט אחרת; החליט בית המשפט להתלות את תוקפו של הצו במעמד צד אחד, תידון הבקשה במעמד הצדדים בהקדם האפשרי, ולא יאוחר מתום שבעה ימים מיום ההחלטה".
<נעמה פויכטונגר:>
פה אמרנו שנבדוק בבית את העניין הזה ונבוא לוועדה עם תשובה.

<היו"ר דוד רותם:>
תבדקו לי את העניין במעמד צד אחד.

<נעמה מנחמי:>
"(ג) בית המשפט רשאי לבטל צו הגבלה מינהלי, לאשרו או לשנות תנאי מתנאיו." העמדה של הייעוץ המשפטי של הוועדה שסעיף קטן (ג), כפי שהוא מנוסח, מאפשר ביקורת לתוכן ההחלטה, ולא רק ביקורת מינהלית.

<גלי בן-אור:>
בית המשפט יכול לבקר את תוכן ההחלטה, רק מה שצריך לזכור זה, שהרשות המינהלית היא הרשות שאחראית על יישום החוק, על הביצוע, על קביעת המדיניות. אחד הדברים החשובים בנושא הזה זה מדיניות אחידה ועקבית בכל שטחי המדינה. אם כל שופט שעושה את הביקורת יראה את עצמו כאילו הוא הרשות ויחשוב האם היה צריך להיות ליברלי יותר, קפדן יותר, וינקוט מדיניות משל עצמו, הוא מרוקן את הסמכות של הרשות ואת היכולת שלה להיות אחראית על מה שהיא עושה. אנחנו לא אומרים שבית משפט לא יכול להתערב בתוכן ההחלטה, אבל זה לא מצב שבית משפט בודק מה הוא היה עושה אם הוא היה הממונה. יש מתחם סבירות, יש מספר החלטות שאפשר לקבל, ואם ההחלטה נעשתה על תשתית ראויה ונבדקה, ניתנה זכות טיעון ונבדקו כל ההיבטים לעניין, העובדה ששופט מסוים חושב שהוא כשלעצמו היה נוקט במדיניות אחרת לא בהכרח אמורה לכוון את ההחלטה באותו עניין.

<היו"ר דוד רותם:>
לא אמורה בהכרח – השתמשת בביטוי הנכון.

<שי צרפתי:>
אני מצטרף לעמדתה של גלי בן-אור, ובהקשר הזה אני אציין את עניין ועדות מכרזים. עתירה על החלטות ועדות מכרזים של משרדי ממשלה מוגשת לבית משפט מחוזי בשבתו כבית משפט לעניינים מינהליים, ובית המשפט לא נכנס בנעלי ועדת המכרזים, אלא מתערב רק במקרים ראויים, במקרים שהם ממש לא סבירים.

<היו"ר דוד רותם:>
אני חושב שבית המשפט טועה כשאתה מדבר על בית המשפט המינהלי בענייני מכרזים, כי אחרת לדעתי הוא כמעט לא היה מאשר מכרזים והיה מקבל את מרבית העתירות. אני גם לא מקבל את ההבחנה הזאת שגלי בן-אור עושה, כי היא טובה בתיאוריה. האמת היא ששופט שיושב וחושב שההחלטה היא לא נכונה, לא חשוב אם מהותית או טכנית או כל הדברים האלה, הוא ימצא את הדרך איך לפתור את הבעיה ולהפוך אותה, לא לשיקול דעת, אלא לעניין שהפרוצדורה לא היתה נכונה. זה החלק שבין הרגש לבין הידע.

<גלי בן-אור:>
אני אביא דוגמה בעניין אחר. למשל, הנושא של רישוי כלי ירייה, שבו לפקיד רישוי יש סמכות לתת רישיון, והוא סבור שבמקרה מסוים לאדם יש בעיה נפשית, על סמך מידע שהוא מקבל ממשרד הבריאות, שבשלה לא ראוי לתת לו את הרישיון. זה יכול להגיע לבית משפט, בית משפט בודק את הנתונים, בודק את מה שהוצג בפניו, האם המידע באמת מבוסס. אם בית המשפט יתערב ויחליט בניגוד לעמדת פקיד הרישוי, הוא יכול לעשות את זה, וגם יכולים לקרות מקרים כאלה. עדיין מי שאחראי על הדברים הוא פקיד הרישוי. הוא זה שאחראי. ואם אחר-כך קורה משהו ואותו אדם חס וחלילה עושה שימוש לא ראוי בנשק, המדינה עצמה היא האחראית על הנושא הזה.

<היו"ר דוד רותם:>
ולכן השופט לא יתערב, כי השופט מבין שאחר-כך יקרה משהו, ואז יגידו: הנה, הכרחת אותנו לתת נשק, ואף שופט לא רוצה את זה.

<גלי בן-אור:>
זו דוגמה קיצונית לדבר הזה, כי המטריה היא באמת מטריה מאוד רגישה, אבל אותו כלל חל בתחומים אחרים, גם למשל בתחום של ייבוא דגים. אם הממונה במשרד הבריאות או במשרד החקלאות אומר שמשלוח הדגים הזה מקולקל ועלול להביא לכך שמי שיאכל אותו יחלה במחלה, זה שזה יבוא לבית משפט ובית משפט יגיד שהוא מאשר, שגם אם זה קצת מריח לא טוב, הוא חושב שאפשר היה לאשר, יש בזה בעייתיות מאוד גדולה. מי שאחראי להחלטה הזאת זה הפקיד במשרד הממשלתי. אני מסכימה אתך שיהיו מקרים שבית המשפט יכול לקחת את זה צעד קדימה ולהתערב יותר, זה לא מונע ממנו. אבל ככלל, מי שאחראי על הנושא של הפיקוח, של הבקרה ושל המדיניות זו הרשות המינהלית.

<היו"ר דוד רותם:>
זה אל"ף-בי"ת במשפט המינהלי. 

<גלי בן-אור:>
אנחנו לא רוצים להעביר את המשקל לבית המשפט.

<היו"ר דוד רותם:>
זה אל"ף-בי"ת במשפט המינהלי. אבל הניסוח שאומר "בית המשפט רשאי לבטל צו הגבלה מינהלי, לאשרו או לשנות תנאי מתנאיו" בעצם אומר שבית המשפט נכנס למהות ולא רק לטכניקה. אם הוא נכנס רק לטכניקה והוא לא מכניס את שיקול דעתו, איך הוא יכול לשנות תנאי מתנאיו? הוא יכול להגיד: רבותי, הפרוצדורה שנקטו בה היא נכונה, אני מאשר את הצו, או - - -

<נעמה פויכטונגר:>
אחד הדברים, למשל, שבית המשפט בודק בהכרח כשהוא בוחן את סבירות השיקול זה הוא האם באמת הגורם המינהלי נקט בכלי הכי פחות פוגעני לצורך השגת מטרת הצו. אם הוא חושב שהפגיעה היתה מוגזמת, את התנאי הזה הוא יכול - - -

<היו"ר דוד רותם:>
הוא בודק את המהות. הוא אומר: רבותי, אני חושב שיש משהו פחות חמור. אבל אם לא אכפת לכם, לי בטח לא אכפת.

<נעמה מנחמי:>
סעיף 20כד – צו הגבלה שיפוטי

"(א) הוגש כתב אישום בשל עבירה לפי סעיף 22(א)(2) או בשל הפרת צו הגבלה מינהלי, רשאי בית המשפט שאליו הוגש כתב האישום, אם שוכנע כי התקיימה עילה מהעילות האמורות בסעיף 20כב(א) או (ג), לצוות כי לא ייעשה שימוש במקום לצורך הפעלת המרכז לטיפול ייעודי שבקשר אליו הוגש כתב האישום או כי ייעשה בו שימוש במגבלות ובתנאים שנקבעו בצו, עד לסיום ההליכים המשפטיים או לתקופה אחרת שיקבע  (בסימן זה – צו הגבלה שיפוטי); בית המשפט רשאי לקבוע בצו שיפוטי הוראות לעניין האחראים לביצוע הוראות הצו ודרכי הבטחת מילויו."

"(ב) הורשע אדם בעבירה כאמור בסעיף קטן (א), רשאי בית המשפט, בנוסף על כל עונש שיטיל עליו, לתת צו הגבלה שיפוטי לתקופה שלא תעלה על שישה  חודשים."

<היו"ר דוד רותם:>
את זה אני רוצה להבין.

<נעמה מנחמי:>
גם אני.

<היו"ר דוד רותם:>
פרט לעונש שהוא מטיל עלי, הוא גם אומר לי: אדוני, אתה לא תפתח מרכז שישה חודשים?

<נעמה פויכטונגר:>
נכון. זו לא המצאה של החוק הזה. הצו פה, במסגרת גזר הדין, שונה במהותו מהצו הקודם שהיה צו מינהלי או צו שיפוטי לפני הגשת כתב אישום. המטרה של הצו שם היתה מניעתית, כי יש לנו הפרה מיידית, יש לנו לפעמים ראיות ראשוניות או לא קבילות במשפט, כשמוכרחים להתבסס עליהן כדי למנוע המשך פגיעה בציבור או במטופלים, ולכן הסגירה היא מיידית.

<היו"ר דוד רותם:>
זה לא נכון, זה לא בנוסף על כל עונש. חלק מהעונש זה הצו הזה.

<נעמה פויכטונגר:>
הכוונה היא שזה לא או קנס או צו, זה יכול להיות גם קנס וגם צו.

<היו"ר דוד רותם:>
אז צריך לכתוב: רשאי בית המשפט, במסגרת העונש שיטיל עליו, גם ליתן צו כזה וכזה.

<נעמה פויכטונגר:>
אפשר, אדוני, רק כדאי אולי להיזהר לפני שאנחנו משנים נוסח שהוא נוסח מקובל בחקיקה אחרת כאשר אנחנו מבינים שזה אומר אותו דבר.

<היו"ר דוד רותם:>
הגשתי הצעת חוק שעוסקת בענישה ודווקא שינו לי אותה, אמרו לי: לא "בנוסף", כי אם אתה אומר "בנוסף", פירושו של דבר שהחלק השני הוא לא עונש, ואז יש בעיה אם אני מערער על זה, איך אני עושה את זה. צריך לראות איך לעשות את זה לא כדבר מינהלי, אלא שזה חלק מהעונש.

<נעמה פויכטונגר:>
אני לא חושבת שיש לנו ויכוח במהות.

<היו"ר דוד רותם:>
צריך לנסח את זה שיהיה ברור.

<גלי בן-אור:>
זה אמור להיות תואם לנוסחים קיימים בחקיקה. נבדוק את הנושא הזה. לעניין ההערה שלך לגבי הערעור, יש סעיף מפורש שאומר שמערערים על גזר-הדין במסגרת הערעור. 

<היו"ר דוד רותם:>
איפה?

<גלי בן-אור:>
ב-20כח(ב). זה לא נתפס כעונש בפני עצמו, זו עוד סמכות שניתנת, אבל זה ניתן במסגרת הערעור על גזר-הדין.

<נעמה מנחמי:>
אני חושבת שחבר הכנסת רותם רוצה שזה יהיה חלק מהעונש, לא שזה יהיה בתוספת לעונש.

<נעמה פויכטונגר:>
מהותית זאת הכוונה. אפשר אפילו מבחינתי להעביר את זה לנסחית - - -

<נעמה מנחמי:>
מה שאפשר זה אולי לא להגיד "לתת צו הגבלה שיפוטי", כי לכאורה צו הגבלה הוא - - -

<רינת וייגלר:>
הוא לתקופה.

<היו"ר דוד רותם:>
הוא נגמר עם גזר-הדין.

<נעמה מנחמי:>
אולי כל עונש שיטיל עליו, לרבות איסור על - - -


<גלי בן-אור:>
אני רק מציעה שנבדוק את זה עם חקיקה קיימת, שכבר נתנה את הסמכויות האלה במקרים אחרים, כדי שלא נימצא עושים שינוי בלי כוונה. 

<נעמה מנחמי:>
אין שום בעיה. תעבירו לנו.

<היו"ר דוד רותם:>
הלאה.

<נעמה מנחמי:>
סעיף 20כה – קבילות ראיות במתן החלטה בעניין צו

"לצורך החלטה בבקשה בעניין צו רשאי השופט להיזקק לראיות אף אם אינן קבילות במשפט."

אתם מתכוונים גם למינהלי וגם לשיפוטי?

<נעמה פויכטונגר:>
כאן מדובר על בית משפט, רשאי השופט להיזקק.

<נעמה מנחמי:>
שיפוטי במסגרת מה שנקרא "הארכה של צו ההגבלה המינהלי אחרי 43 יום" או - - -

<נעמה פויכטונגר:>
זה נכון לגבי כל החלטה שיפוטית שהיא לא במסגרת גזר-הדין, ואם צריך אני אסביר.

<היו"ר דוד רותם:>
מוגש נגד אדם כתב אישום ואתם מבקשים צו הגבלה בינתיים. שופט יכול לקבל ראיות שהן לא קבילות במשפט? זה הרי אותו שופט ששומע את התיק.

<נעמה פויכטונגר:>
צריך לעשות הבחנה. קודם כול, אם זה במסגרת גזר-הדין, כמובן זה מסתמך על הראיות במשפט. אבל אם מדובר על סעד זמני - - -

<היו"ר דוד רותם:>
גם זה יוצר פה בעיה. מכיוון שאתם מבקשים גם להטיל עליו צו הגבלה מינהלי בגזר-הדין - - -

<נעמה פויכטונגר:>
לא מינהלי.

<גלי בן-אור:>
לא מינהלי, שיפוטי.

<היו"ר דוד רותם:>
שיפוטי, אבל לפי סעיף 20כח, בטיעונים לעונש אתם יכולים להביא מה שאתם רוצים, גם אם זה לא קביל.

<נעמה פויכטונגר:>
זאת לא הכוונה. אגב, מלכתחילה הנוסח פה הפנה לסעיפים ספציפיים. אפשר להבהיר שהכוונה פה היא לא לסגירה במסגרת גזר-דין. זו בפירוש לא הכוונה. לסגירה במסגרת גזר-הדין צריך בשבילה את הראיות שהן רלוונטיות לכל ענישה בגזר-הדין.

<נעמה מנחמי:>
אתם שיניתם את זה.

<היו"ר דוד רותם:>
נכון, ומעבר לכל ספק סביר.

<נעמה פויכטונגר:>
נכון. אבל לגבי צו סגירה שהוא סעד מיידי להפסקת הפגיעה, לרבות אם זה סעד זמני של בית המשפט, כמעט מובן מאליו שלא נדרשות אותן ראיות שנדרשות לצורך הרשעה, שהרי אחרת אין שום משמעות לעובדה שזה סעד זמני, אחרת כבר ניהלתי בפועל - - -

<היו"ר דוד רותם:>
אתם בעצם – ועל זה הסנגוריה צריכה לקפוץ – מכניסים לתיק בית המשפט ראיות לא קבילות ואתם תגידו שזה רק בשביל הצו.

<חגית לרנאו:>
- - - כמו בסמכות של מעצר עד תום ההליכים.

<נעמה פויכטונגר:>
קודם כול, אפשר לקבוע שזה יהיה שופט אחר ולא השופט שדן בתיק העיקרי.

<שי צרפתי:>
מה פתאום.

<היו"ר דוד רותם:>
הנה לך. הנה לך.

<שי צרפתי:>
אי-אפשר.

<חגית לרנאו:>
במעצר עד תום ההליכים יש ראיות קבילות, גם לצורך הדיון במעצר. את גם מגישה כתב אישום על אותו דבר, למה את צריכה להגיש - - -

<נעמה פויכטונגר:>
יכול להיות שאני צריכה לסגור את המקום הזה כרגע, כי כבר נגרמת פגיעה.

<גלי בן-אור:>
עד להגשת כתב אישום. ברגע שיש כתב אישום ואתה עובר למסלול השיפוטי, עדיין הדחיפות עשויה לחייב הגשה של ראיות.

<חגית לרנאו:>
אם הגשת כתב אישום, כבר יש לך ראיות קבילות.

<היו"ר דוד רותם:>
נכון. אם הוגש כתב אישום, הכול הולך לפי דיני הראיות.

<נעמה מנחמי:>
אני מציעה שנפריד.

<היו"ר דוד רותם:>
זה יכול להיות אותו שופט, ואז הכנסנו לו - - -

<נעמה פויכטונגר:>
זה נכון. הטענה היא באמת רלוונטית בעיקר לשני מצבים, א', לשופט שמתבקש להאריך צו מינהלי שניתן כעבור 45 יום שנקבעו כאן, או, ב', זה גם מתבקש כששופט דן בבקשה לביטול צו מינהלי, כשממילא הוא צריך לראות את הראיות, ואנחנו רוצים להסתמך על חזקת תקינות ההליך המינהלי.

<היו"ר דוד רותם:>
נכון. זה לא יכול לחול כאשר הוגש כתב אישום או כאשר מבקשים בגזר-הדין.

<נעמה מנחמי:>
נגדיר שזה עד להגשת כתב אישום? מה לגבי שזה לא יהיה אותו שופט?

<נעמה פויכטונגר:>
לא, זאת אומרת, שזה צו לפי סעיף קטן (ח) או 20כג.

<היו"ר דוד רותם:>
הנהלת בתי המשפט לא יכולה להסכים לזה.

<נעמה מנחמי:>
למה? אין מספיק שופטים בישראל?

<היו"ר דוד רותם:>
יש יותר מדי שופטים, כפי ששמענו משרד המשפטים, הבעיה היא שיש לכל מהם יותר מדי תיקים. 

<נעמה מנחמי:>
סעיף 20 כו – סדרי דין במתן החלטה בעניין צו באין הוראות.

"בכל עניין של סדרי דין שאין עליו הוראה אחרת לפי חוק זה או בחיקוק אחר ינהג בית המשפט, בדונו בבקשה בעניין צו, בדרך הנראית לו הטובה ביותר להכרעה צודקת ומהירה."

<היו"ר דוד רותם:>
אין בעיה, זה מושכלות יסוד שכל שופט צריך לנקוט גם אם אין לו סעיף כזה.

<נעמה מנחמי:>
אני מניחה שזה נוסף משום שיש סעיף כזה בבית משפט לעניינים מינהליים, אבל כאן זה - - -

<נעמה פויכטונגר:>
יש עשרות סעיפים כאלה בדברי חקיקה.

<נעמה מנחמי:>
סעיף 20כז – עיון חוזר בהחלטה בעניין צו

"בית משפט שנתן החלטה בעניין צו רשאי לדון מחדש בהחלטתו, לבקשת מי שרואה עצמו נפגע מההחלטה אשר לא הוזמן להשמיע את טענותיו או אם ראה כי הדבר מוצדק בשל נסיבות שהשתנו או עובדות חדשות שהתגלו לאחר מתן ההחלטה."

סעיף 20כח – ערעור על החלטה בעניין צו

"(א) על החלטה בבקשה בעניין צו ניתן לערער לבית המשפט של ערעור" – במקום בית משפט לענינים מינהליים, או גם וגם? 
<גלי בן-אור:>
"בית המשפט של ערעור".

<נעמה מנחמי:>
"לבית המשפט של ערעור", אז אין צורך לבית משפט - - -

<גלי בן-אור:>
אם העבירה היא עבירה של שלום, וזה נדון בשלום, בית משפט - - -

<היו"ר דוד רותם:>
לא. לא. לא. סליחה, פה כתוב "החלטה בבקשה בעניין צו".  

<נעמה מנחמי:>
תלוי איזה צו. 

<היו"ר דוד רותם:>
תלוי איזה צו. יכול להיות שזה הולך לבית המשפט המוסמך או לבית המשפט לעניינים מינהליים, תלוי מאיפה אני מערער. על מה אני מערער? אם בגזר-הדין זה ניתן, הוא ילך לבית המשפט בערעור. אם ניתנה בקשה שלכם לצו שיפוטי - - -

<גלי בן-אור:>
זה הולך לבית משפט המוסמך לדון בעבירה.

<היו"ר דוד רותם:>
הוא נתן את הצו. למי אני מערער?

<גלי בן-אור:>
לבית משפט של ערעור על אותו בית משפט שנתן את הצו לפי הערכאה.

<היו"ר דוד רותם:>
לא לבית משפט מינהלי? אין בזה היגיון.

<גלי בן-אור:>
יש בזה היגיון שבינתיים אנחנו לא נותנים סמכויות לבית משפט לעניינים מינהליים על הצווים לפי החוק הזה. אנחנו נותנים את זה לבית המשפט שמוסמך לדון בעבירה. אלה הסעיפים שעברנו. בית המשפט המוסמך לדון בעבירה הוא זה שמוסמך לתת את הצו וגם לבחון - - -

<היו"ר דוד רותם:>
נכון, השאלה לגבי הערעור.

<גלי בן-אור:>
הערעור עליו לעת עתה נכון שיהיה בפני בית המשפט שדן במכלול הערעורים עליו. שוב, גם בגלל מה שאמרנו קודם.

<היו"ר דוד רותם:>
הבעיה שלי היא הזמן. אני אגביל את בית המשפט פה בזמנים מן הטעם האחד והיחיד שאנחנו יודעים שערעור על צו כזה בבית המשפט המחוזי בתל-אביב יכול להימשך שנתיים.

<גלי בן-אור:>
אני לא יודעת על זה. האם אדוני יודע נתונים אחרים?

<נעמה מנחמי:>
בלי קשר צריך להגביל בזמן.

<היו"ר דוד רותם:>
הנהלת בתי המשפט, אני הולך להגביל אתכם בזמן.

<גלי בן-אור:>
שי צרפתי, יש לך נתונים לגבי משכי זמן?

<שי צרפתי:>
לא.

<גלי בן-אור:>
הנהלת בתי המשפט יכולה מן הסתם להמציא לדיונים הבאים נתונים יותר טובים. לא בהכרח עניין הזמן הוא זה שאמור לשרת ולא בהכרח בית המשפט לעניינים מינהליים הוא מהיר יותר בדברים האלה.

<היו"ר דוד רותם:>
אין לי שום בעיה. בית המשפט של הערעור ידון ויחליט בבקשה בתוך 45 יום.

<שי צרפתי:>
נראה לי 60 יום.

<היו"ר דוד רותם:>
קודם ביקשת 45 יום, אל תשנה לי פתאום פה. זו לא תוכנית כבקשתך עד הסוף. 45 יום.

<נעמה מנחמי:>
"על החלטה בבקשה בעניין צו ניתן לערער לבית המשפט של הערעור" וכל היתר לא רלוונטי, גם ההוראות וכו'.

"(ב) הרואה עצמו נפגע מצו הגבלה שיפוטי שניתן לפי סעיף 20כד(ב) רשאי לערער עליו במסגרת הערעור על גזר הדין. " 
<היו"ר דוד רותם:>
 גם פה אתם יוצרים לי בעיה. כמה זמן לוקח ערעור פלילי בבית המשפט העליון?

<שי צרפתי:>
אין לי נתונים.

<היו"ר דוד רותם:>
גברתי הסנגורית, את יודעת.

<חגית לרנאו:>
לוקח זמן. 

<היו"ר דוד רותם:>
כמה? הנאשם לא במאסר.

<חגית לרנאו:>
התפיסה היא שזה תלוי בדחיפות. לאנשים שנשפטו למאסר עולם ייקח יותר זמן מאשר אנשים שנשפטו לחצי שנת מאסר.

<היו"ר דוד רותם:>
הוא בכלל לא נידון למאסר, רק שהוציאו עליו צו שהוא שישה חודשים לא יכול לפתוח עסק כזה.

<נעמה מנחמי:>
היא אומרת שאם נקיש מהרעיון הזה - - -

<חגית לרנאו:>
אם הוא יגיד שיש עניין של דחיפות, כי העונש מתחיל להיות אפקטיבי, או שייתנו לו עיכוב ביצוע עונש או שידונו בערעור שלו מהר יחסית.

<נעמה מנחמי:>
עדיין חצי שנה זה נראה לי קצת קשה.

<היו"ר דוד רותם:>
חצי שנה הם גם יקבעו את התיק, גם ישמעו אותו וגם ייתנו החלטה?

<נעמה פויכטונגר:>
מצד שני, אדוני, דווקא בהתאם לתפיסה שהיה חשוב לך להבהיר שזה רכיב אחד מתוך רכיבי גזר-הדין, להפריד את הערעור הזה משאר רכיבי גזר-הדין, זה גם כן לא - - -

<היו"ר דוד רותם:>
זה נכון, יש לי פה רק בעיה אחת ויחידה. אם אני נותן את זה פה בתוך גזר-הדין, יצרתי מצב שאם זה ניתן במחוזי ועכשיו אני עולה לעליון, שישה חודשים אני אהיה סגור, חבל על הערעור. בית המשפט העליון לא יפסוק. חבר'ה, תעשו לי טובה, אתמול הגעתי למדינה הזאת? אני לא בא מ"פולישוק", אני נולדתי כאן. בתוך שישה חודשים בית המשפט העליון שומע תיק בהרכב וגם נותן פסק-דין? זה יכול לקרות רק בעתירות מסוימות לבג"ץ.

<חגית לרנאו:>
למה זה עונש? אם ההפרה ממשיכה, יש לך אינטרס להמשיך את ההפסקה של הפעילות של המקום, אבל נניח שההפרה כבר לא ממשיכה, עכשיו אתה רק רוצה לתת לו עונש שילמד לעתיד.

<נעמה פויכטונגר:>
אם ההפרה לא ממשיכה, ולכן כבר אין לי צו ביניים והוא מפעיל את המקום, אז הוא יכול לבקש עיכוב ביצוע אם אנחנו לא רואים דחיפות מיוחדת בהפעלה של הדבר הזה. אם כמו במעצר עד תום ההליכים גם ההפעלה נמנעה עד עכשיו, ממילא גם הדחיפות היא לא אותו סוג של דחיפות כמו הפסקה עכשיו של יכולת ההתפרנסות שלו. אלה שני דברים שונים.

<היו"ר דוד רותם:>
יכול להיות שזה יקרה רק בגזר-הדין.

<נעמה פויכטונגר:>
אם זה יקרה רק בגזר-הדין, הוא יכול לבקש עיכוב ביצוע, וסביר להניח שבית המשפט יחשוב שזה לא דחוף עד כדי כך.

<חגית לרנאו:>
זה דומה למצב של אדם שנמצא במעצר עד תום ההליכים ומקבל עונש של שנת מאסר, כשבעצם נשארים לו עוד שלושה חודשים. זה לא מצבים שאנחנו לא מכירים.

<היו"ר דוד רותם:>
שם לא שווה לערער. השאלה היא, האם העניין של העונש כל כך חשוב?

<נעמה פויכטונגר:>
אנחנו חושבים שיש בזה משהו מאוד נכון. זה די נדיר במשפט הפלילי שאנחנו יכולים לתת עונש שהוא באמת ממין העניין, שהוא משקף את העבירה שנעברה, את החומרה שלה ואת הבעייתיות שהתגלתה. כמעט על כל עבירה יש עונש מסוים של מאסר. אני בטוחה שנציגת הסנגוריה הציבורית היא הראשונה שתגיד שכשנותנים עונש מאסר הוא לא מקדם את האינטרסים שבגללם אנחנו רוצים להעניש אותו. הסגירה לעומת זאת משקפת בדיוק את הבעיה שהתעוררה ואת זה שהוא נמצא לא ראוי להפעיל מקום כזה, בטח לא בעתיד הקרוב. כך שלוותר על העונש, לי נראה חבל.

<חגית לרנאו:>
הבעיה כאן היא את מי מענישים. ככל שחושבים על זה, זה יותר בעייתי, כי את מענישה את המנהל וזה אומר שהמקום יכול להמשיך לפעול בניהול של מישהו אחר. 

<היו"ר דוד רותם:>
אני רק מעניש את המנהל.

<חגית לרנאו:>
אם הוא לא יכול להמשיך לעבוד שם, המקום כשלעצמו - - -

<היו"ר דוד רותם:>
אם מישהו אחר יקבל אישור להעביר את הבעלות, אז מישהו אחר יכול להפעיל את זה. צריך לשקול את זה, רבותי. הערעור מטריד אותי.

<גלי בן-אור:>
לעניין הקביעה של המועד שאדוני רצה לקצוב לקבלת ההחלטה בבית משפט, האם מתום הדיון בבקשה?

<נעמה מנחמי:>
מתי הבקשה תידון?

<היו"ר דוד רותם:>
מה זה "מתום הדיון בבקשה"? מאיזו בקשה? על איזה שלב את מדברת?

<גלי בן-אור:>
כשאדוני רוצה לקצוב זמן, הזמן נקצב ממתי?

<היו"ר דוד רותם:>
מרגע שהוגשה הבקשה.

<גלי בן-אור:>
זה אולי יותר להנהלת בתי משפט לומר מאשר לנו.

<היו"ר דוד רותם:>
גברתי, הם יודעים לייצג את עצמם טוב מספיק. תאמיני לי, אל תייצגי אותם. הם אמרו 45 יום. אמרנו בין 30 ל-60, הוא אמר "45 יום". קניתי. מה שרוצה מערכת הנהלת בתי המשפט. הם יסתדרו עם זה, זה בסדר.

<גלי בן-אור:>
עדיין אני מניחה שצריך לתת אפשרות להארכת מועד במקרים המתאימים – אם הדיון מורכב, אם מתעוררות הרבה שאלות, אם זה מצריך יותר זמן.

<היו"ר דוד רותם:>
לבית המשפט יש סמכות אינהרנטית להאריך מועדים, בעיקר לעצמו. את יודעת שהחוק קובע שפסק-דין וגזר-דין צריכים להינתן בתוך 30 יום, ותיק צריך להישמע מיום ליום? בית המשפט כבר קבע יותר מפעם אחת שבגלל העומס וכו' הוא מאריך לעצמו את המועדים. מיום ליום זה הופך להיות משנה לשנה.

<נעמה פויכטונגר:>
אני חושבת שכתוב "במידת האפשר" על "מיום ליום".

<היו"ר דוד רותם:>
מידת האפשר זה תלוי בעדים ובנאשם. 

<נעמה פויכטונגר:>
בחוק כבר קיים הפתח.

<היו"ר דוד רותם:>
תודה רבה, רבותי.

<הישיבה ננעלה בשעה 12:31.>
